***Монгол Улсын Их Хурлын 2012 оны намрын ээлжит чуулганы 12 дугаар сарын 21-ний өдөр (Баасан гариг)-ийн нэгдсэн хуралдаан 10 цаг 53 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.***

Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

*Өглөөний нэгдсэн хуралдаанд ирвэл зохих 73 гишүүнээс 52 гишүүн ирж, 71.2 хувийн ирцтэй байв. Үүнд:*

***Чөлөөтэй:*** Н.Алтанхуяг, Г.Батхүү, Б.Болор, А.Тлейхан, Л.Энх-Амгалан.

***Өвчтэй:*** С.Батболд, Ж.Батсуурь.

***Тасалсан:*** Р.Амаржаргал, Д.Арвин, О.Баасанхүү, Н.Батбаяр, Х.Баттулга, Д.Бат-Эрдэнэ, Ц.Дашдорж, Б.Наранхүү, Ч.Сайханбилэг, О.Содбилэг, Д.Тэрбишдагва, Ч.Хүрэлбаатар, С.Эрдэнэ. Л.Эрдэнэчимэг.

***Хоцорсон:*** А.Бакей:0:40, Су.Батболд-0:50, Ж.Батзандан-2:00,З.Баянсэлэнгэ-0:50, Г.Баярсайхан-0:50, С.Бямбацогт-0:50, Л.Гантөмөр-0:50, Ц.Даваасүрэн-0:40, Д.Дэмбэрэл-0:50, С.Дэмбэрэл-0:50, Д.Лүндээжанцан-0:50, Н.Номтойбаяр-0:50, Ц.Нямдорж-0:50, Ё.Отгонбаяр-0:50, Д.Оюунхорол-0:40, Д.Сарангэрэл-2:00.

***Нэг. Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүд (Эцсийн хэлэлцүүлэг)***

Хэлэлцэж буй асуудалтай холбогдуулан Хөдөлмөрийн яамны Төрийн нарийн бичгийн даргын үүргийг түр орлон гүйцэтгэгч Б.Ганцэцэг, тус яамны Төрийн захиргааны удирдлагын газрын даргын үүргийг түр орлон гүйцэтгэгч Г.Сувдаа, Хөдөлмөрийн харилцаа, бодлого зохицуулалтын газрын даргын үүргийг түр орлон гүйцэтгэгч Б.Алимаа, Улсын Их Хурлын даргын зөвлөх Д.Ганзориг, Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх Ч.Ариунхур, Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа нар байлцав.

Хуулийн төслийг эцсийн хэлэлцүүлэгт бэлтгэсэн талаарх Нийгмийн бодлого, боловсрол, соёл, шинжлэх ухааны байнгын хорооны танилцуулгыг Улсын Их Хурлын гишүүн Ц.Баярсайхан танилцуулав.

**З.Энхболд:** -Хөдөлмөрийн тухай хуульд өөрчлөлт оруулах тухай хуулийн төслийг баталъя гэсэн санал хураая.

Зөвшөөрсөн 32

Татгалзсан 10

Бүгд 42

76.2 хувийн саналаар батлагдлаа.

2.Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

Зөвшөөрсөн 35

Татгалзсан 9

Бүгд 44

79.5 хувийн саналаар батлагдлаа.

3.Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

Зөвшөөрсөн 37

Татгалзсан 7

Бүгд 44

84.1 хувийн саналаар батлагдлаа.

4.Мэргэжлийн боловсрол, сургалтын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

Зөвшөөрсөн 33

Татгалзсан 11

Бүгд 44

75.0 хувийн саналаар батлагдлаа.

5.Боловсролын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

Зөвшөөрсөн 37

Татгалзсан 8

Бүгд 45

82.2 хувийн саналаар батлагдлаа.

***Уг асуудлыг 11 цаг 00 минутад хэлэлцэж дуусав.***

***Хоёр. “Жагсаалтад өөрчлөлт оруулах тухай” Улсын Их Хурлын тогтоолын төсөл (анхны хэлэлцүүлэг)***

Хэлэлцэж буй асуудалтай холбогдуулан Эрүүл мэндийн дэд сайд Ж.Амарсанаа, тус яамны Бодлогын хэрэгжилтийг зохицуулах газрын дарга Д.Мөнхбат, Эм, эмнэлгийн хэрэгслийн хэлтсийн дарга Ч.Мөнхдэлгэр, Улсын Их Хурлын даргын зөвлөх Д.Ганзориг, Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх Ч.Ариунхур, Төсвийн байнгын хорооны зөвлөх Ё.Мөнхбаатар, референт Ц.Батбаатар нар байлцав.

Тогтоолын төслийг анхны хэлэлцүүлэгт бэлтгэсэн талаарх Төсвийн байнгын хорооны санал, дүгнэлтийг Улсын Их Хурлын гишүүн Л.Эрдэнэчимэг танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

Тогтоолын төслийг анхны хэлэлцүүлгээр батлах Байнгын хорооноос гаргасан горимын саналыг дэмжье гэсэн саналаар санал хураая.

Зөвшөөрсөн 37

Татгалзсан 9

Бүгд 46

80.4 хувийн саналаар дэмжигдлээ.

Жагсаалтад өөрчлөлт оруулах тухай Улсын Их Хурлын тогтоолын төслийг баталъя гэсэн санал хураая.

Зөвшөөрсөн 37

Татгалзсан 8

Бүгд 45

82.2 хувийн саналаар батлагдлаа.

***Уг асуудлыг 11 цаг 05 минутад хэлэлцэж дуусав.***

***Гурав. Татварын мэргэшсэн зөвлөхийн үйл ажиллагааны тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай хуулийн төслүүд (анхны хэлэлцүүлэг)***

Хэлэлцэж буй асуудалтай холбогдуулан Сангийн яамны Орлогын хэлтсийн дарга Б.Доржсэмбэд, Татварын итгэмжлэгдсэн нягтлан бодогч зөвлөхүүдийн “ТИНЗ” нийгэмлэгийн гүйцэтгэх захирал Г.Алтанзаяа, тус нийгэмлэгийн хуулийн зөвлөх Д.Шинэбаатар, Улсын Их Хурлын даргын зөвлөх Д.Ганзориг, Тамгын газрын Эрх зүй, хууль тогтоомжийн хэлтсийн дарга Д.Насанжаргал, ахлах зөвлөх С.Доржханд, Төсвийн байнгын хорооны зөвлөх Ё.Мөнхбаатар, референт Ц.Батбаатар нар байлцав.

Хуулийн төслийг анхны хэлэлцүүлэгт бэлтгэсэн талаарх Төсвийн байнгын хорооны санал, дүгнэлтийг Улсын Их Хурлын гишүүн Ж.Эрдэнэбат танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн А.Бакейгийн асуусан асуултад Улсын Их Хурлын гишүүн Ц.Даваасүрэн хариулж, тайлбар хийв.

*Татварын мэргэшсэн зөвлөхийн үйл ажиллагааны тухай хуулийн төслийн талаар Төсвийн байнгын хорооны зарчмын зөрүүтэй саналын томъёоллоор санал хураалт явуулав.*

***Төсвийн байнгын хороогоор дэмжсэн санал:***

1.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Хуулийн төслийн нэрийг “Татварын мэргэшсэн зөвлөх үйлчилгээний тухай” гэж өөрчлөх гэсэн саналаар санал хураая.

Зөвшөөрсөн 36

Татгалзсан 13

Бүгд 49

73.5 хувийн саналаар дэмжигдлээ.

2.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 3 дугаар зүйлийн 3.1.1-3.1.5 дахь заалтыг дор дурдсанаар өөрчлөн найруулах:

“3.1.1.“**татварын мэргэшсэн зөвлөх үйлчилгээ**” гэж үйлчлүүлэгчийн татвар төлөх үүргээ биелүүлэх, тэдний эрх, хууль ёсны ашиг сонирхлыг хамгаалахад чиглэсэн мэргэшсэн зөвлөх үйл ажиллагааг;

3.1.2.“**татварын итгэмжлэгдсэн хуулийн этгээд”** гэж тусгай зөвшөөрлийн үндсэн дээр энэ хуулийн 10 дугаар зүйлд заасан үйл ажиллагааг эрхлэх ашгийн төлөө хуулийн этгээдийг;

3.1.3**.“татварын мэргэшсэн зөвлөх**” гэж татварын мэргэшсэн зөвлөх үйлчилгээ үзүүлэх эрхтэй, татварын итгэмжлэгдсэн хуулийн этгээдэд ажиллах татварын итгэмжлэгдсэн нягтлан бодогч, татварын итгэмжлэгдсэн эрх зүйчийг;”

3.1.8.“**хувийн тэмдэг**” гэж татварын мэргэшсэн зөвлөхийн зөвлөх үйлчилгээ үзүүлэх эрхтэйг гэрчлэх таних тэмдгийг;“ гэсэн саналаар санал хураая.

Дээрх саналтай холбогдуулан Улсын Их Хурлын гишүүн А.Бакейгийн асуусан асуултад Улсын Их Хурлын гишүүн Ж.Эрдэнэбат, Ц.Даваасүрэн нар хариулж, тайлбар хийв.

Зөвшөөрсөн 30

Татгалзсан 19

Бүгд 49

61.2 хувийн саналаар дэмжигдлээ.

3.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн “захиалагч” гэсэн 3.1.8 дахь заалт, “татвартай холбоотой үйл ажиллагааг төлөөлөн явуулах” гэсэн 3.1.10 дахь заалтыг тус тус хасах гэсэн саналаар санал хураая.

Зөвшөөрсөн 27

Татгалзсан 21

Бүгд 48

56.3 хувийн саналаар дэмжигдлээ.

4.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төсөлд дор дурдсан агуулгатай 4 дүгээр зүйл нэмэх:

***“4 дүгээр зүйл. Хуулийн үйлчлэх хүрээ***

4.1.Өмчийн хэлбэрээс үл хамааран аж ахуй нэгж, байгууллага, хувь хүн хууль тогтоомжид заасан татвар төлөх үүргээ биелүүлэх, эрх, хууль ёсны ашиг сонирхлоо хамгаалах зорилгоор татварын итгэмжлэгдсэн хуулийн этгээдээс татварын мэргэшсэн зөвлөх үйлчилгээ авахад энэ хууль үйлчилнэ.

4.2.Татварын мэргэшсэн зөвлөх татварын мэргэшсэн зөвлөх үйлчилгээнээс өөр төрлийн ажил эрхэлж байгаа тохиолдолд энэ хуулийн зохицуулалтад хамаарахгүй.” гэсэн саналаар санал хураая.

Зөвшөөрсөн 36

Татгалзсан 11

Бүгд 47

76.6 хувийн саналаар дэмжигдлээ.

5.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн “Татварын мэргэшсэн зөвлөхийн эрхлэх үйл ажиллагаа” гэсэн 4 дүгээр зүйлийг “Татварын мэргэшсэн зөвлөх үйлчилгээ” гэсэн 10 дугаар зүйл болгож, дор дурдсанаар өөрчлөн найруулах

***“10 дугаар зүйл. Татварын мэргэшсэн зөвлөх үйлчилгээ***

10.1.Татварын мэргэшсэн зөвлөх үйлчилгээнд /цаашид зөвлөх үйлчилгээ гэх/ дараах үйл ажиллагааг хамааруулна:

10.1.1.татварын хууль тогтоомжийг хэрэгжүүлэхтэй холбогдуулан мэргэжлийн туслалцаа үзүүлэх, хууль зүйн зөвлөгөө өгөх, **татварын хууль тогтоомжийг сурталчлан таниулах;**

**10.1.2.хууль тогтоомжийн дагуу татварын тооцоо, тохируулга хийх, анхан шатны болон нягтлан бодох бүртгэлийн баримтын бүрдлийг хянах, татварын нөлөөллийг бүртгэх, батлагдсан маягтын дагуу татварын тайланг гаргах;**

10.1.3.үйлчлүүлэгчийн нягтлан бодох бүртгэл хөтлөх, санхүүгийн тайланг гаргах;

**10.1.4.шүүхийн болон захиргааны журмаар үйлчлүүлэгчтэй холбогдсон татварын маргааныг хянан шийдвэрлэхэд итгэмжлэлийн үндсэн дээр түүнийг төлөөлөн оролцох, шаардлагатай тайлбар, лавлагааг гаргах, өмгөөллийн үйлчилгээ үзүүлэх;**

10.1.5.татварын алба, холбогдох бусад этгээдтэй үйлчлүүлэгчийг төлөөлөн харилцах.“ гэсэн саналаар санал хураая.

Зөвшөөрсөн 36

Татгалзсан 9

Бүгд 45

80.0 хувийн саналаар дэмжигдлээ.

6.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 6 дугаар зүйл, 19 дүгээр зүйлийг нэгтгэн ”Татварын мэргэшсэн зөвлөхөд тавигдах шаардлага” гэсэн 15 дугаар зүйл болгож, дор дурдсанаар өөрчлөн найруулах:

*“****15 дугаар зүйл. Татварын мэргэшсэн зөвлөхөд тавигдах шаардлага***

15.1.**Татварын мэргэшсэн зөвлөх** дараах шаардлагыг хангасан байна:

“15.1.1.татварын итгэмжлэгдсэн нягтлан бодогч **нь** нягтлан бодогч**, эдийн засагчийн,** татварын **итгэмжлэгдсэн** эрх зүйч нь эрх зүйч мэргэжлээр бакалавр, түүнээс дээш зэрэгтэй байх;

15.1.2.нягтлан бодогч, эдийн засагч, эрх зүйч **мэргэжлээрээ** **тав**  ба түүнээс доошгүй жил ажилласан, ажлын туршлага, ур чадвартай байх;

15.1.3.татварын мэргэшсэн зөвлөхийн эрхийн шалгалтад тэнцсэн байх;

15.1.4.татварын итгэмжлэгдсэн хуулийн этгээдийн үндсэн орон тоон дээр ажилладаг татварын итгэмжлэгдсэн нягтлан бодогч өөр байгууллагад эрдэм шинжилгээ, сургалтын чиглэлээс өөр давхар ажил эрхлэхгүй, түүнчлэн бусад татварын итгэмжлэгдсэн хуулийн этгээдэд гэрээгээр ажиллахгүй байх;

15.1.5.өмгөөллийн үйлчилгээ үзүүлэх бол Хууьчийн эрх зүйн байдлын тухай хуульд заасны дагуу хуульчийн мэргэжлийн шалгалт өгч тэнцсэн, өмгөөллийн үйл ажиллагаа эрхлэх тусгай зөвшөөрөлтэй байх.”

15.2.Татварын мэргэшсэн зөвлөх нь тангараг өргөх ба **үнэмлэх,** хувийн тэмдэгтэй байна.” гэсэн саналаар санал хураая.

Зөвшөөрсөн 26

Татгалзсан 17

Бүгд 43

60.5 хувийн саналаар дэмжигдлээ.

7.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 7 дугаар зүйлийн 7.2, 7.3 дахь хэсгийг 14 дүгээр зүйл болгон дор дурдсанаар өөрчлөн найруулах:

*“****14 дүгээр зүйл. Татварын мэргэшсэн зөвлөхөд эрх олгох,***

***түүний хугацааг сунгах***

**14.1.Татварын мэргэшсэн зөвлөхийн шалгалтад тэнцсэн хүнд санхүү, төсвийн асуудал эрхэлсэн Засгийн газрын гишүүн татварын мэргэшсэн зөвлөхийн эрх олгож, хуульд заасан үндэслэлээр хүчингүй болгоно.**

**14.2.Татварын мэргэшсэн зөвлөхөд эрх олгох, сунгах, шалгалт авах журмыг санхүү, төсвийн асуудал эрхэлсэн Засгийн газрын гишүүн батална.**

**14.3.Шалгалтын бүрэлдэхүүн нь 9 гишүүнтэй бөгөөд тэдгээрийн гурвыг эрдэм шинжилгээ, сургалтын байгууллагаас, гурвыг Татварын мэргэшсэн зөвлөхийн нийгэмлэгээс, гурвыг төрийн байгууллагаас нэр дэвшүүлэн, санал болгосны дагуу санхүү, төсвийн асуудал эрхэлсэн Засгийн газрын гишүүн батална.**

**14.4.Шалгалтын бүрэлдэхүүнд жил тутам өөрчлөлт оруулна.**

14.5.Татварын мэргэшсэн зөвлөхийн эрхийг гурван жилийн хугацаагаар олгоно.

14.6.Эрх олгосон, эсхүл эрхийг нь хүчингүй болгосон татварын мэргэшсэн зөвлөхийн нэрсийг **Татварын мэргэшсэн зөвлөхийн нийгэмлэг** тухай бүр нийтэд мэдээлнэ.” гэсэн саналаар санал хураая.

Зөвшөөрсөн 32

Татгалзсан 11

Бүгд 43

74.4 хувийн саналаар дэмжигдлээ.

8.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 7 дугаар зүйлийн 7.1 дэх хэсгийг 18 дугаар зүйл болгон дор дурдсанаар өөрчлөн найруулах:

*“****18 дугаар зүйл. Татварын мэргэшсэн зөвлөхийн нийгэмлэг***

**18.1.**Татварын мэргэшсэн зөвлөхийн **нийгэмлэг /цаашид Нийгэмлэг гэх/ нь татварын итгэмжлэгдсэн хуулийн этгээд, татварын мэргэшсэн зөвлөхүүдийг мэргэжил, арга зүйн удирдлагаар хангах, эрх ашгийг хамгаалах зорилготой төрийн бус байгууллага мөн.**

**18.2.Нийгэмлэг нь зөвлөх үйлчилгээний талаар дараах эрх, үүрэгтэй:**

18.2.1.татварын мэргэшсэн зөвлөхийн ёс зүйн дүрмийг батлан, мөрдүүлэх, түүний хэрэгжилтэд хяналт тавих,

**18.2.2.татварын хууль, тогтоомжийг боловсронгуй болгох саналаа төрийн эрх бүхий байгууллагад оруулах;**

**18.2.3.тангараг өргөх, хувийн тэмдгийн загвар, татварын мэргэшсэн зөвлөхийн үнэмлэх, түүнийг ашиглахтай холбогдсон журмыг батлах;**

18.2.4.мэргэжлийн сургалт болон татварын мэргэшсэн зөвлөхийн эрх олгох, сунгах шалгалтыг зохион байгуулах;

**18.2.5.татварын итгэмжлэгдсэн хуулийн этгээдийг мэргэжлийн арга зүй, үйл ажиллагаандаа мөрдөх гарын авлага, мэдээллээр хангах;**

**18.2.6.татварын мэргэшсэн зөвлөх, татварын итгэмжлэгдсэн хуулийн этгээдийн бүртгэл, мэдээллийн санг бүрдүүлэх.”** гэсэн саналаар санал хураая.

Зөвшөөрсөн 30

Татгалзсан 13

Бүгд 43

69.8 хувийн саналаар дэмжигдлээ.

9.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 7 дугаар зүйлийн 7.4 дэх хэсэг, “Татварын итгэмжлэгдсэн нягтлан бодогчийн эрх, эрхийн гэрчилгээ, хувийн тэмдэг” гэсэн 8 дугаар зүйл, “Татварын итгэмжлэгдсэн нягтлан бодогчийн тангараг, ёс зүйн дүрэм” гэсэн 9 дүгээр зүйлийг хасах гэсэн саналаар санал хураая.

Зөвшөөрсөн 34

Татгалзсан 10

Бүгд 44

77.3 хувийн саналаар дэмжигдлээ.

10.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Татварын итгэмжлэгдсэн нягтлан бодогч, татварын зөвлөхийн эрх, үүрэгтэй холбоотой 10, 11, 20, 21 дүгээр зүйлийг нэгтгэн “Татварын мэргэшсэн зөвлөхийн эрх, үүрэг” гэсэн 16 дугаар зүйл болгон дор дурдсанаар өөрчлөн найруулах:

***“16 дугаар зүйл. Татварын мэргэшсэн зөвлөхийн эрх, үүрэг***

16.1.Татварын мэргэшсэн зөвлөх энэ хуулийн 10 дугаар зүйлд заасан үйл ажиллагааг хэрэгжүүлэхэд дараах эрх эдэлж, үүрэг хүлээнэ:

16.1.1**.гэрээнд заасан ажлын хүрээнд энэ хуулийн 7.1.2-т зааса**н мэдээллийг үйлчлүүлэгчээс гаргуулан авах;

16.1.2.**зөвлөх үйлчилгээг үзүүлэх явцад үйлчлүүлэгч энэ хуулийн**

**20.3-т заасан үйлдлийг гаргасан тохиолдолд** ажил гүйцэтгэхээс татгалзах, энэ тухайгаа **татварын итгэмжлэгдсэн хуулийн этгээдэд мэдэгдэх;**

16.1.3.**татварын мэргэшсэн зөвлөх үйлчилгээг энэ хуулийн 11.1.3-т заасан гэрээний дагуу гүйцэтгэх**;

16.1.4.татварын тайланг хянах явцад алдаа, зөрчил илэрсэн бол түүнийг **засахад нь туслах, зөвлөгөө өгөх;**

16.1.5.татварын мэргэшсэн зөвлөх эрхээ сунгуулахдаа энэ хуулийн 18.2.4-т заасан сургалтад хамрагдаж, шалгалт өгсөн байх;

16.1.6.татварын мэргэшсэн зөвлөхийн ёс зүйн дүрмийг мөрдөх.” гэсэн саналаар санал хураая.

Зөвшөөрсөн 35

Татгалзсан 9

Бүгд 44

79.5 хувийн саналаар дэмжигдлээ.

11.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн “Татварын итгэмжлэгдсэн нягтлан бодогчийн эрхийн хязгаар“ гэсэн 12 дугаар зүйл, “Татварын зөвлөхийн эрхийн хязгаар” гэсэн 22 дугаар зүйлийг нэгтгэн ”Зөвлөх үйлчилгээний талаар холбогдох этгээдийн үйл ажиллагаанд хориглох зүйл” гэсэн 20 дугаар зүйл болгон, дор дурдсанаар өөрчлөн найруулах:

*“****20 дугаар зүйл. Зөвлөх үйлчилгээний талаар холбогдох этгээдийн***

***үйл ажиллагаанд хориглох зүйл***

20.1.Татварын итгэмжлэгдсэн хуулийн этгээдэд дараах үйл ажиллагаа явуулахыг хориглоно:

20.1.1.**татвар ногдох орлого, орлогоос бусад зүйлийг нуух**, татвар төлөхөөс зайлсхийх ажиллагаанд оролцох;

20.1.2.үйлчлүүлэгчийн талаарх мэдээллийн нууцыг задруулах, хуульд зааснаас бусад тохиолдолд бусдад мэдээлэх, хувийн ашиг сонирхлын үүднээс ашиглах;

20.1.3**.аудитын үйл ажиллагааг давхар эрхлэхгүй байх.**

**20.2.Энэ хуулийн 20.1.1-20.1.3 дахь заалт татварын мэргэшсэн зөвлөхөд нэгэн адил хамаарна.**

**20.3.Үйлчлүүлэгч нь татварын итгэмжлэгдсэн хуулийн этгээдээс зөвлөх үйлчилгээг үзүүлэхэд нь хууль бус үйлдэл хийлгүүлэхээр шахалт үзүүлэх, энэ чиглэлийн удирдамж, заавар өгч, биелүүлэхийг шаардах, энэ хуулийн 5.1.1-д заасан зарчмыг алдагдуулахад чиглэсэн үйл ажиллагаа явуулахыг хориглоно.**

**20.4.Татварын албаны эрх бүхий албан тушаалтан нь үйлчлүүлэгчид зөвлөх үйлчилгээг авахыг шаардах, зөвлөх үйлчилгээ үзүүлэх этгээдээ сонгоход нь нөлөөлөх үйлдэл хийхийг хориглоно.”** гэсэн саналаар санал хураая.

Зөвшөөрсөн 35

Татгалзсан 10

Бүгд 45

77.8 хувийн саналаар дэмжигдлээ.

12.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 13 дугаар зүйлийг 17 дугаар зүйл болгон дор дурдсанаар өөрчлөн найруулах:

“**17 дугаар зүйл. Татварын мэргэшсэн зөвлөхийн эрхийг хүчингүй болгох**

17.1.Дараах тохиолдолд татварын мэргэшсэн зөвлөхийн эрхийг эрх бүхий этгээд хүчингүй болгоно:

17.1.1. эрхийн хугацаа дууссан;

17.1.2.эрх сунгах шалгалтад тэнцээгүй;

17.1.3.**хууль тогтоомж зөрчсөн**;

17.1.4.ёс зүйн дүрмийг **ноцтой** зөрчсөн;

17.1.5.нас барсан, эсхүл сураггүй алга болсонд тооцсон, нас барсан гэж зарласан.

17.2.Энэ хуулийн 17.1.3, 17.1.4-т заасан үндэслэлээр э**рх нь хүчингүй болсон татварын мэргэшсэн зөвлөх гурван жилийн дараа зохих журмын дагуу шинээр эрх авах тухай хүсэлт гаргаж болно.”** гэсэн саналаар санал хураая.

Зөвшөөрсөн 33

Татгалзсан 12

Бүгд 45

73.3 хувийн саналаар дэмжигдлээ.

13.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 14 дүгээр зүйлийн 14.2 дахь хэсгийн “татварын итгэмжлэгдсэн нягтлан бодогч” гэсэн оноосон нэрийн ард “ТИН” гэсэн өргөтгөлтэй байна” гэснийг “**Татварын мэргэшсэн зөвлөх’ гэсэн агуулга бүхий “ТМЗ**” гэсэн өргөтгөлтэй байна” гэж өөрчлөх гэсэн саналаар санал хураая.

Дээрх саналтай холбогдуулан Улсын Их Хурлын гишүүн Ш.Түвдэндоржийн асуусан асуултад Улсын Их Хурлын гишүүн Ж.Эрдэнэбат хариулж, тайлбар хийв.

Зөвшөөрсөн 32

Татгалзсан 13

Бүгд 45

71.1 хувийн саналаар дэмжигдлээ.

14. Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 15 дугаар зүйлийг 9 дүгээр зүйл болгон дор дурдсанаар өөрчлөн найруулах:

**“9 дүгээр зүйл. Татварын итгэмжлэгдсэн хуулийн этгээдэд**

**тавигдах шаардлага**

9.1.Татварын итгэмжлэгдсэн хуулийн этгээдэд дараах шаардлага тавигдана:

9.1.1.үүсгэн байгуулагч **нь татварын мэргэшсэн зөвлөх байх**;

9.1.2.т**ав** ба түүнээс доошгүй тооны **татварын мэргэшсэн зөвлөхтэй** байх;

9.1.3.энэ хуулийн 9.1.2-т заасан бүрэлдэхүүний **гуравны хоёроос**  доошгүй нь итгэмжлэгдсэн нягтлан бодогч байх;

9.1.4.үйл ажиллагаа явуулах ажлын байр, техник хэрэгсэл, **программ**

**хангамжтай** байх,

9.1.5.үйл ажиллагаандаа ашиглах гарын авлага**, аргачлал, арга зүйгээр хангагдсан байх;**

9.1.6.**татварын мэргэшсэн зөвлөхийн үйлчилгээний ажлын баримтыг хадгалах зориулалтын архивтай байх;**

9.1.7.**үйлчлүүлэгчийн мэдээллийн нууцлалыг хадгалах, мэдээллийн аюулгүй байдлыг хангах нөхцөлийг бүрдүүлсэн байх.**

9.1.8.татварын итгэмжлэгдсэн хуулийн этгээд салбартай бол түүнд хоёр, түүнээс доошгүй орон тооны татварын итгэмжлэгдсэн нягтлан бодогч ажиллуулах;” гэсэн саналаар санал хураая.

Дээрх саналтай холбогдуулан Улсын Их Хурлын гишүүн Ц.Баярсайханы асуусан асуултад Улсын Их Хурлын гишүүн Ж.Эрдэнэбат, ажлын хэсгээс Г.Алтанзаяа нар хариулж, тайлбар хийв.

**Улсын Их Хурлын гишүүн Ж.Эрдэнэбат дээрх саналын томъёоллоос 9.1.1-ийг татаж авав. Дэлгэрэнгүйгээс харах**

Зөвшөөрсөн 28

Татгалзсан 17

Бүгд 45

62.2 хувийн саналаар дэмжигдлээ.

15.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төсөлд дор дурдсан агуулгатай 11 дүгээр зүйл нэмэх:

“**11 дүгээр зүйл. Татварын итгэмжлэгдсэн хуулийн этгээдийн эрх, үүрэг**

11.1.Татварын итгэмжлэгдсэн хуулийн этгээд нь зөвлөх үйлчилгээний талаар дараах эрх, үүрэгтэй:

11.1.1.татварын хууль тогтоомжийг боловсронгуй болгох асуудлаар саналаа энэ хуулийн 18.1-д заасан этгээдэд хүргүүлэх;

11.1.2.ажил гүйцэтгэхээс татгалзах тухай энэ хуулийн 16.1.2-т заасан татварын мэргэшсэн зөвлөхийн мэдэгдлийг үндэслэн гэрээнд заасан ажил гүйцэтгэхээс татгалзах;

11.1.3.энэ хуулийн 10 дугаар зүйлд заасан зөвлөх үйлчилгээг үйлчлүүлэгчтэй байгуулсан гэрээний үндсэн дээр үзүүлэх;

11.1.4.үйлчлүүлэгчийн өмнөөс үйлдсэн, шалгасан татварын тайлан, бусад бичиг баримтад татварын итгэмжлэгдсэн хуулийн этгээдийн удирдах албан тушаалтан, эсхүл түүнээс эрх олгосон этгээд гарын үсгээ зурж, хуулийн этгээдийн тэмдэг дарж, баталгаажуулах;

11.1.5.тусгай зөвшөөрөл авсан, эсхүл тусгай зөвшөөрөл нь хүчингүй болсон тохиолдолд энэ тухайгаа энэ хуулийн 18.1-д заасан этгээдэд тухай бүрт нь мэдэгдэх.” гэсэн саналаар санал хураая.

Зөвшөөрсөн 33

Татгалзсан 13

Бүгд 46

71.7 хувийн саналаар дэмжигдлээ.

Дээрх саналтай холбогдуулан Улсын Их Хурлын гишүүн Ц.Баярсайханы асуусан асуултад Улсын Их Хурлын гишүүн Ц.Даваасүрэн хариулж, тайлбар хийв.

16.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 16 дугаар зүйлийн 16.1 дэх хэсгийн “Татварын ерөнхий газарт” гэснийг “**Санхүү, төсвийн асуудал эрхэлсэн төрийн захиргааны төв байгууллага”** гэж өөрчлөн, дор дурдсан агуулгатай заалт нэмэх:

**“1.Тусгай зөвшөөрөл хүсэгч нь хуулийн этгээд бол улсын бүртгэлийн гэрчилгээ, дүрэмд оруулах нэмэлт, өөрчлөлт, хувь нийлүүлэгчдийн хурлын шийдвэр.**

**2.Улсын тэмдэгтийн хураамж төлсөн баримт”** гэсэн саналаар санал хураая.

Зөвшөөрсөн 30

Татгалзсан 15

Бүгд 45

66.7 хувийн саналаар дэмжигдлээ.

17.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн “татварын мэргэшсэн зөвлөхийн байгууллагын санал” гэсэн 16.2.6 дахь заалт, “ажлыг эрхлэн явуулах үлгэрчилсэн заавар” гэсэн 16.2.7 дахь заалтыг тус тус хасах гэсэн саналаар санал хураая.

Зөвшөөрсөн 29

Татгалзсан 15

Бүгд 44

65.9 хувийн саналаар дэмжигдлээ.

18.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 16 дугаар зүйлийн 16.3 дахь хэсгийг дор дурдсанаар өөрчлөн найруулах:

“**16.3.Татварын итгэмжлэгдсэн хуулийн этгээдэд тусгай зөвшөөрөл олгох, хугацааг сунгах болон энэ хуулиар зохицуулаагүй бусад харилцааг Аж ахуйн үйл ажиллагааны тусгай зөвшөөрлийн тухай хуулиар зохицуулна**.” гэсэн саналаар санал хураая.

Зөвшөөрсөн 32

Татгалзсан 13

Бүгд 45

71.1 хувийн саналаар дэмжигдлээ.

19.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн “Татварын мэргэшсэн зөвлөхийн үйл ажиллагаа эрхлэх нягтлан бодогч” гэсэн 17 дугаар зүйлийг хасах гэсэн саналаар санал хураая.

Зөвшөөрсөн 30

Татгалзсан 15

Бүгд 45

66.7 хувийн саналаар дэмжигдлээ.

20.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 18 дугаар зүйлийг 13 дугаар зүйл болгон дараах байдлаар өөрчлөн найруулах:

**“13 дугаар зүйл. Татварын мэргэшсэн зөвлөх үйлчилгээ эрхлэх тусгай зөвшөөрлийг түдгэлзүүлэх, хүчингүй болгох**

13.1**.Энэ хуулийн 9 дүгээр зүйлд заасныг зөрчсөн тохиолдолд тусгай зөвшөөрөл олгосон эрх бүхий этгээд татварын мэргэшсэн зөвлөх үйлчилгээ эрхлэх тусгай зөвшөөрлийг 3 хүртэлх сарын хугацаагаар түдгэлзүүлнэ.**

13.2.**Аж ахуйн үйл ажиллагааны тусгай зөвшөөрлийн тухай хуулийн 14 дүгээр зүйлд зааснаас гадна энэ хуулийн 20.1.1-20.1.3-т заасныг зөрчсөн тохиолдолд татварын мэргэшсэн зөвлөх үйлчилгээ эрхлэх тусгай зөвшөөрлийг хүчингүй болгоно.**

13.3.Татварын мэргэшсэн зөвлөхийн нийгэмлэг нь тусгай зөвшөөрөл олгогдсон болон тусгай зөвшөөрлийг нь хүчингүй болгосон татварын итгэмжлэгдсэн хуулийн этгээдийг нийтэд тухай бүр мэдээлнэ.” гэсэн саналаар санал хураая.

Зөвшөөрсөн 30

Татгалзсан 15

Бүгд 45

66.7 хувийн саналаар дэмжигдлээ.

21.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 23 дугаар зүйлийг 6 дугаар зүйл болгон дор дурдсанаар өөрчлөн найруулах:

**“6 дугаар зүйл. Үйлчлүүлэгчийн эрх**

6.1.Үйлчлүүлэгч татварын мэргэшсэн зөвлөх үйлчилгээний талаар дараах эрхтэй:

6.1.1.**зөвлөх үйлчилгээг сайн дурын үндсэн дээр авах;**

6.1.2.**татварын итгэмжлэгдсэн хуулийн этгээдийг** сонгох;

6.1.3.татварын ногдлыг өөрөө тодорхойлон, төлөх үүргээ биелүүлэхдээ мэргэжлийн туслалцаа авах;

**6.1.4.татварын мэргэшсэн зөвлөх үйлчилгээний талаарх гомдлоо хуульд заасны дагуу эрх бүхий байгууллага, албан тушаалтанд гаргах;**

**6.1.5.татварын итгэмжлэгдсэн хуулийн этгээдийн буруутай үйл ажиллагаанаас учирсан хохирлыг нөхөн төлүүлэхийг тухайн хуулийн этгээдээс шаардах.”** гэсэн саналаар санал хураая.

Зөвшөөрсөн 31

Татгалзсан 14

Бүгд 45

68.9 хувийн саналаар дэмжигдлээ.

22.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 24 дүгээр зүйлийг 7 дугаар зүйл болгон дор дурдсанаар өөрчлөн найруулах:

“**7 дугаар зүйл. Үйлчлүүлэгчийн үүрэг**

7.1.Үйлчлүүлэгч нь **татварын мэргэшсэн зөвлөх** үйлчилгээний талаар дараах үүрэгтэй:

7.1.1.**татварын мэргэшсэн** **зөвлө**х үйлчилгээ үзүүлэх нөхцөл, бололцоогоор хангах;

**7.1.2.татварын мэргэшсэн зөвлөхийн үйлчилгээ үзүүлэхэд шаардагдах бичиг баримт, анхан шатны болон нягтлан бодох бүртгэлийн баримт, тайлан, мэдээг бичгээр гаргаж өгөх;**

**7.1.3.татвар ногдуулалт, төлөлттэй холбоотой энэ хуулийн 7.1.2-т заасан мэдээллийн үнэн зөвийг хариуцах.“** гэсэн саналаар санал хураая.

Дээрх саналтай холбогдуулан Улсын Их Хурлын гишүүн Б.Гарамгайбаатарын асуусан асуултад Улсын Их Хурлын гишүүн Ж.Эрдэнэбат хариулж, тайлбар хийв.

Зөвшөөрсөн 30

Татгалзсан 15

Бүгд 45

66.7 хувийн саналаар дэмжигдлээ.

23. Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төсөлд дор дурдсан агуулгатай 19 дүгээр зүйл нэмэх:

**“19 дүгээр зүйл. Зөвлөх үйлчилгээнд тавих хяналт**

19.1.Татварын мэргэшсэн зөвлөх үйлчилгээний хууль тогтоомжийн биелэлтэд санхүү, төсвийн асуудал эрхэлсэн төрийн захиргааны төв байгууллага хяналт тавина.

19.2.Татварын мэргэшсэн зөвлөхийн ёс зүйн дүрмийн биелэлтэд Нийгэмлэг хяналт тавина.“ гэсэн саналаар санал хураая.

Дээрх саналтай холбогдуулан Улсын Их Хурлын гишүүн С.Дэмбэрэлийн асуусан асуултад Улсын Их Хурлын гишүүн Ц.Даваасүрэн хариулж, тайлбар хийв.

Зөвшөөрсөн 27

Татгалзсан 20

Бүгд 47

57.4 хувийн саналаар дэмжигдлээ.

24.Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төслийн 25 дугаар зүйлийг “Татварын мэргэшсэн зөвлөх үйлчилгээ үзүүлэх тухай хууль тогтоомж зөрчигчид хүлээлгэх хариуцлага” гэсэн бүлэг болгон, түүнд дор дурдсан агуулгатай 21, 22 дугаар зүйл нэмж тусгах:

**“ТАВДУГААР БҮЛЭГ. ТАТВАРЫН МЭРГЭШСЭН ЗӨВЛӨХ ҮЙЛЧИЛГЭЭ ҮЗҮҮЛЭХ ТУХАЙ ХУУЛЬ ТОГТООМЖ ЗӨРЧИГЧИД ХҮЛЭЭЛГЭХ ХАРИУЦЛАГА**

“**21 дүгээр зүйл. Татварын мэргэшсэн зөвлөхийн ёс зүйн**

**зөрчилд хүлээлгэх хариуцлага**

21.1.Татварын мэргэшсэн зөвлөхийн ёс зүйн хэм хэмжээг зөрчсөн этгээдэд Нийгэмлэг ёс зүйн зөрчлийн шинж байдлыг харгалзан сануулах арга хэмжээ авна.

21.2. Татварын мэргэшсэн зөвлөхийн ёс зүйн хэм хэмжээг ноцтой зөрчсөн бол Нийгэмлэг татварын мэргэшсэн зөвлөхийн эрхийг хүчингүй болгох саналаа санхүү, төсвийн асуудал эрхэлсэн Засгийн газрын гишүүнд гаргана.

21.3.Санхүү, төсвийн асуудал эрхэлсэн Засгийн газрын гишүүн Нийгэмлэгийн саналыг үндэслэн татварын мэргэшсэн зөвлөхийн эрхийг хүчингүй болгоно.

21.4.Татварын мэргэшсэн зөвлөх Нийгэмлэгийн саналыг эс зөвшөөрвөл санхүү, төсвийн асуудал эрхэлсэн Засгийн газрын гишүүнд гомдол гаргаж болно.

**22 дугаар зүйл. Татварын мэргэшсэн зөвлөх үйлчилгээний тухай хууль тогтоомж зөрчигчид хүлээлгэх хариуцлага**

22.1.Татварын мэргэшсэн зөвлөх үйлчилгээний тухай хууль тогтоомж зөрчсөн нь эрүүгийн хариуцлага хүлээлгэхээргүй бол шүүгч, эсхүл улсын байцаагч дор дурдсан захиргааны хариуцлага ногдуулна:

22.1.1.Энэ хуулийн 20.1.1-20.1.3-т заасныг зөрчсөн татварын мэргэшсэн зөвлөхийг нэг сарын хөдөлмөрийн хөлсний доод хэмжээг 5-10 дахин нэмэгдүүлсэнтэй тэнцэх хэмжээний төгрөгөөр торгож, татварын мэргэшсэн зөвлөхийн эрхийг хүчингүй болгох;

22.1.2.энэ хуулийн 15.1.4-т заасныг зөрчсөн татварын мэргэшсэн зөвлөхийг нэг сарын хөдөлмөрийн хөлсний доод хэмжээг 3-5 дахин нэмэгдүүлсэнтэй тэнцэх хэмжээний төгрөгөөр торгох, хууль бусаар олсон орлогыг хураах;

22.1.3.энэ хуульд заасан эрх, тусгай зөвшөөрлийг авахгүйгээр зөвлөх үйлчилгээ эрхэлсэн этгээдийг нэг сарын хөдөлмөрийн хөлсний доод хэмжээг 5-8 дахин нэмэгдүүлсэнтэй тэнцэх хэмжээний төгрөгөөр торгож, хууль бусаар олсон орлогыг хураах;

22.1.4.энэ хуулийн 20.3-т заасныг зөрчсөн үйлчлүүлэгчийг нэг сарын хөдөлмөрийн хөлсний доод хэмжээг 5-10 дахин нэмэгдүүлсэнтэй тэнцэх хэмжээний төгрөгөөр торгох;

22.1.5.Нийгэмлэг энэ хуулийн 13.3, 14.3-т заасан нийтэд мэдээлэх үүргээ биелүүлээгүй бол нэг сарын хөдөлмөрийн хөлсний доод хэмжээг 3-5 дахин нэмэгдүүлсэнтэй тэнцэх хэмжээний төгрөгөөр торгох;

22.2.Энэ хуулийн 20.1.1, 20.1.2-т заасан зөрчлийн улмаас учирсан хохирлыг татварын итгэмжлэгдсэн хуулийн этгээд нөхөн төлнө.

22.3.Татварын итгэмжлэгдсэн хуулийн этгээд энэ хуулийн 11.1.2-т заасан үүргээ биелүүлээгүйгээс үүсэх хариуцлагыг татварын мэргэшсэн зөвлөх хүлээхгүй.

22.4.Татварын итгэмжлэгдсэн хуулийн этгээдийн өгсөн зөвлөгөөг хүлээн аваагүйгээс үүсэх хариуцлагыг татварын итгэмжлэгдсэн хуулийн этгээд хүлээхгүй.

22.5.Татварын итгэмжлэгдсэн хуулийн этгээдийн буруутай үйл ажиллагаанаас үүссэн татварын зөрчилтэй холбогдуулан үйлчлүүлэгчид ногдуулсан татварын хүү, торгууль, алдангитай холбоотой зардлыг үйлчлүүлэгч энэ хуулийн 6.1.5-д заасны дагуу шаардсанаар татварын итгэмжлэгдсэн хуулийн этгээд хариуцна.

22.6.Энэ хуульд заасны дагуу захиргааны шийтгэл ногдуулсан нь гэм буруутай этгээдийг учруулсан хохирлоо төлөх үүргээс чөлөөлөх үндэслэл болохгүй.

22.7.Энэ хуулийн 20.4-т заасныг зөрчсөн төрийн албан хаагчид Төрийн албаны тухай хуульд заасны дагуу эрх бүхий албан тушаалтан сахилгын шийтгэл ногдуулна.” гэсэн саналаар санал хураая.

Дээрх саналтай холбогдуулан Улсын Их Хурлын гишүүн Д.Ганбат, М.Батчимэг нарын асуусан асуултад Улсын Их Хурлын гишүүн Ж.Эрдэнэбат хариулж, тайлбар хийв.

Улсын Их Хурлын гишүүн М.Батчимэг, С.Ганбаатар нар санал хэлэв.

Зөвшөөрсөн 29

Татгалзсан 18

Бүгд 47

61.7 хувийн саналаар дэмжигдлээ.

***Найруулгын санал:***

***Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын гаргасан, Төсвийн байнгын хороогоор дэмжсэн саналууд:***

1.Төслийн 1 дүгээр зүйлийн 1.1 дэх хэсгийг дор дурдсанаар өөрчлөн найруулах:

“1.1.Энэ хуулийн зорилт нь татварын мэргэшсэн зөвлөх үйлчилгээ үзүүлэх эрх зүйн үндсийг тогтоох, **татварын мэргэшсэн зөвлөх үйлчилгээ үзүүлэх этгээдэд тавигдах шаардлага, үйл ажиллагааны** зарчим, **эрх, үүргийг тодорхойлох,** тусгай зөвшөөрөл олгох, хүчингүй болгох, хяналт тавихтай холбогдсон харилцааг зохицуулахад оршино. “

2.Төслийн 2 дугаар зүйлийн 2.1-ийн “хууль” гэсний дараа ”Аж ахуйн үйл ажиллагааны тусгай зөвшөөрлийн тухай хууль” гэж нэмэх

3.**Төслийн 3 дугаар зүйлийн 3.1.5, 3.1.7 дахь заалтыг дор дурдсанаар өөрчлөн найруулах:**

**“3.1.5.“татварын бүртгэл” гэж албан татвар, төлбөр, хураамж, нийгмийн даатгалын шимтгэлтэй** холбоотой ажил гүйлгээ, татварын нөлөөллийг тооцох, бүртгэх үйл ажиллагааг;

3.1.7**.“ажлын баримт”** гэж энэ хуульд заасан үйлчилгээ үзүүлсэн тухай бичиг баримт, хуулбар, судалгаа, тооцоолол, шинжилгээний материал, хөтөлсөн тэмдэглэл, **энэ хуулийн 18 дугаар зүйлд заасан этгээдээс баталж, мөрдүүлэх** гарын авлагын дагуу бүрдүүлсэн баримт бичгийг.”

4.Төслийн 2 дугаар бүлгийг төслийн 19, 20, 21 дүгээр зүйлтэй нэгтгэн “Татварын мэргэшсэн зөвлөхөд эрх олгох, татварын мэргэшсэн зөвлөхийн эрх, үүрэг, тавигдах шаардлага” гэсэн бүлэг болгон өөрчлөн найруулах;

5.Төслийн “Татварын итгэмжлэгдсэн этгээд” гэсэн 3 дугаар бүлгийг ”Татварын зөвлөх үйлчилгээ үзүүлэх хуулийн этгээд, түүнд тавигдах шаардлага, үйл ажиллагаа, эрх, үүрэг” гэсэн бүлэг болгон өөрчлөн найруулах;

6.Төслийн ”Татварын итгэмжлэгдсэн нягтлан бодогч, татварын зөвлөх” гэснийг тохиолдол бүрт нь “татварын мэргэшсэн зөвлөх” гэж өөрчлөх;

7.Төслийн “Татварын итгэмжлэгдсэн этгээд” гэснийг тохиолдол бүрт нь “татварын итгэмжлэгдсэн хуулийн этгээд” гэж өөрчлөх гэсэн найруулгын саналуудаар санал хураая.

Зөвшөөрсөн 33

Татгалзсан 14

Бүгд 47

70.2 хувийн саналаар найруулгын санал дэмжигдэж байна.

Татварын мэргэшсэн зөвлөхийн үйл ажиллагааны тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай хуулийн төслүүдийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүллээ.

***Уг асуудлыг 12 цаг 15 минутад хэлэлцэж дуусав.***

***Дөрөв. Монгол Улсын Ерөнхийлөгчийн сонгуулийн тухай (Шинэчилсэн найруулга), Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай хуулийн төслүүд (эцсийн хэлэлцүүлэг)***

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, Улсын Их Хурлын даргын зөвлөх Д.Ганзориг, Тамгын газрын Нарийн бичгийн дарга С.Магнайсүрэн, Эрх зүй, хууль тогтоомжийн хэлтсийн дарга Д.Насанжаргал, зөвлөх Ш.Хишигсүрэн, Төрийн байгуулалтын байнгын хорооны референт Г.Чагнаадорж нар байлцав.

Хуулийн төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг Улсын Их Хурлын гишүүн Р.Бурмаа танилцуулав.

Байнгын хорооны танилцуулгатай холбогдуулан Улсын Их Хурлын гишүүдээс асуулт гараагүй болно.

Улсын Их Хурлын гишүүн Н.Батцэрэг “Шударга ёс эвсэл”-ийн бүлэг Ерөнхийлөгчийн сонгуулийн хууль болон бас бусад хуулиудтай холбогдуулан нэг цагийн завсарлага авч байгаагаа мэдэгдэв.

***Нэг цагийн завсарлага 12 цаг 20 минутаас 13 цаг 20 минут хүртэл завсарлахаар тогтов.***

***Үдээс өмнөх хуралдаан 14 цаг 12 минутаас үргэлжлэн хуралдав.***

Улсын Их Хурлын дарга З.Энхболд Монгол Улсын Ерөнхийлөгчийн сонгуулийн тухай хуулийн төслийн талаарх зарчмын зөрүүтэй саналын томъёоллоор санал тус бүрээр санал хураалт явуулав.

***Монгол Улсын Ерөнхийлөгчийн сонгуулийн тухай хуулийн төслийн талаарх зарчмын зөрүүтэй саналын томъёолол:***

***Төрийн байгуулалтын байнгын хорооны дэмжсэн саналууд:***

1.Төслийн 22 дугаар зүйлийн 22.5 дахь хэсгийн 22.2-т гэснийг 22.2, 22.4-т гэж өөрчлөх гэсэн саналаар санал хураая.

Зөвшөөрсөн 31

Татгалзсан 16

Бүгд 47

66.0 хувийн саналаар дэмжигдлээ.

2.Төслийн 39 дүгээр зүйлийн Сонгуулийн төв байгууллагын тухай хуулийн 14.-1-д заасан Хэвлэл мэдээллийн зөвлөл олон нийтийн радио, телевизээр энэ хуулийн 39.2-т заасан хуваарьт багтаан нэр дэвшигчдийн мэтгэлцээнийг зохион байгуулж болно гэсэн 39.3 дахь хэсгийг хасах гэсэн саналаар санал хураая.

Зөвшөөрсөн 29

Татгалзсан 14

Бүгд 43

67.4 хувийн саналаар дэмжигдлээ.

3.Хуулийг баталсан өдрөөс нь эхлэн дагаж мөрдөх гэсэн саналаар санал хураая.

Зөвшөөрсөн 32

Татгалзсан 13

Бүгд 45

71.1 хувийн саналаар дэмжигдлээ.

4.Монгол Улсын Их Хурлын чуулганы дэгийн тухай хуульд өөрчлөлт оруулах тухай хуулийн төслийг дор дурдсанаар найруулах:

**1 дүгээр зүйл.** Монгол Улсын Их Хурлын чуулганы хуралдааны дэгийн тухай хуулийн 33 дугаар зүйлийг дор дурдсанаар өөрчлөн найруулсугай.

**33 дугаар зүйл. Ерөнхийлөгчийн бүрэн эрхийг хүлээн зөвшөөрөх тухай**

**асуудлыг хэлэлцэх журам**

33.1.Төрийн байгуулалтын байнгын хороо Ерөнхийлөгчийн анхан шатны сонгуульд оролцсон нийт сонгогчийн олонхийн санал авсан нэр дэвшигчийг Ерөнхийлөгчөөр сонгогдсон гэж үзэж бүрэн эрхийг нь хүлээн зөвшөөрүүлэх тухай асуудлыг Сонгуулийн ерөнхий хороо Улсын Их Хуралд өргөн мэдүүлснээс хойш ажлын 5 өдрийн дотор уг асуудлаар дүгнэлт гаргана.

33.2.Нэгдсэн хуралдаан Ерөнхийлөгчийн бүрэн эрхийг хүлээн зөвшөөрөх тухай асуудлыг Төрийн байгуулалтын байнгын хорооны дүгнэлт гарснаас хойш ажлын таван өдрийн дотор дараах журмаар батална:

33.2.1.Ерөнхийлөгчийн анхан шатны сонгуулийн дүнгийн тухай Сонгуулийн ерөнхий хорооны даргын илтгэлийг сонсох;

33.2.2.Төрийн байгуулалтын байнгын хорооны дүгнэлтийг сонсох;

33.2.3.Ил санал хураалт явуулах;

33.2.4.Ерөнхийлөгчийн анхан шатны сонгуульд оролцсон нийт сонгогчийн олонхийн санал авсан нэр дэвшигчийг Ерөнхийлөгчөөр сонгогдсон гэж үзэж бүрэн эрхийг нь хүлээн зөвшөөрсөн тухай хууль батлах;

33.3.Төрийн байгуулалтын байнгын хорооны болон нэгдсэн хуралдаан дээр гишүүд Сонгуулийн ерөнхий хорооны даргын илтгэл, Төрийн байгуулалтын байнгын хорооны дүгнэлттэй холбогдуулан асуулт асууж, үг хэлж болно гэсэн саналаар санал хураая.

Дээрх саналтай холбогдуулан Улсын Их Хурлын гишүүн Р.Бурмаа санал хэлэв.

**З.Энхболд:** -Улсын Их Хурлын гишүүн Р.Бурмаагийн уншсан редакцаар санал хураая.

Зөвшөөрсөн 39

Татгалзсан 9

Бүгд 48

81.3 хувийн саналаар дэмжигдлээ.

***Хуулийн төслүүдийг батлах санал хураалт явуулав.***

1.Монгол Улсын Ерөнхийлөгчийн сонгуулийн тухай хууль шинэчилсэн найруулга, хуулийн төслийг баталъя гэсэн саналаар санал хураая.

Зөвшөөрсөн 40

Татгалзсан 9

Бүгд 49

81.6 хувийн саналаар хууль батлагдлаа.

2.Монгол Улсын Ерөнхийлөгчийн сонгуулийн хууль хүчингүй болсонд тооцох тухай хуулийн төслийг баталъя гэсэн саналаар санал хураая.

Зөвшөөрсөн 38

Татгалзсан 11

Бүгд 49

77.6 хувийн саналаар хууль батлагдлаа.

3.Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 38

Татгалзсан 11

Бүгд 49

77.6 хувийн саналаар хууль батлагдлаа.

4.Төрийн аудитын тухай хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 40

Татгалзсан 9

Бүгд 49

81.6 хувийн саналаар хууль батлагдлаа.

5.Хуулийн төсөл буцаах тухай Улсын Их Хурлын тогтоолын төслийг баталъя гэсэн саналаар санал хураая.

Зөвшөөрсөн 41

Татгалзсан 8

Бүгд 49

83.7 хувийн саналаар тогтоол батлагдлаа.

6.Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслийг баталъя гэсэн саналаар санал хураая.

Зөвшөөрсөн 39

Татгалзсан 10

Бүгд 49

79.6 хувийн саналаар тогтоол батлагдлаа.

*Монгол Улсын Ерөнхийлөгчийн сонгуулийн тухай хууль бүтнээрээ батлагдлаа.*

***Уг асуудлыг 14 цаг 15 минутад хэлэлцэж дуусав.***

***Тав. Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд (эцсийн хэлэлцүүлэг)***

Хэлэлцэж буй асуудалтай холбогдуулан Улсын Их Хурлын даргын зөвлөх Д.Ганзориг, Тамгын газрын Нарийн бичгийн дарга С.Магнайсүрэн, Эрх зүй, хууль тогтоомжийн хэлтсийн дарга Д.Насанжаргал, зөвлөх М.Тайшир, Төрийн байгуулалтын байнгын хорооны референт Г.Чагнаадорж нар байлцав.

Хуулийн төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг Улсын Их Хурлын гишүүн С.Баярцогт танилцуулав.

Байнгын хорооны танилцуулгатай холбогдуулан Улсын Их Хурлын гишүүн Б.Бат-Эрдэнийн асуусан асуултад Улсын Их Хурлын гишүүн А.Бакей хариулж, тайлбар хийв.

*Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлэгт Төрийн байгуулалтын байнгын хорооноос хураалгах зарчмын зөрүүтэй саналын томъёолол:*

1.Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийн “Улсын Их Хурлын Тамгын газрын Ерөнхий нарийн бичгийн дарга” гэснийг “Улсын Их Хурлын Тамгын газрын дарга” гэж өөрчлөх заалтуудыг хасах гэсэн саналаар санал хураая.

Зөвшөөрсөн 43

Татгалзсан 9

Бүгд 52

82.7 хувийн саналаар дэмжигдлээ.

2.Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 43

Татгалзсан 9

Бүгд 52

82.7 хувийн саналаар дэмжигдлээ.

3.Монгол Улсын Их Хурлын тухай хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 42

Татгалзсан 11

Бүгд 53

79.2 хувийн саналаар дэмжигдлээ.

***Үдээс өмнөх хуралдаан 14 цаг 20 минутад завсарлаж, үдээс хойших хуралдаан 15 цаг 30 минутад эхлэв.***

*Үдээс хойших хуралдаанд ирвэл зохих 73 гишүүнээс 44 гишүүн ирж, 60.2 хувийн ирцтэй байв. Үүнд:*

***Чөлөөтэй:*** Г.Батхүү, Б.Болор, А.Тлейхан, Л.Энх-Амгалан.

***Өвчтэй:*** С.Батболд, Ж.Батсуурь.

***Тасалсан:*** Р.Амаржаргал, Д.Арвин, О.Баасанхүү, Н.Батбаяр, Х.Баттулга, Д.Батцогт, М.Батчимэг, Д.Бат-Эрдэнэ, З.Баянсэлэнгэ, Х.Болорчулуун, С.Бямбацогт, С.Ганбаатар, Д.Ганхуяг, Ц.Даваасүрэн, Ц.Дашдорж, Б.Наранхүү, М.Сономпил, Х.Тэмүүжин, Д.Тэрбишдагва, Ч.Улаан, Ч.Хүрэлбаатар, Л.Цог, Ц.Цолмон.

***Зургаа. Монгол Улсын Ерөнхий сайдын мэдээлэл: “Жижиг, дунд үйлдвэрийн талаар авч хэрэгжүүлж буй арга хэмжээ, цаашид дэвшүүлж буй зорилтын талаар”.***

Мэдээлэлтэй холбогдуулан Хөдөлмөрийн сайд Я.Санжмятав, тус яамны Төрийн нарийн бичгийн даргын үүргийг түр орлон гүйцэтгэгч Б.Ганцэцэг, Жижиг, дунд үйлдвэрийн хөгжлийн газрын дарга Б.Бат-Амгалан, Улсын Их Хурлын Байнгын хороодын ажлын албаны ахлах референт Ц.Цэрэн, референт Ж.Оюунцэцэг нар байлцав.

Ерөнхий сайд Н.Алтанхуяг мэдээлэл хийв.

Мэдээлэлтэй холбогдуулан Улсын Их Хурлын гишүүн С.Бямбацогт, Б.Бат-Эрдэнэ, Р.Гончигдорж, Д.Оюунхорол, С.Дэмбэрэл, Х.Болорчулуун, Ж.Энхбаяр, Д.Лүндээжанцан, Я.Содбаатар нарын асуусан асуултад Ерөнхий сайд Н.Алтанхуяг, Хөдөлмөрийн сайд Я.Санжмятав нар хариулж, тайлбар хийв.

***Мэдээллийг 16 цаг 48 минутад сонсов.***

***Эцсийн найруулга:***

Улсын Их Хурлын дарга З.Энхболд Монгол Улсын Ерөнхийлөгчийн сонгуулийн тухай хууль, Монгол Улсын Ерөнхийлөгчийн сонгуулийг дагаж гарч байгаа Ерөнхийлөгчийн сонгуулийн хууль хүчингүй болсонд тооцох тухай, Монгол Улсын Их Хурлын чуулганы хуралдааны Дэгийн тухай хуульд өөрчлөлт оруулах тухай хууль, Төрийн аудитын тухай хуульд нэмэлт, өөрчлөлт оруулах тухай хууль, Хуулийн төсөл буцаах тухай Улсын Их Хурлын тогтоол, Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай Улсын Их Хурлын тогтоол, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хууль, Монгол Улсын Их Хурлын тухай хуульд нэмэлт, өөрчлөлт оруулах тухай хуулийн эцсийн найруулгуудыг тус тус уншиж сонсгов.

Дээрх хууль болон тогтоолын эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх хууль, тогтоолын эцсийн найруулгуудыг сонсов. (16:50)

***Уг асуудлыг 16 цаг 50 минутад хэлэлцэж дуусав.***

***Бусад. Монгол Ардын Намын бүлэг байгуулах тухай.***

Улсын Их Хурлын гишүүн Ө.Энхтүвшин МАН-ын бүлгийн гишүүд хуралдаж, МАН намын бүлгийг албан ёсоор байгуулсан тухай шийдвэр болон бүлгийн бүрэлдэхүүний тухай уншиж сонсгов. (Нэрсийг хавсаргав)

***Хуралдаан 16 цаг 53 минутад өндөрлөв.***

***Тэмдэглэлтэй танилцсан:***

ТАМГЫН ГАЗРЫН ЕРӨНХИЙ

НАРИЙН БИЧГИЙН ДАРГА Б.БОЛДБААТАР

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**МОНГОЛ УЛСЫН ИХ ХУРЛЫН 2012 ОНЫ НАМРЫН ЭЭЛЖИТ ЧУУЛГАНЫ**

**2012 ОНЫ 12 ДУГААР САРЫН 21-НИЙ ӨДӨР (БААСАН ГАРИГ-)ИЙН**

**НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 10 цаг 53 минутад эхлэв.***

**З.Энхболд:** -Улсын Их Хурлын намрын ээлжит чуулганы 2012 оны 12 дугаар сарын 21-ний өдрийн нэгдсэн хуралдаан ирвэл зохих 73 гишүүнээс 37 хүрэлцэн ирж, 50.7 хувийн ирцтэйгээр нээгдэж байна.

Чуулганы нэгдсэн хуралдаанаар хэлэлцэх асуудлыг танилцуулъя.

Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлэг.

Хоёр дахь асуудал. Жагсаалтад өөрчлөлт оруулах тухай Улсын Их хурлын тогтоолын төслийн анхны хэлэлцүүлэг.

Гурав дахь асуудал. Татварын мэргэшсэн зөвлөхийн үйл ажиллагааны тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай хуулийн төслүүдийн анхны хэлэлцүүлэг.

Дөрөв дэх асуудал. Монгол Улсын Ерөнхийлөгчийн сонгуулийн тухай хуулийн шинэчилсэн найруулга. Монгол Улсын Ерөнхийлөгчийн сонгуулийн хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, төрийн аудитын тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлэг.

Тав дахь асуудал. Сүүлчийн асуудал. Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлэг. Ерөнхийлөгчөөс өргөн барьсан.

Үдээс хойш 15.00 цагаас Монгол Улсын Ерөнхий сайдын мэдээлэл. Сэдэв нь Жижиг, дунд үйлдвэрийн талаар авч хэрэгжүүлж байгаа арга хэмжээ, цаашид дэвшүүлж буй зорилтын талаар.

Хэлэлцэх асуудал дээр саналтай гишүүд байна уу. Хэлэлцэх асуудал дээр саналтай гишүүд алга байна. Хэлэлцэх асуудлаа баталлаа.

Эхний асуудал. Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлгийг хийе.

Нийгмийн бодлого, боловсрол, соёл шинжлэх ухааны байнгын хорооны танилцуулгыг Улсын Их Хурлын гишүүн Цэвэлмаагийн Баярсайхан танилцуулна.

**Ц.Баярсайхан:** -Улсын Их Хурлын дарга, эрхэм гишүүд ээ,

Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай, Хөдөлмөрийн аюулгүй байдал, эрүүл ахуйн тухай, Мэргэжлийн боловсрол, сургалтын тухай, Боловсролын тухай хуулиудад нэмэлт, өөрчлөлт оруулах тухай хуулийн төслүүдийн анхны хэлэлцүүлгийг Улсын Их Хурал 2012 оны 12 дугаар сарын 20-ны өдрийн нэгдсэн хуралдаанаараа хийж эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлсэн билээ.

Тус Байнгын хороо хуулийн төслүүдийн эцсийн хэлэлцүүлэгт бэлтгэсэн тухай асуудлыг 2012 оны 12 дугаар сарын 20-ны өдрийн хуралдаанаараа хэлэлцлээ.

Байнгын хорооны хуралдаанд хуулийн төслүүдийн эцсийн хэлэлцүүлэгт хураалгах зарчмын зөрүүтэй санал гараагүй бөгөөд хуулийн төслүүдийг батлуулах саналыг нэгдсэн хуралдаанд оруулахыг хуралдаанд оролцсон гишүүдийн олонх дэмжсэн болно.

Хуралдааны явцад гишүүн Ганбаатар, С.Дэмбэрэл нар хөдөлмөрийн удирдлагын тогтолцоонд хөдөлмөрийн нийгмийн гурван талт зөвшилцлийн Үндэсний хороог оруулах, орон нутаг дахь хөдөлмөрийн асуудал хариуцсан байгууллагын даргыг томилохдоо уг хороотой зөвшилцөх, энэхүү зөвшилцлийн механизмыг холбогдох шийдвэр гаргахдаа хэрэглэж байх зэрэг асуудлыг Хөдөлмөрийн тухай хуулийг шинэчлэн боловсруулахдаа анхаарч, тусгах саналыг тавьсан бөгөөд Байнгын хорооноос энэ асуудлаар тодорхой чиглэл өгөхөөр тогтсон болно.

Эдгээр хуулийн төслүүдийг эцсийн хэлэлцүүлэгт бэлтгэсэн хувилбарыг Та бүхэнд тараасан болно.

Улсын Их Хурлын эрхэм гишүүд ээ,

Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай, Хөдөлмөрийн аюулгүй байдал, эрүүл ахуйн тухай, Мэргэжлийн боловсрол, сургалтын тухай, Боловсролын тухай хуульд нэмэлт оруулах тухай хуулийн төслүүдийн эцсийн хэлэлцүүлэгт бэлтгэсэн талаарх тус Байнгын хорооноос гаргасан танилцуулгыг хэлэлцэн шийдвэрлэж, хуулийн төслүүдийг баталж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Баярсайхан гишүүнд баярлалаа. Хэлэлцэж буй асуудалтай холбогдуулан ажлын хэсэг Их Хурлын танхимд ирсэн байна.

Ганцэцэг Хөдөлмөрийн яамны Төрийн нарийн бичгийн даргын үүргийг түр орлон гүйцэтгэгч, Сувдаа Хөдөлмөрийн яамны Төрийн захиргааны удирдлагын газрын даргын үүргийг түр орлон гүйцэтгэгч, Алимаа Хөдөлмөрийн яамны Хөдөлмөрийн харилцаа, бодлого зохицуулалтын газрын даргын үүргийг түр орлон гүйцэтгэгч.

Байнгын хорооны танилцуулгатай холбогдуулан асуулттай гишүүд нэрээ өгнө үү. Асуулттай гишүүд алга байна.

Одоо хуулийн төслүүдийг батлах санал хураалт явуулна. Эхний санал 5 санал хураалттай.

Эхний санал хураалт. Хөдөлмөрийн тухай хуульд өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 42, зөвшөөрсөн 32, 76.2 хувийн саналаар эхний санал батлагдаж байна. Эхний хууль батлагдаж байна.

Хоёр дахь хууль. Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

Оролцсон 44, зөвшөөрсөн 35, 79.5 хувийн саналаар хоёр дахь санал дэмжигдэж байна.

Гурав дахь санал хураалт. Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 44, зөвшөөрсөн 37, 84.1 хувийн саналаар гурав дахь санал дэмжигдэж байна.

Дөрөв дэх санал хураалт. Мэргэжлийн боловсрол, сургалтын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 44, зөвшөөрсөн 33, 75.0 хувийн саналаар дөрөв дэх санал дэмжигдэж байна.

Тав дахь санал. Боловсролын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

45 оролцож, 37 зөвшөөрч, 82.2 хувийн саналаар тав дахь санал дэмжигдэж байна.

Үүгээр Хөдөлмөрийн тухай хуультай холбогдсон хууль болон бусад холбогдох хуулиудад өөрчлөлт орж дууслаа. Эхний асуудал дууслаа.

Дараагийн асуудал.

Жагсаалтад өөрчлөлт оруулах тухай Улсын Их Хурлын тогтоолын төслийн анхны хэлэлцүүлгийг явуулъя.

Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн Эрдэнэчимэг танилцуулна. Эрдэнэчимэг гишүүнийг индэрт урьж байна.

Энд зөвхөн Нийгмийн бодлого л байна шүү дээ. Төсөв байгаа юм уу. Энд буруу биччихсэн юм уу. Нийгмийн бодлогынх биш Төсвийнх гээд байна шүү дээ.

**Л.Эрдэнэчимэг:** -Жагсаалтанд өөрчлөлт оруулах тухай Улсын Их Хурлын тогтоолын төслийн анхны хэлэлцүүлэг хийсэн талаар Төсвийн байнгын хорооноос гарагсан санал дүгнэлт.

Засгийн газраас өргөн мэдүүлсэн Жагсаалтад өөрчлөлт оруулах тухай Улсын Их Хурлын тогтоолын төслийг Улсын Их Хурлын чуулганы 2012 оны 12 дугаар сарын 13-ны өдрийн нэгдсэн хуралдаанаар хэлэлцээд хэлэлцэх нь зүйтэй гэж үзэж анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Төслийн анхны хэлэлцүүлгийг Байнгын хорооны хуралдаанаар хийх үед Улсын Их хурлын гишүүдийн зүгээс зарчмын зөрүүтэй санал гараагүй бөгөөд төслийг анхны хэлэлцүүлгээр нь батлуулах горимын саналыг Улсын Их Хурлын гишүүн Л.Эрдэнэчимэг гаргасныг хуралдаанд оролцсон гишүүдийн олонхи нь дэмжсэн болно.

Жагсаалтад оруулах тухай Улсын Их Хурлын тогтоолын төслийн анхны хэлэлцүүлэг хийсэн талаар тус Байнгын хорооноос гаргасан санал, дүгнэлтийг хэлэлцэн тогтоолын төслийг баталж өгнө үү.

**З.Энхболд:** -Эрдэнэчимэг гишүүнд баярлалаа. Нийгмийн бодлогын биш Төсвийн байнгын хорооны санал, дүгнэлт байсан юм байна.

Ажлын хэсгийг танилцуулъя. Амарсанаа Эрүүл мэндийн дэд сайд, Мөнхбат Эрүүл мэндийн яамны Бодлогын хэрэгжилтийг зохицуулах газрын дарга, Мөнхдэлгэр Эрүүл мэндийн яамны Эм, эмнэлгийн хэрэгслийн хэлтсийн дарга.

Байнгын хорооны санал, дүгнэлттэй холбогдуулан асуулттай гишүүд байвал нэрээ өгнө үү. Асуулттай гишүүд алга байна.

Байнгын хороо төслийг анхны хэлэлцүүлгээр батлах горимын санал гаргасан байна. Одоо энэ горимын саналыг дэмжье гэдгээр санал хураалт явуулъя. Санал хураалт.

46 оролцож, зөвшөөрсөн 37, 80.4 хувийн саналаар горимын санал дэмжигдэж байна.

Иймд тогтоолын төслийг батлах санал хураалт явуулъя. Жагсаалтад өөрчлөлт оруулах тухай Улсын Их Хурлын тогтоолын төслийг баталъя гэсэн санал хураая. Санал хураая.

Оролцсон 45, зөвшөөрсөн 37, 82.2 хувийн саналаар Улсын Их Хурлын тогтоолд өөрчлөлт орж байнаа.

Энэ асуудал үүгээр дуусч байна.

Дараагийн асуудал.

Татварын мэргэшсэн зөвлөлийн үйл ажиллагааны тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай хуулийн төслүүдийн анхны хэлэлцүүлгийг явуулъя.

Төсвийн байнгын хорооны санал, дүгнэлтийг Улсын Их Хурлын гишүүн Ж.Эрдэнэбат танилцуулна. Эрдэнэбат гишүүнийг индэрт урьж байна.

**Ж.Эрдэнэбат:** -Улсын Их Хурлын дарга, эрхэм гишүүд ээ,

Улсын Их Хурлын гишүүн Ц.Даваасүрэн нарын гишүүдээс 2012 оны 02 дугаар сарын 03-ны өдөр Улсын Их Хуралд өргөн мэдүүлсэн Татварын мэргэшсэн зөвлөхийн үйл ажиллагааны тухай хуулийн төслийн хэлэлцэх эсэх асуудлыг Улсын Их Хурлын чуулганы 2012 оны 11 дүгээр сарын 23-ны өдрийн нэгдсэн хуралдаанаар хэлэлцээд хэлэлцэх нь зүйтэй гэж шийдвэрлэн, хуулийн төслийг анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн.

Хуулийн төслийн анхны хэлэлцүүлгийг Төсвийн байнгын хороо 2012 оны 12 дугаар сарын 18-ны өдрийн хуралдаанаараа хийж гаргасан санал, дүгнэлтийг Та бүхэнд танилцуулж байна.

Байнгын хорооноос тусгайлсан ажлын хэсэг гарч ажилласан бөгөөд ажлын хэсэг Улсын Их Хурлын гишүүдээс хуулийн төслийн хэлэлцэх эсэх асуудлыг Төсвийн байнгын хороо болон Улсын Их Хурлын чуулганы нэгдсэн хуралдаанаар хэлэлцэх явцад гаргаж байсан саналыг нэг бүрчлэн судлан үзэж, төслийг одоо мөрдөж байгаа Татварын болон Нягтлан бодох бүртгэл, Аудитын тухай хууль, тогтоомжуудтай уялдуулан, хуулийн төсөл санаачлагчдын үндсэн үзэл баримтлалыг өөрчлөхгүйгээр давхардлыг арилгаж, хуулийн төсөлд тавигдах ерөнхий шаардлагатай нийцүүлэн өөрчлөн найруулж гаргасан зарчмын зөрүүтэй саналын томьёоллыг нэг бүрчлэн Байнгын хорооны хурлаар санал хураалгаж, шийдвэрлэв.

Ажлын хэсгийн саналын дагуу хуулийн төсөлд дор дурдсан өөрчлөлт орох саналыг Байнгын хорооны хуралдаанаар дэмжсэн болно. Хуулийн төсөл санаачлагчдын үндсэн үзэл баримтлалд нийцүүлэн татварын мэргэшсэн зөвлөх үйлчилгээг итгэмжлэгдсэн нягтлан бодогч, хуульчдаас бүрдсэн хуулийн этгээд явуулж, тодорхой эрх эдэлж, үүрэг хүлээн, хариуцлага хүлээж байхаар хуулийн төслийг өөрчлөн найруулж, хуулийн нэрийг “Татварын мэргэшсэн зөвлөх үйлчилгээний тухай” хуулийн төсөл гэж өөрчлөх санал дэмжигдлээ.

Татварын мэргэшсэн зөвлөх үйлчилгээг татвар төлөгчид сайн дурын үндсэн дээр авч байхыг тодорхой болгон хуульчилж, хуулийн нэр томъёоны зарим тодорхойлолтыг Татварын ерөнхий хууль бусад хуультай нийцүүлэн тодорхой болгох өөрчлөлтүүдийг тусгаж өглөө. Татварын тайлан гаргах, зөвлөх үйлчилгээг зөвхөн хуулийн этгээд байгуулан эрхлэх бөгөөд түүнд тавигдах шалгуур, шаардлагыг өндөрсгөн төсөлд тусгаж өгсөн саналууд Байнгын хорооны гишүүдийн дэмжлэг авлаа.

Хуулийн төслийн зорилго нь үйлчлүүлэгчийн эрх ашгийг хамгаалж, үйлчлүүлэгч рүү чиглэсэн татварын мэргэшсэн зөвлөх үйлчилгээг үзүүлэх учраас үйлчлүүлэгчийн эрх, үүргийг тодотгон зааж өгсөн. Тухайлбал зөвлөх үйлчилгээг сайн дурын үндсэн дээр авах, Татварын зөвлөхийн буруутай үйл ажиллагаанаас хохирол учирсан бол хохирлоо нөхөн төлүүлэхийг шаардах, гомдол гаргах эрх эдлэх, татварын зөвлөхөд гаргаж өгсөн мэдээллийн үнэн зөвийг үйлчлүүлэгч хариуцах үүргийг тусгаж өглөө.

Татварын мэргэшсэн зөвлөхөд сахилгын шийтгэл хүлээлгэх зүйл шинээр нэмж, мөн энэ хуулийг зөрчсөн тохиолдолд хүлээлгэх хариуцлагыг тохиолдол бүрт нь нарийвчлан зааж өгсөн саналууд дэмжигдлээ.

Хуульд тавигддаг шаардлагад нийцүүлэн төслийг бүхэлд нь хянаж, хууль зүйн техник, хэл найруулгын чанартай өөрчлөлтүүдийг оруулав. Энэ хуулийг баталсантай холбогдуулан дагаж мөрдөх журмын тухай хууль гаргахаар төсөл боловсруулж байгаа бөгөөд төслийн дараагийн шатны хэлэлцүүлэгт хуулийн төслийн хамт оруулж ирж хэлэлцүүлнэ.

Хуулийн төслийг хэлэлцэх явцад Улсын Их Хурлын гишүүн С.Баярцогт үйлчлүүлэгчид маш хэрэгтэй чухал хууль учраас хуулийн төслийн зүйл заалт бүр дээр нь Татварын байгууллагын албан ёсны санал авах ёстой, Татварын мэргэшсэн зөвлөх үйлчилгээ үзүүлдэг байгууллага нь татварыг бууруулах талаар зар сурталчилгаа явуулахыг хэрхэн зохицуулахаар хуулийн төсөлд тусгасан талаар санал гаргаж байв.

Татварын мэргэшсэн зөвлөхийн үйл ажиллагааны тухай хуулийн төслийн талаар зарчмын зөрүүтэй саналын томъёоллыг Та бүхэнд тараасан болно. Татварын мэргэшсэн зөвлөхийн үйл ажиллагааны тухай хуулийн төслийн хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах, Улсын тэмдэгтийн хураамжийн тухай нэмэлт оруулах тухай хуулийн төслүүдийн анхны хэлэлцүүлгийг Байнгын хорооны хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Татварын мэргэшсэн зөвлөхийн үйл ажиллагааны тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай хуулийн төслүүдийн анхны хэлэлцүүлгийг хийсэн талаар Төсвийн байнгын хорооноос гаргасан санал, дүгнэлтийг хэлэлцэн, шийдвэрлэж өгөхийг хүсье.

Анхаарал тавьсанд баярлалаа.

**З.Энхболд:** -Эрдэнэбат гишүүнд баярлалаа. Байнгын хорооны санал, дүгнэлттэй холбогдуулан асуулттай гишүүд байна уу? Нэрээ өгөөрэй.

Хэлэлцэж буй хуультай холбогдуулан ажлын хэсэг зааланд ирсэн байна. Алтанзаяа Татварын итгэмжлэгдсэн нягтлан бодогч зөвлөхүүдийн ТИНЗ нийгэмлэгийн гүйцэтгэх захирал. Бакей гишүүнээр асуулт тасалъя. Бакей гишүүн асууя.

**А.Бакей:** -Энэ анхны хэлэлцүүлэгт бэлтгэхдээ бас нэлээд ажил хэрэгч хандсан тал харагдаж байна. Хэлэлцэх эсэхийг нь одоо хэлэлцэх үед гарсан саналуудыг бас овоо тусгасан байнаа. Гэхдээ энэ одоо татварын асуудлууд мэдээж Сангийн яам, Татварын ерөнхий газартай бас шууд холбоотой асуудал учраас энэ одоо ажлын хэсэг байгуулагдсан уу Байнгын хорооноос. Хэрвээ байгуулагдсан бол энэ ажлын хэсгийн бүрэлдэхүүнд Сангийн яам, Татварын ерөнхий газрын төлөөлөл оролцож, энэ зарчмын зөрүүтэй саналууд дээр өөрсдийнхөө саналыг тусгаж чадсан уу, үгүй юу гэдгийг тодруулмаар байна.

**З.Энхболд:** -Байнгын хорооны дарга Даваасүрэн хариулъя.

**Ц.Даваасүрэн:** -Бакей гишүүний асуултанд хариулъя. Таны өгсөн зөвлөмжийн дагуу бид нар нэлээн өргөн бүрэлдэхүүнтэй ажлын хэсэг байгуулж ажилласан. Ажлын хэсэгт Сангийн яамнаас Доржсэмбэд, Татварын ерөнхий газраас бас төлөөлөл орж ажилласан. Тэгэхээр энэ хоёр бүрэлдэхүүнээр дамжуулж тухайн байгууллагуудын саналыг тусгасан байгаа.

Үндсэндээ бол зарчмын зөрүүтэй 30-аад саналын томъёолол гаргасан байгаа. Тэгээд одоо хураагдах байх аа. Эрдэнэбат гишүүн ажлын хэсгийг ахалсан учраас нэмэх зүйл байвал Эрдэнэбат гишүүн нэмье.

**З.Энхболд:** -Нэмэх үү Эрдэнэбат гишүүн. Болно гэж байна. Олон санал хураалттай байгаа. Тэр явцад бас тодруулах боломж байгааг гишүүдэд хэлье. Асуулт асууж дууслаа. Одоо санал хураана.

Татварын мэргэшсэн зөвлөхийн үйл ажиллагааны тухай хуулийн төслийн талаар Төсвийн байнгын хорооноос гаргасан зарчмын зөрүүтэй саналын томъёоллууд. Эхний бүлэг санал.

***Төсвийн байнгын хорооны хуралдаанаар дэмжсэн санал байна.***

Нэгдүгээр санал. Хуулийн төслийн нэрийг “Татварын мэргэшсэн зөвлөх үйлчилгээний тухай” гэж өөрчлөх. Санал гаргасан Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун. Төсвийн байнгын хороогоор дэмжсэн. Энэ гишүүд ажлын хэсэг үү. Цаашид ажлын хэсэг гэж зарлана. Эхний саналаар санал хураая. Санал хураалт.

Оролцсон 49, зөвшөөрсөн 36, 73.5 хувийн саналаар эхний санал дэмжигдэж байна.

2 дахь санал. Төслийн 3 дугаар зүйлийн 3.1.1-3.1.5 дахь заалтыг дор дурдсанаар өөрчлөн найруулах:

“3.1.1.“**татварын мэргэшсэн зөвлөх үйлчилгээ**” гэж үйлчлүүлэгчийн татвар төлөх үүргээ биелүүлэх, тэдний эрх, хууль ёсны ашиг сонирхлыг хамгаалахад чиглэсэн мэргэшсэн зөвлөх үйл ажиллагааг;

3.1.2.“**татварын итгэмжлэгдсэн хуулийн этгээд”** гэж тусгай зөвшөөрлийн үндсэн дээр энэ хуулийн 10 дугаар зүйлд заасан үйл ажиллагааг эрхлэх ашгийн төлөө хуулийн этгээдийг;

3.1.3**.“татварын мэргэшсэн зөвлөх**” гэж татварын мэргэшсэн зөвлөх үйлчилгээ үзүүлэх эрхтэй, татварын итгэмжлэгдсэн хуулийн этгээдэд ажиллах татварын итгэмжлэгдсэн нягтлан бодогч, татварын итгэмжлэгдсэн эрх зүйчийг;”

3.1.8. 8 уу, 5 уу. Дээрээ болохоор 3.1.1-ээс 1.5 дахь гээд хаачихсан байна л даа. Дотор нь болохоор 1.8 гээд өөр юм орж ирээд байна шүү дээ. Хэрвээ 8 бол дээд талынхаа 5-ыгаа бас өөрчлөх хэрэгтэй шүү дээ. Эсвэл нэг нь 5, нэг нь 8 байх ёстой. Дээд талынх нь 8 юм уу. Тэгвэл миний түрүүчийн уншсан 3.1.1-3.1.8 дахь гэж өөрчлөх юм байна шүү.

3.1.8.“**хувийн тэмдэг**” гэж татварын мэргэшсэн зөвлөхийн зөвлөх үйлчилгээ үзүүлэх эрхтэйг гэрчлэх таних тэмдгийг;“ Санал гаргасан ажлын хэсэг. Төсвийн байнгын хороо дэмжсэн. Асуулт байнаа. Бакей гишүүн.

**А.Бакей:** -За энэ 3.1.3-т татварын мэргэшсэн зөвлөх гэдэгт бол зөвхөн нягтлан бодогч, эрх зүйч хоёрыг оруулсан байна л даа. Эдийн засагч чинь одоо татварын мэргэшсэн зөвлөх байж болдоггүй юм уу. Эдийн засагч чинь бас тусдаа мэргэжил байж байгаа шүү дээ. Гэтэл хуульчийг, эрх зүйчийг оруулчихаад эдийн засгийг хаячих нь зөв юм уу, буруу юм уу.

**З.Энхболд:** -Хэн хариулах вэ. Эрдэнэбат гишүүн.

**Ж.Эрдэнэбат:** -Энэ яахав зүгээр эдийн засагч гэж оруулж болно л доо. Тэгэхдээ ер нь бол одоо бол эдийн засагч гэдэг мэргэжлээр төгсөж байгаа тийм сургууль төгсөх гэж байгаа сургууль бол ер нь бараг байхгүй болсон л доо. Менежер удирдагч гэдэг байдлаар голдуу яваад байгаа юм. Үгүй ээ, эдийн засаг нягтлан бодогч гэдэг маань өөрөө тухайн байгууллагын бүхий л доо санхүүгийн үйл ажиллагааг зохицуулж байгаа хүн шүү дээ.

**З.Энхболд:** -Даваасүрэн гишүүн.

**Ц.Даваасүрэн:** -Энэ татварын зөвлөх өгөх үйл ажиллагааг оролцох этгээд нь бол нэг талаасаа бол мэргэшсэн одоо тухайн сургалтанд хамрагдаж, сертификат авсан итгэмжилсэн нягтлан бодогч байна гэж байгаа юм. Тэгж өгөхгүй бол болохгүй юм. Тэгээд хуулийн этгээд байна гэж байгаа юм. Тэгэхдээ тэр дотроо бол тэр одоо эрх зүйч оруулж өгөх, яагаад гэвэл татварын хууль эрх зүйтэй холбогдолтой асуудал, мөн өмгөөллийн асуудлыг оруулсан байгаа учраас бол тухайн татвар төлөгчийн эрх ашгийг хамгаалахад чиглэсэн үйл ажиллагаа байгаа учраас бол энэ эрх зүйч мэргэшсэн татварын одоо сертификат авсан нягтлан бодогч байнаа гэж ингэж өгсөн байгаа юм.

Тэгэхээр эдийн засагч гэдэг бол нэлээн одоо өргөн хүрээтэй болоод явчихна. Энэ бол мэргэшсэн байгууллага гэдэг агуулгаараа тусгай сургалтанд хамрагдаж сертификат авсан байнаа. Нягтлан бодогч өөрөө ерөнхий агуулгаараа эдийн засагч юм л даа.

**З.Энхболд:** -Бакей гишүүн.

**А.Бакей:** -Энэ дээр бол ер нь бол Монгол Улсын их сургууль, Санхүү, эдийн засгийн дээд сургууль эд нарт бол бараг татварын эдийн засагчаар мэргэшиж төгсөж байгаа төгсөгчид байдаг шүү дээ. Тэр чинь бол зөвхөн бакалавр биш магистрын түвшинд, докторын түвшний хөтөлбөрт бас одоо татварын эдийн засгаар мэргэшиж төгсөж байгаа төгсөгчид байдаг юмаа.

Тийм учраас энийг хэтэрхий одоо явцууруулаад зөвхөн нягтлан бодогч гэж оруулах нь буруу байнаа. Эдийн засагч заавал байх ёстой шүү.

**З.Энхболд:** -Тэгээд одоо бол наадах чинь орохгүй шүү дээ.

**А.Бакей:** -Орохгүй зүгээр.

**З.Энхболд:** -Юу ч гэсэн саналаа хураачихъя. Санал хураалт.

Оролцсон 49, зөвшөөрсөн 30, 61.2 хувийн саналаар хоёр дахь санал дэмжигдэж байна.

3 дахь санал. Төслийн “захиалагч” гэсэн 3.1.8 дахь заалт, “татвартай холбоотой үйл ажиллагааг төлөөлөн явуулах” гэсэн 3.1.10 дахь заалтыг тус тус хасах. Санал гаргасан ажлын хэсэг. Төсвийн байнгын хороо дэмжсэн.Санал хураая.

Оролцсон 48, зөвшөөрсөн 27, 56.3 хувийн саналаар гурав дахь санал дэмжигдэж байна.

4 дэх санал. Төсөлд дор дурдсан агуулгатай 4 дүгээр зүйл нэмэх:

***“4 дүгээр зүйл. Хуулийн үйлчлэх хүрээ***

4.1.Өмчийн хэлбэрээс үл хамааран аж ахуй нэгж, байгууллага, хувь хүн хууль тогтоомжид заасан татвар төлөх үүргээ биелүүлэх, эрх, хууль ёсны ашиг сонирхлоо хамгаалах зорилгоор татварын итгэмжлэгдсэн хуулийн этгээдээс татварын мэргэшсэн зөвлөх үйлчилгээ авахад энэ хууль үйлчилнэ.

4.2.Татварын мэргэшсэн зөвлөх татварын мэргэшсэн зөвлөх үйлчилгээнээс өөр төрлийн ажил эрхэлж байгаа тохиолдолд энэ хуулийн зохицуулалтад хамаарахгүй.” Санал гаргасан ажлын хэсэг. Төсвийн байнгын хороо дэмжсэн. Санал хураая.

Оролцсон 47, зөвшөөрсөн 36, 76.6 хувийн саналаар 4 дэх санал дэмжигдэж байна.

5 дахь санал. Төслийн “Татварын мэргэшсэн зөвлөхийн эрхлэх үйл ажиллагаа” гэсэн 4 дүгээр зүйлийг “Татварын мэргэшсэн зөвлөх үйлчилгээ” гэсэн 10 дугаар зүйл болгож, дор дурдсанаар өөрчлөн найруулах

***“10 дугаар зүйл. Татварын мэргэшсэн зөвлөх үйлчилгээ***

10.1.Татварын мэргэшсэн зөвлөх үйлчилгээнд /цаашид зөвлөх үйлчилгээ гэх/ дараах үйл ажиллагааг хамааруулна:

10.1.1.татварын хууль тогтоомжийг хэрэгжүүлэхтэй холбогдуулан мэргэжлийн туслалцаа үзүүлэх, хууль зүйн зөвлөгөө өгөх, **татварын хууль тогтоомжийг сурталчлан таниулах;**

**10.1.2.хууль тогтоомжийн дагуу татварын тооцоо, тохируулга хийх, анхан шатны болон нягтлан бодох бүртгэлийн баримтын бүрдлийг хянах, татварын нөлөөллийг бүртгэх, батлагдсан маягтын дагуу татварын тайланг гаргах;**

10.1.3.үйлчлүүлэгчийн нягтлан бодох бүртгэл хөтлөх, санхүүгийн тайланг гаргах;

**10.1.4.шүүхийн болон захиргааны журмаар үйлчлүүлэгчтэй холбогдсон татварын маргааныг хянан шийдвэрлэхэд итгэмжлэлийн үндсэн дээр түүнийг төлөөлөн оролцох, шаардлагатай тайлбар, лавлагааг гаргах, өмгөөллийн үйлчилгээ үзүүлэх;**

10.1.5.татварын алба, холбогдох бусад этгээдтэй үйлчлүүлэгчийг төлөөлөн харилцах.“ Санал гаргасан ажлын хэсэг. Төсвийн байнгын хороо дэмжсэн. Санал хураая. Санал хураалт.

Оролцсон 45, зөвшөөрсөн 36, 80.0 хувийн саналаар 5 дахь санал дэмжигдэж байна.

6 дахь санал. Төслийн 6 дугаар зүйл, 19 дүгээр зүйлийг нэгтгэн ”Татварын мэргэшсэн зөвлөхөд тавигдах шаардлага” гэсэн 15 дугаар зүйл болгож, дор дурдсанаар өөрчлөн найруулах:

*“****15 дугаар зүйл. Татварын мэргэшсэн зөвлөхөд тавигдах шаардлага***

15.1.**Татварын мэргэшсэн зөвлөх** дараах шаардлагыг хангасан байна:

“15.1.1.татварын итгэмжлэгдсэн нягтлан бодогч **нь** нягтлан бодогч**, эдийн засагчийн,** татварын **итгэмжлэгдсэн** эрх зүйч нь эрх зүйч мэргэжлээр бакалавр, түүнээс дээш зэрэгтэй байх;

15.1.2.нягтлан бодогч, эдийн засагч, эрх зүйч **мэргэжлээрээ** **тав**  ба түүнээс доошгүй жил ажилласан, ажлын туршлага, ур чадвартай байх;

15.1.3.татварын мэргэшсэн зөвлөхийн эрхийн шалгалтад тэнцсэн байх;

15.1.4.татварын итгэмжлэгдсэн хуулийн этгээдийн үндсэн орон тоон дээр ажилладаг татварын итгэмжлэгдсэн нягтлан бодогч өөр байгууллагад эрдэм шинжилгээ, сургалтын чиглэлээс өөр давхар ажил эрхлэхгүй, түүнчлэн бусад татварын итгэмжлэгдсэн хуулийн этгээдэд гэрээгээр ажиллахгүй байх;

15.1.5.өмгөөллийн үйлчилгээ үзүүлэх бол Хуульчийн эрх зүйн байдлын тухай хуульд заасны дагуу хуульчийн мэргэжлийн шалгалт өгч тэнцсэн, өмгөөллийн үйл ажиллагаа эрхлэх тусгай зөвшөөрөлтэй байх.”

15.2.Татварын мэргэшсэн зөвлөх нь тангараг өргөх ба **үнэмлэх,** хувийн тэмдэгтэй байна.” Санал гаргасан ажлын хэсэг. Байнгын хороо дэмжсэн. Санал хураая.

Оролцсон 43, зөвшөөрсөн 26, 60.5 хувийн саналаар 6 дугаар санал дэмжигдэж байна.

7 дугаар санал. Төслийн 7 дугаар зүйлийн 7.2, 7.3 дахь хэсгийг 14 дүгээр зүйл болгон дор дурдсанаар өөрчлөн найруулах:

*“****14 дүгээр зүйл. Татварын мэргэшсэн зөвлөхөд эрх олгох,***

***түүний хугацааг сунгах***

**14.1.Татварын мэргэшсэн зөвлөхийн шалгалтад тэнцсэн хүнд санхүү, төсвийн асуудал эрхэлсэн Засгийн газрын гишүүн татварын мэргэшсэн зөвлөхийн эрх олгож, хуульд заасан үндэслэлээр хүчингүй болгоно.**

**14.2.Татварын мэргэшсэн зөвлөхөд эрх олгох, сунгах, шалгалт авах журмыг санхүү, төсвийн асуудал эрхэлсэн Засгийн газрын гишүүн батална.**

**14.3.Шалгалтын бүрэлдэхүүн нь 9 гишүүнтэй бөгөөд тэдгээрийн гурвыг эрдэм шинжилгээ, сургалтын байгууллагаас, гурвыг Татварын мэргэшсэн зөвлөхийн нийгэмлэгээс, гурвыг төрийн байгууллагаас нэр дэвшүүлэн, санал болгосны дагуу санхүү, төсвийн асуудал эрхэлсэн Засгийн газрын гишүүн батална.**

**14.4.Шалгалтын бүрэлдэхүүнд жил тутам өөрчлөлт оруулна.**

14.5.Татварын мэргэшсэн зөвлөхийн эрхийг гурван жилийн хугацаагаар олгоно.

14.6.Эрх олгосон, эсхүл эрхийг нь хүчингүй болгосон татварын мэргэшсэн зөвлөхийн нэрсийг **Татварын мэргэшсэн зөвлөхийн нийгэмлэг** тухай бүр нийтэд мэдээлнэ.” 7 дугаар саналаар санал хураая. Ажлын хэсэг гаргаж, Байнгын хороо дэмжсэн байна. Санал хураалт.

Оролцсон 43, зөвшөөрсөн 32, 74.4 хувийн саналаар 7 дугаар санал дэмжигдэж байна.

8 дугаар санал. Төслийн 7 дугаар зүйлийн 7.1 дэх хэсгийг 18 дугаар зүйл болгон дор дурдсанаар өөрчлөн найруулах:

*“****18 дугаар зүйл. Татварын мэргэшсэн зөвлөхийн нийгэмлэг***

**18.1.**Татварын мэргэшсэн зөвлөхийн **нийгэмлэг /цаашид Нийгэмлэг гэх/ нь татварын итгэмжлэгдсэн хуулийн этгээд, татварын мэргэшсэн зөвлөхүүдийг мэргэжил, арга зүйн удирдлагаар хангах, эрх ашгийг хамгаалах зорилготой төрийн бус байгууллага мөн.**

**18.2.Нийгэмлэг нь зөвлөх үйлчилгээний талаар дараах эрх, үүрэгтэй:**

18.2.1.татварын мэргэшсэн зөвлөхийн ёс зүйн дүрмийг батлан, мөрдүүлэх, түүний хэрэгжилтэд хяналт тавих,

**18.2.2.татварын хууль, тогтоомжийг боловсронгуй болгох саналаа төрийн эрх бүхий байгууллагад оруулах;**

**18.2.3.тангараг өргөх, хувийн тэмдгийн загвар, татварын мэргэшсэн зөвлөхийн үнэмлэх, түүнийг ашиглахтай холбогдсон журмыг батлах;**

18.2.4.мэргэжлийн сургалт болон татварын мэргэшсэн зөвлөхийн эрх олгох, сунгах шалгалтыг зохион байгуулах;

**18.2.5.татварын итгэмжлэгдсэн хуулийн этгээдийг мэргэжлийн арга зүй, үйл ажиллагаандаа мөрдөх гарын авлага, мэдээллээр хангах;**

**18.2.6.татварын мэргэшсэн зөвлөх, татварын итгэмжлэгдсэн хуулийн этгээдийн бүртгэл, мэдээллийн санг бүрдүүлэх.”** Санал гаргасан ажлын хэсэг. Төсвийн байнгын хороо дэмжсэн. Санал хураалт явуулъя. Санал хураалт.

Оролцсон 43, зөвшөөрсөн 30, 69.8 хувийн саналаар 8 дахь санал дэмжигдэж байна.

9 дэх санал. Төслийн 7 дугаар зүйлийн 7.4 дэх хэсэг, “Татварын итгэмжлэгдсэн нягтлан бодогчийн эрх, эрхийн гэрчилгээ, хувийн тэмдэг” гэсэн 8 дугаар зүйл, “Татварын итгэмжлэгдсэн нягтлан бодогчийн тангараг, ёс зүйн дүрэм” гэсэн 9 дүгээр зүйлийг хасах. Санал гаргасан ажлын хэсэг. Төсвийн байнгын хороо дэмжсэн. Санал хураая.

Оролцсон 44 зөвшөөрсөн 34, 77.3 хувийн саналаар 9 дэх санал дэмжигдэж байна.

10 дахь санал.Татварын итгэмжлэгдсэн нягтлан бодогч, татварын зөвлөхийн эрх, үүрэгтэй холбоотой 10, 11, 20, 21 дүгээр зүйлийг нэгтгэн “Татварын мэргэшсэн зөвлөхийн эрх, үүрэг” гэсэн 16 дугаар зүйл болгон дор дурдсанаар өөрчлөн найруулах:

***“16 дугаар зүйл. Татварын мэргэшсэн зөвлөхийн эрх, үүрэг***

16.1.Татварын мэргэшсэн зөвлөх энэ хуулийн 10 дугаар зүйлд заасан үйл ажиллагааг хэрэгжүүлэхэд дараах эрх эдэлж, үүрэг хүлээнэ:

16.1.1**.гэрээнд заасан ажлын хүрээнд энэ хуулийн 7.1.2-т зааса**н мэдээллийг үйлчлүүлэгчээс гаргуулан авах;

16.1.2.**зөвлөх үйлчилгээг үзүүлэх явцад үйлчлүүлэгч энэ хуулийн**

**20.3-т заасан үйлдлийг гаргасан тохиолдолд** ажил гүйцэтгэхээс татгалзах, энэ тухайгаа **татварын итгэмжлэгдсэн хуулийн этгээдэд мэдэгдэх;**

16.1.3.**татварын мэргэшсэн зөвлөх үйлчилгээг энэ хуулийн 11.1.3-т заасан гэрээний дагуу гүйцэтгэх**;

16.1.4.татварын тайланг хянах явцад алдаа, зөрчил илэрсэн бол түүнийг **засахад нь туслах, зөвлөгөө өгөх;**

16.1.5.татварын мэргэшсэн зөвлөх эрхээ сунгуулахдаа энэ хуулийн 18.2.4-т заасан сургалтад хамрагдаж, шалгалт өгсөн байх;

16.1.6.татварын мэргэшсэн зөвлөхийн ёс зүйн дүрмийг мөрдөх.” Санал гаргасан ажлын хэсэг. Төсвийн байнгын хороо дэмжсэн. Санал хураалт явуулъя.

Оролцсон 44, зөвшөөрсөн 35, 79.5 хувийн саналаар 10 дахь санал дэмжигдэж байна.

11 дэх санал. Төслийн “Татварын итгэмжлэгдсэн нягтлан бодогчийн эрхийн хязгаар“ гэсэн 12 дугаар зүйл, “Татварын зөвлөхийн эрхийн хязгаар” гэсэн 22 дугаар зүйлийг нэгтгэн ”Зөвлөх үйлчилгээний талаар холбогдох этгээдийн үйл ажиллагаанд хориглох зүйл” гэсэн 20 дугаар зүйл болгон, дор дурдсанаар өөрчлөн найруулах:

*“****20 дугаар зүйл. Зөвлөх үйлчилгээний талаар холбогдох этгээдийн***

***үйл ажиллагаанд хориглох зүйл***

20.1.Татварын итгэмжлэгдсэн хуулийн этгээдэд дараах үйл ажиллагаа явуулахыг хориглоно:

20.1.1.**татвар ногдох орлого, орлогоос бусад зүйлийг нуух**, татвар төлөхөөс зайлсхийх ажиллагаанд оролцох;

20.1.2.үйлчлүүлэгчийн талаарх мэдээллийн нууцыг задруулах, хуульд зааснаас бусад тохиолдолд бусдад мэдээлэх, хувийн ашиг сонирхлын үүднээс ашиглах;

20.1.3**.аудитын үйл ажиллагааг давхар эрхлэхгүй байх.**

**20.2.Энэ хуулийн 20.1.1-20.1.3 дахь заалт татварын мэргэшсэн зөвлөхөд нэгэн адил хамаарна.**

**20.3.Үйлчлүүлэгч нь татварын итгэмжлэгдсэн хуулийн этгээдээс зөвлөх үйлчилгээг үзүүлэхэд нь хууль бус үйлдэл хийлгүүлэхээр шахалт үзүүлэх, энэ чиглэлийн удирдамж, заавар өгч, биелүүлэхийг шаардах, энэ хуулийн 5.1.1-д заасан зарчмыг алдагдуулахад чиглэсэн үйл ажиллагаа явуулахыг хориглоно.**

**20.4.Татварын албаны эрх бүхий албан тушаалтан нь үйлчлүүлэгчид зөвлөх үйлчилгээг авахыг шаардах, зөвлөх үйлчилгээ үзүүлэх этгээдээ сонгоход нь нөлөөлөх үйлдэл хийхийг хориглоно.”** Санал гаргасан ажлын хэсгийн гишүүд. Төсвийн байнгын хороо дэмжсэн. Санал хураая.

Оролцсон 45, зөвшөөрсөн 35, 77.8 хувийн саналаар 11 дэх санал дэмжигдэж байна.

12 дахь санал. Төслийн 13 дугаар зүйлийг 17 дугаар зүйл болгон дор дурдсанаар өөрчлөн найруулах:

“**17 дугаар зүйл. Татварын мэргэшсэн зөвлөхийн эрхийг хүчингүй болгох**

17.1.Дараах тохиолдолд татварын мэргэшсэн зөвлөхийн эрхийг эрх бүхий этгээд хүчингүй болгоно:

17.1.1. эрхийн хугацаа дууссан;

17.1.2.эрх сунгах шалгалтад тэнцээгүй;

17.1.3.**хууль тогтоомж зөрчсөн**;

17.1.4.ёс зүйн дүрмийг **ноцтой** зөрчсөн;

17.1.5.нас барсан, эсхүл сураггүй алга болсонд тооцсон, нас барсан гэж зарласан.

17.2.Энэ хуулийн 17.1.3, 17.1.4-т заасан үндэслэлээр э**рх нь хүчингүй болсон татварын мэргэшсэн зөвлөх гурван жилийн дараа зохих журмын дагуу шинээр эрх авах тухай хүсэлт гаргаж болно.”** Санал гаргасан ажлын хэсэг, Төсвийн байнгын хороо дэмжсэн. Санал хураая.

Оролцсон 45, зөвшөөрсөн 33, 73.3 хувийн саналаар 12 дахь санал дэмжигдэж байна.

13 дахь санал. Төслийн 14 дүгээр зүйлийн 14.2 дахь хэсгийн “татварын итгэмжлэгдсэн нягтлан бодогч” гэсэн оноосон нэрийн ард “ТИН” гэсэн өргөтгөлтэй байна” гэснийг “**Татварын мэргэшсэн зөвлөх’ гэсэн агуулга бүхий “ТМЗ**” гэсэн өргөтгөлтэй байна” гэж өөрчлөх. Санал гаргасан Улсын Их Хурлын ажлын хэсэг. Төсвийн байнгын хороо дэмжсэн.

Түвдэндорж гишүүн асууя.

**Ш.Түвдэндорж:** -Ажлын хэсгээс. Энэ өргөтгөл гэж юу гэсэн үг юм бол. Энийг тайлбарлаад өгөөч. Уг нь товчлол гэвэл зүгээр ч юм шиг.

**З.Энхболд:** -Ажлын хэсэг үү, Байнгын хороо юу. Ж.Эрдэнэбат гишүүн.

**Ж.Эрдэнэбат:** -Ер нь бол товчлол л доо тийм. Таны хэлж байгаагаар бол товчлол юм. Товчилсон үгийг ингэж оруулж байгаа юм. Тэгээд өргөтгөл гэдгээрээ энэ яахав товчлол гээд засч өөрчилж болно.

**З.Энхболд:** -Саналаа хураая. Хэрвээ өөрчлөх бол 2 дугаар хэлэлцүүлэг дээр санал авч чадах юм бол өөрчлөгдөх байх. Санал хураая. Санал хурааж байна.

Оролцсон 45, зөвшөөрсөн 32, 71.1 хувийн саналаар 13 дахь санал дэмжигдэж байна.

14 дэх санал. Төслийн 15 дугаар зүйлийг 9 дүгээр зүйл болгон дор дурдсанаар өөрчлөн найруулах:

**“9 дүгээр зүйл. Татварын итгэмжлэгдсэн хуулийн этгээдэд**

**тавигдах шаардлага**

9.1.Татварын итгэмжлэгдсэн хуулийн этгээдэд дараах шаардлага тавигдана:

9.1.1.үүсгэн байгуулагч **нь татварын мэргэшсэн зөвлөх байх**;

9.1.2.т**ав** ба түүнээс доошгүй тооны **татварын мэргэшсэн зөвлөхтэй** байх;

9.1.3.энэ хуулийн 9.1.2-т заасан бүрэлдэхүүний **гуравны хоёроос**  доошгүй нь итгэмжлэгдсэн нягтлан бодогч байх;

9.1.4.үйл ажиллагаа явуулах ажлын байр, техник хэрэгсэл, **программ**

**хангамжтай** байх,

9.1.5.үйл ажиллагаандаа ашиглах гарын авлага**, аргачлал, арга зүйгээр хангагдсан байх;**

9.1.6.**татварын мэргэшсэн зөвлөхийн үйлчилгээний ажлын баримтыг хадгалах зориулалтын архивтай байх;**

9.1.7.**үйлчлүүлэгчийн мэдээллийн нууцлалыг хадгалах, мэдээллийн аюулгүй байдлыг хангах нөхцөлийг бүрдүүлсэн байх.**

9.1.8.татварын итгэмжлэгдсэн хуулийн этгээд салбартай бол түүнд хоёр, түүнээс доошгүй орон тооны татварын итгэмжлэгдсэн нягтлан бодогч ажиллуулах;”

Санал гаргасан ажлын хэсэг. Төсвийн байнгын хороо дэмжсэн. Санал хураая. Санал хураалт явж байна шүү дээ. Зогсоох юм уу. Энэ санал хураалт хүчингүй шүү. Эрдэнэбат гишүүн.

**Ж.Эрдэнэбат:** -Баярлалаа даргаа. Энэ дээр нэг ийм юм байгаа юмаа. Бид нар бас сүүлд Төсвийн байнгын хороогоор хэлэлцэгдсэний дараагаар ярилцаж байгаад энэ 9.1.1. Үүсгэн байгуулагчийн татварын мэргэшсэн зөвлөх байнаа гэсэн энэ зүйл, заалтыг татаж авъя гэсэн ийм санал гаргахаар болсон юм байгаа юм ажлын хэсэг дээр яриад. Яагаад тэгсэн бэ гэхээр үүсгэн байгуулагч өөрөө энэ татварын мэргэшсэн зөвлөх байнаа гээд ингээд заачихаар зөвхөн нөгөөд нэг эрх авсан этгээд л хуулийн этгээд үүсгэн байгуулах гээд байгаа байхгүй юу.

Тийм учраас хуулийн этгээд бол тодорхой энэ зөвлөх үйлчилгээг хангах шаардлагыг бүрдүүлсэн л бол хуулийн этгээд болгон татварын зөвлөх үйлчилгээг үзүүлж болноо гэсэн ийм боломжийг энэ хуулиараа нэгдүгээрт бүрдүүлж өгье. Тэгэхийн тулд энэ одоо үүсгэн байгуулагч нь татварын мэргэшсэн зөвлөх байнаа гэсэн энэ одоо хэсэг заалтыг татаад авчихъя гэсэн ийм саналыг оруулж байгаа юм.

**З.Энхболд:** -Тэгвэл 14 дүгээр сарын 9.1.1-ээс бусад нь бол үлдэх юм байна тийм үү. Тэгэхээр 9.1.2 чинь 9.1.1 болж хувираад бүх юм дээшээ гүйх нь байна шүү дээ.

Баярсайхан гишүүн.

**Ц.Баярсайхан:** -Энэ нэг зарим нэг эрх юм уу тусгай зөвшөөрөл гэдгийг хуулийн этгээдэд өгөөд байгаа байхгүй юу. Уг нь бол жишээлбэл одоо юу гэдэг юм эмч гэхэд бол тэр эмч хүн чинь сургуулиа төгсөөд тодорхой хугацаанд ажиллаад, тэгээд зэрэг дэвээ аваад явдаг. Архитектор хүн гэхэд бол тодорхой хугацааны дагалдан хийж байгаад дараагаар нь мэргэшсэн болоод тэгээд зөвлөх эрх аваад явдаг.

Тэгэхээр уг нь бол энэ мэргэшсэн зөвлөх гэдэг чинь бол хувь хүн дээр олгогдоод, тэрнээс хуулийн этгээдэд энэ мэргэшсэн зөвлөх үйлчилгээ эрх гэж олгохгүйгээр харин мэргэшсэн ийм зөвлөхийн эрх авсан хэд хэдэн энэ нягтлан бодох, эдийн засгийн чиглэлийн мэргэжлийн хүмүүсийг авсан компани нь тэр чиглэлийнхээ л үйл ажиллагаа явуулдаг болох ёстой байхгүй юу.

Тийм концепцоор сая Эрдэнэбат гишүүн санал хэллээ гэж ойлгож байна шүү дээ. Ер нь цаашдаа ийм юм хийхгүй бол нэг компани эрх авчихаад тэгээд дараагаар нь манайд ажилла, манайд ажилла гээд тэр хүмүүс нь ч тогтвор суурьшилтай ажилласан юм байхгүй ингээд яваад байдаг. Тэрнийхээ оронд мэргэшсэн үйлчилгээний эрх авчихсан хэд хэдэн хүнийг авсан тэр хуулийн этгээд нь тэр чиглэлээрээ үйл ажиллагаа явуулдаг байх юм бол хүмүүс нь тогтвор суурьшилтай ажиллаад байх ийм нөхцөл бүрдэж байгаа байхгүй юу.

Би тэр концепцоор хуулийн үүсгэн байгуулагч юм уу хуулийн этгээд нь ийм эрх авахгүй гэж ингэж ойлгож байгаа шүү дээ. Даваасүрэн төсөл санаачлагч юу гэж үзэж байгаа юм.

**З.Энхболд:** -Хэн хариулах вэ.

**Ц.Баярсайхан:** -Хуулийн этгээд нэг нөхөр хөөцөлдөж байж авчихаад тэгээд нэг хэдэн хүн аваад яваад байгаа байхгүй юу. Уг нь бол яг тухайн хувь хүн өөрийнхөө мэргэшсэн чиглэлээрээ үйлчилгээ явуулдаг эрхээ авчихаар зэрэг тэр хүнийг эгнээндээ багтаасан тэр хуулийн этгээд нь үйлдвэрийн ажиллагаа явуулдаг, тийм концепцид бол шилжих хэрэгтэй ер нь цаашид.

**З.Энхболд:** -Эрдэнэбат хариулъя. Даваасүрэн хариулъя бас.

**Ж.Эрдэнэбат:** -Энэ хуулийн этгээд болгосныг гол учир шалтгаан нь юутай холбоотой вэ гэхээр ерөөсөө энэ татарын маргаантай холбоотой, татварын ногдуулалттай холбоотойгоор зөвхөн одоо санхүү бүртгэл, эдийн засгийн асуудлаасаа гадна хууль эрх зүйн чиглэлийн тодорхой хэмжээний зөвлөх зайлшгүй шаардлагатай.

Хууль эрх зүйн маргаан гарсан ч гэсэн энэ дээр бол хуульч одоо гэдэг хүн бол зайлшгүй шаардлагатай юмаа гэж үзээд тэгээд энэ зөвшөөрлөө өгөхдөө одоо татварын итгэмжлэгдсэн зөвлөх үйлчилгээ явуулах хуулийн этгээдэд зөвшөөрөл өгөхдөө татварын итгэмжлэгдсэн одоо нягтлан бодогч эрх авсан 3-аас доошгүй хүнтэй, хуульч одоо эрх авсан 2-оос доошгүй хүнтэй байх ийм шаардлагыг давхар тавьж өгч байгаа.

Ингээд хуулийн этгээд болгосноороо яахав гэхээр эргээд нөгөө хувь хүн, аж ахуйн нэгж байгууллагын өмнө хүлээх хариуцлага нь нэгдүгээрт өндөржих юмаа, хариуцлагаа хүлээх чадвар нь сайжрах юмаа гэж үзсэний үндсэн дээр нөгөө хувь хүн гэдгээсээ салгаад хуулийн этгээд болгоод ингээд явуулчихсан байж байгаа юм хуулийн төсөлд бол.

Анхны орж ирснээрээ бол энэ маань хувь хүн гэдгээрээ бас явж байсан давхар. Тэгэхдээ энэ хувь хүн гэдэг бол өөрөө тухайн аж ахуйн нэгж байгууллагын иргэний өмнө хүлээх хуулийн хариуцлага нь хуулийн этгээдээ бодвол сул учраас хуулийн этгээдээрээ явсан нь зүйтэй юмаа гэж ажлын хэсэг дээр үзсэн юмаа.

**З.Энхболд:** -Даваасүрэн гишүүн хэрэггүй байхаа тиймээ. Саналаа хураачихъя. Ойлгомжтой юм биш үү. Одоог хүртэл хураасан санал чинь утгагүй болох гээд байна шүү дээ. Хуулийн этгээд байхгүй гэх юм бол. Сая баахан санал хураачихсан шүү дээ.

За ажлын хэсэг хариулъя.

**Г.Алтанзаяа:** -Хувь хүнээрээ бол эрхээ авч байгаа. Үйл ажиллагаа явуулах нь бол хуулийн этгээд байгаа. Тэгэхээр яахав нөгөө хариуцлагаа хүлээхийн тулд бол анх энэ одоо үүсгэн байгуулагч нь татварын мэргэшсэн зөвлөх байна гэдэг маань яг хариуцлагаа хүлээх агуулгаараа мэргэшсэн хүмүүс нь үүсгэн байгуулаад, тэгээд хариуцлагаа хүлээе гэсэн энэ юугаар л орж ирсэн ийм заалт байгаа юм л даа тийм.

**З.Энхболд:** -Тэгэхдээ одоо 9.1.1-ийг бол авч байгаа шүү дээ. Энэ үгүйгээр санал хураана тийм үү Даваасүрэн гишүүн ээ.

**Ц.Даваасүрэн:** -Болно гэнээ.

**З.Энхболд:** -За за. Яахав анхнаасаа байнгын хороо орж ирэхдээ.

**Ц.Даваасүрэн:** -Дэг зөрчихгүй байгаа бол энүүгээр аваад.

**З.Энхболд:** -Тийм, ажлын хэсэг саналаа татаж байгаа учраас болно. Одоо тэгвэл 14 дүгээр санал ингэж томъёологдох нь байна шүү. 9.1 гэдэг зүйлийн 9.1.1 нь алга болоод одоогийн 9.2 дээшээгээ гүйгээд 9.1.7-оор дуусна гэсэн үг шүү. Ингээд саналаа хураая. Санал хураалт.

Оролцсон 45, зөвшөөрсөн 28, 62.2 хувийн саналаар 14 дэх санал дэмжигдэж байна.

15 дахь санал. Төсөлд дор дурдсан агуулгатай 11 дүгээр зүйл нэмэх:

“**11 дүгээр зүйл. Татварын итгэмжлэгдсэн хуулийн этгээдийн эрх, үүрэг**

11.1.Татварын итгэмжлэгдсэн хуулийн этгээд нь зөвлөх үйлчилгээний талаар дараах эрх, үүрэгтэй:

11.1.1.татварын хууль тогтоомжийг боловсронгуй болгох асуудлаар саналаа энэ хуулийн 18.1-д заасан этгээдэд хүргүүлэх;

11.1.2.ажил гүйцэтгэхээс татгалзах тухай энэ хуулийн 16.1.2-т заасан татварын мэргэшсэн зөвлөхийн мэдэгдлийг үндэслэн гэрээнд заасан ажил гүйцэтгэхээс татгалзах;

11.1.3.энэ хуулийн 10 дугаар зүйлд заасан зөвлөх үйлчилгээг үйлчлүүлэгчтэй байгуулсан гэрээний үндсэн дээр үзүүлэх;

11.1.4.үйлчлүүлэгчийн өмнөөс үйлдсэн, шалгасан татварын тайлан, бусад бичиг баримтад татварын итгэмжлэгдсэн хуулийн этгээдийн удирдах албан тушаалтан, эсхүл түүнээс эрх олгосон этгээд гарын үсгээ зурж, хуулийн этгээдийн тэмдэг дарж, баталгаажуулах;

11.1.5.тусгай зөвшөөрөл авсан, эсхүл тусгай зөвшөөрөл нь хүчингүй болсон тохиолдолд энэ тухайгаа энэ хуулийн 18.1-д заасан этгээдэд тухай бүрт нь мэдэгдэх.” Санал гаргасан ажлын хэсэг. Төсвийн байнгын хороо дэмжсэн. Санал хураая.

Оролцсон 46, зөвшөөрсөн 33, 71.7 хувийн саналаар 15 дахь санал дэмжигдэж байна.

Баярсайхан гишүүн.

**Ц.Баярсайхан:** -Тэгээд ер нь нэг одоо концепцийн шинж чанартай гэдэг юм уу өөрчлөлтийг энэ тусгай зөвшөөрөлтэй холбогдуулаад хийх зайлшгүй шаардлага гарч ирээд байгаа байхгүй юу. Өөрөөр хэлбэл хуулийн этгээд тусгай зөвшөөрөл авдаг. Жишээлбэл одоо юу гэдэг юм. Татварын итгэмжлэгдсэн хуулийн этгээдийн зөвшөөрөл авах гэж байна шүү дээ. Тэгэхээрээ 5 хүртэл одоо тооны мэргэшсэн зөвлөхтэй байхад гээд л.

Тэгэхээрээ нөгөө мэргэшсэн зөвлөх чинь бол хэдэн ч компанид ингээд бичдэг байхгүй юу, бичилт хийгээд л яваад байдаг. Манай их, дээд сургууль ялгаагүй тийм байна. Барилгын компаниуд тийм байна. Тэгэхээр нэг хүн бол хэд хэдэн компанид зөвлөх үйлчилгээ гээд тэрэн дээр нь ингээд бүртгүүлээд яваад байдаг. Уг чанартаа бол энэ тусгай зөвшөөрөл бол хувь хүн л авах ёстой шүү дээ. Хувь хүний ур чадвар, хувь хүний өөрийнх нь одоо мэргэжил, боловсролын бэлтгэгдсэн байдлаас шалтгаалаад бид нар хувь хүндээ энэ зөвшөөрлийг нь өгдөг, тэр тухайн хувь хүнийг аваад үйл ажиллагаа зохион байгуулах нь бол дараагийн асуудал байхгүй юу. Менежментийн асуудал байхгүй юу.

Ингэж хийхгүйгээс шалтгаалаад л хувийн их, дээд сургууль байгуулж байгаа хүн яаж байна. Улсын сургуулиас баахан багш нарыг манай багш нар гээд л бичдэг. Нөгөөдүүл нь цагийн багш гээд л явдаг. Нэг барилгын сайн инженер бол дөрөв, таван компанид одоо зөвлөх инженер гээд л явж байдаг. Нэг одоо татварын мэргэшсэн зөвлөх гэхэд бас хэд хэдэн компани дээр ингээд л явж байдаг. Бид нар энэ тогтолцоог өөрчлөх юм бол илүү хүмүүс бол мэргэших, тэр компани чинь бас тухайн чиглэлийн үйл ажиллагаа явуулах ийм орчин руу шилжинээ. Бид нар зарим хуулиудыг одоо тийм концепцийг өөрчилж байгаа байхгүй юу.

Тийм учраас хууль санаачлагчийн хувьд гэдэг юм уу ажлын хэсэг, Байнгын хороо эцсийн хэлэлцүүлэг хийхдээ энэ концепцийг авч үзээч ээ. Тэгэхгүй бол нэг хуулийн этгээд л бизнес явуулахын тулд за хаана байна, өөрөө татварынх уу гээд нэг дөрөв, таван хүн бөглөөд л материал өгөөд эрх авчихдаг. Тэгээд нөгөө хүмүүс нь тэр үйл ажиллагаанд чинь оролцож чадахгүй, эцсийн эцэст ганц нэг хүнтэй, тэр нь л үйл ажиллагаа явуулдаг, зарим нь нэг тэр компанид одоо байгаа гэдэг нэр зүүгээд явж байдаг ийм түгээмэл хандлага бол бүх салбарт байна. Эрүүл мэндийн салбарт байна, боловсрол дээр байна, барилгын салбарт байна. Одоо энэ татвар дээр байна.

Тэгээд энийгээ өөрчлөөд, яг хувь хүн рүүгээ тохирсон тэр зөвшөөрөл, тэр сургалт, мэргэжлийн бэлтгэгдсэн байдлыг нь хангаад явах юм бол их олон зүйл өөрчлөгдөнөө гэсэн ийм итгэл үнэмшил бол надад төрөөд байгаа юм л даа.

Тийм учраас хуулийнхаа эцсийн хэлэлцүүлэг дээр энэ саналыг авч үзээч ээ. Тэгэхгүй бол зүгээр нэг бизнес хийе гэсэн хүн эрх авахын тулд хэд хэдэн хүнийг бөөгнүүлж орчихоод, тэгээд эцсийн эцэст бол тэд нарын нэрээр л үйл ажиллагаа явуулж байгаа болохоос яг энэ дээр тулгуурлаад үйл ажиллагаа явуулах хүн олдохгүй ээ. Тэгээд энэ саналыг одоо саяын ялангуяа тэр 9.1-ийг татаж байгаатай холбогдуулаад 9.1.2-той холбоотойгоор. Саяын тэр 11.1-тэй холбоотой гарцаа байхгүй эргэж та бүхэн нэг үзвэл яасан юм.

Ингэж тогтолцоогоо өөрчлөхгүй бол зүгээр л нэг бизнес хийх гэсэн хүн хэд хэдэн хүний нэр бичээд, эцэст нь ганцхан хүн л тэр үйл ажиллагаа явуулна, тэгээд нөгөө компани чинь үйл ажиллагаа явуулж болдог. Тэгээд зөвшөөрөл нь бол бас хоёрт гараад байгаа байхгүй юу. Нэгдүгээрт, мэргэшсэн зөвлөхийн үйлчилгээ авахын тулд тэр хүн чинь тодорхой шалгуур хангах ёстой. Дээр нь компани дахиад тусгай зөвшөөрөл авна гээд ингээд шат дамжлага, хариуцлага, үйл ажиллагаан дээр бол зөрчил гараад байгаа юмаа. Энийг бол нэлээд олон хуулиуд дээр өөрчлөхөөр ярьж байгаа учраас одоо энэ шинэ хуулин дээрээ бас харгалзаж үзээч ээ. Ялангуяа хуулийн төсөл санаачлагч нар энэ дээр бас анхаараач ээ гэсэн.

**З.Энхболд:** -Даваасүрэн гишүүн хариулъя.

**Ц.Даваасүрэн:** -Баярсайхан гишүүний асуултанд хариулъя. Тайлбарт. Чухал асуудал хөндөж байна л даа. Тэгээд яг ийм асуудлыг бид нар бас гарч болзошгүй гэсэн үүднээс 15.1.4-т татварын мэргэшсэн зөвлөхөд тавих шаардлага дээр бол ерөөсөө эрдэм шинжилгээ, сургалтын чиглэлээс өөр давхар ажил эрхлэхгүй, түүнчлэн бусад ийм татварын итгэмжлэгдсэн хуулийн этгээд давхар гэрээгээр ажиллахгүй байх ийм заалтыг оруулж өгсөн байгаа.

Ер нь хуулийн этгээд байх шаардлага юунаас үүдэлтэй вэ гэдэг талаар бол ажлын хэсэг нэмэлт тайлбар өгчихсөн нь дээр байх. Эрдэнэбат гишүүн. Хуулийн этгээд хувь хүн биш хуулийн этгээд болгосон нь.

**З.Энхболд:** -Угаасаа хаалттай байгаа юм байна. Нэг хүн нэгээс илүү газар ажиллах нь хориотой юм байна. Одоо дараагийн саналаа хураая.

16 дугаар санал. Төслийн 16 дугаар зүйлийн 16.1 дэх хэсгийн “Татварын ерөнхий газарт” гэснийг “**Санхүү, төсвийн асуудал эрхэлсэн төрийн захиргааны төв байгууллага”** гэж өөрчлөн, дор дурдсан агуулгатай заалт нэмэх:

**“1.Тусгай зөвшөөрөл хүсэгч нь хуулийн этгээд бол улсын бүртгэлийн гэрчилгээ, дүрэмд оруулах нэмэлт, өөрчлөлт, хувь нийлүүлэгчдийн хурлын шийдвэр.**

**2.Улсын тэмдэгтийн хураамж төлсөн баримт”** Санал гаргасан ажлын хэсэг. Санал хураая.

Оролцсон 45, зөвшөөрсөн 30, 66.7 хувийн саналаар 16 дахь санал дэмжигдэж байна.

17 дахь санал. Төслийн “татварын мэргэшсэн зөвлөхийн байгууллагын санал” гэсэн 16.2.6 дахь заалт, “ажлыг эрхлэн явуулах үлгэрчилсэн заавар” гэсэн 16.2.7 дахь заалтыг тус тус хасах. Санал гаргасан ажлын хэсэг. Төсвийн байнгын хороо дэмжсэн. Санал хураая. Санал хураалт.

Оролцсон 44, зөвшөөрсөн 29, 65.9 хувийн саналаар 17 дахь санал дэмжигдэж байна.

18 дахь санал. Төслийн 16 дугаар зүйлийн 16.3 дахь хэсгийг дор дурдсанаар өөрчлөн найруулах:

“**16.3.Татварын итгэмжлэгдсэн хуулийн этгээдэд тусгай зөвшөөрөл олгох, хугацааг сунгах болон энэ хуулиар зохицуулаагүй бусад харилцааг Аж ахуйн үйл ажиллагааны тусгай зөвшөөрлийн тухай хуулиар зохицуулна**.” Санал гаргасан ажлын хэсэг. Төсвийн байнгын хороо дэмжсэн. Санал хураая.

Оролцсон 45, зөвшөөрсөн 32, 71.1 хувийн саналаар 18 дахь санал дэмжигдэж байна.

19 дэх санал. Төслийн “Татварын мэргэшсэн зөвлөхийн үйл ажиллагаа эрхлэх нягтлан бодогч” гэсэн 17 дугаар зүйлийг хасах. Санал гаргасан ажлын хэсэг. Санал хураая.

Оролцсон 45, зөвшөөрсөн 30, 66.7 хувийн саналаар 19 дэх санал дэмжигдэж байна.

20 дахь санал. Төслийн 18 дугаар зүйлийг 13 дугаар зүйл болгон дараах байдлаар өөрчлөн найруулах:

**“13 дугаар зүйл. Татварын мэргэшсэн зөвлөх үйлчилгээ эрхлэх тусгай зөвшөөрлийг түдгэлзүүлэх, хүчингүй болгох**

13.1**.Энэ хуулийн 9 дүгээр зүйлд заасныг зөрчсөн тохиолдолд тусгай зөвшөөрөл олгосон эрх бүхий этгээд татварын мэргэшсэн зөвлөх үйлчилгээ эрхлэх тусгай зөвшөөрлийг 3 хүртэлх сарын хугацаагаар түдгэлзүүлнэ.**

13.2.**Аж ахуйн үйл ажиллагааны тусгай зөвшөөрлийн тухай хуулийн 14 дүгээр зүйлд зааснаас гадна энэ хуулийн 20.1.1-20.1.3-т заасныг зөрчсөн тохиолдолд татварын мэргэшсэн зөвлөх үйлчилгээ эрхлэх тусгай зөвшөөрлийг хүчингүй болгоно.**

13.3.Татварын мэргэшсэн зөвлөхийн нийгэмлэг нь тусгай зөвшөөрөл олгогдсон болон тусгай зөвшөөрлийг нь хүчингүй болгосон татварын итгэмжлэгдсэн хуулийн этгээдийг нийтэд тухай бүр мэдээлнэ.” Санал гаргасан ажлын хэсэг. Төсвийн байнгын хороо дэмжсэн. Санал хураая.

Оролцсон 45, зөвшөөрсөн 30, 66.7 хувийн саналаар 20 дахь санал дэмжигдэж байна.

21 дэх санал. Төслийн 23 дугаар зүйлийг 6 дугаар зүйл болгон дор дурдсанаар өөрчлөн найруулах:

**“6 дугаар зүйл. Үйлчлүүлэгчийн эрх**

6.1.Үйлчлүүлэгч татварын мэргэшсэн зөвлөх үйлчилгээний талаар дараах эрхтэй:

6.1.1.**зөвлөх үйлчилгээг сайн дурын үндсэн дээр авах;**

6.1.2.**татварын итгэмжлэгдсэн хуулийн этгээдийг** сонгох;

6.1.3.татварын ногдлыг өөрөө тодорхойлон, төлөх үүргээ биелүүлэхдээ мэргэжлийн туслалцаа авах;

**6.1.4.татварын мэргэшсэн зөвлөх үйлчилгээний талаарх гомдлоо хуульд заасны дагуу эрх бүхий байгууллага, албан тушаалтанд гаргах;**

**6.1.5.татварын итгэмжлэгдсэн хуулийн этгээдийн буруутай үйл ажиллагаанаас учирсан хохирлыг нөхөн төлүүлэхийг тухайн хуулийн этгээдээс шаардах.”** Санал гаргасан ажлын хэсэг. Төсвийн байнгын хороо дэмжсэн. Санал хураая.

Оролцсон 45, зөвшөөрсөн 31, 68.9 хувийн саналаар 21 дэх санал дэмжигдэж байна.

22 дахь санал. Төслийн 24 дүгээр зүйлийг 7 дугаар зүйл болгон дор дурдсанаар өөрчлөн найруулах:

“**7 дугаар зүйл. Үйлчлүүлэгчийн үүрэг**

7.1.Үйлчлүүлэгч нь **татварын мэргэшсэн зөвлөх** үйлчилгээний талаар дараах үүрэгтэй:

7.1.1.**татварын мэргэшсэн** **зөвлө**х үйлчилгээ үзүүлэх нөхцөл, бололцоогоор хангах;

**7.1.2.татварын мэргэшсэн зөвлөхийн үйлчилгээ үзүүлэхэд шаардагдах бичиг баримт, анхан шатны болон нягтлан бодох бүртгэлийн баримт, тайлан, мэдээг бичгээр гаргаж өгөх;**

**7.1.3.татвар ногдуулалт, төлөлттэй холбоотой энэ хуулийн 7.1.2-т заасан мэдээллийн үнэн зөвийг хариуцах. “** Санал гаргасан ажлын хэсэг. Төсвийн байнгын хороо дэмжсэн. Санал хураая. Асуух юм байнаа. Гарамгайбаатар гишүүн.

**Б.Гарамгайбаатар:** -Баярлалаа. Энэ үйлчлүүлэгч нь татварын мэргэшсэн зөвлөх үйлчилгээний талаар дараах үүрэгтэй гэсэн байх юм. 7.1 нь татварын мэргэшсэн зөвлөхийн үйлчилгээ авахдаа гэсэн үг биш үү. Энэ доор нь авах юмнууд нь байгаад байх шиг байх юм.

**З.Энхболд:** -Эрдэнэбат хариулах уу.

**Ж.Эрдэнэбат:** -Уул нь үүрэг. Энэ үйлчлүүлэгчийн үүрэг л дээ 7 дугаар заалт маань өөрөө. Тэгээд найруулгын л жаахан юу байна тийм.

**З.Энхболд:** -Үйлчилгээ авах талаар.

**Ж.Эрдэнэбат:** -Үйлчилгээ авах талаар дараах үүрэгтэй.

**З.Энхболд:** -Ийм найруулгыг хоёрдугаар хэлэлцүүлэгтээ хийж болно шүү дээ тиймээ.

**Ж.Эрдэнэбат:** -Тийм.

**З.Энхболд:** -За саналаа хураая. 22 дугаар саналаар санал хураалт.

Оролцсон 45, зөвшөөрсөн 30, 66.7 хувийн саналаар 22 дахь санал дэмжигдэж байна.

23. Төсөлд дор дурдсан агуулгатай 19 дүгээр зүйл нэмэх:

**“19 дүгээр зүйл. Зөвлөх үйлчилгээнд тавих хяналт**

19.1.Татварын мэргэшсэн зөвлөх үйлчилгээний хууль тогтоомжийн биелэлтэд санхүү, төсвийн асуудал эрхэлсэн төрийн захиргааны төв байгууллага хяналт тавина.

19.2.Татварын мэргэшсэн зөвлөхийн ёс зүйн дүрмийн биелэлтэд Нийгэмлэг хяналт тавина.“ Санал гаргасан ажлын хэсэг. Төсвийн байнгын хороо дэмжсэн. Санал хураая.

За санал хураалт явахгүй шүү. Дэмбэрэл гишүүн асууя.

**С.Дэмбэрэл:** -Би ажлын хэсгээс нэг асуулт асуух гэсэн юм. Энэ татварын зөвлөх үйлчилгээ авах чинь сайн дурын хэрэг гэж одоо би ойлгосон. Тэгээд хуульчилж байх шиг байна тийм үү. Тэгээд сайн дурын хэрэг юм бол яагаад татварын үйлчилгээ авагчийн үүргийг нь хуульчлаад байгаа юм. Энэ чинь өөрөө зөрчилдөөд байна шүү дээ философитойгоо энэ чинь. Хэрэв сайн дурын үйлчилгээ юм бол энийг дараа нь тухайн нийгэмлэг, эсвэл гэрээ контрактаар зохицуулах асуудал болохоос биш энийг хуулинд зааж, ерөөсөө болохгүй. Ингэхээрээ бүр суурь асуулт гарч ирж байна.

Ерөөсөө энэ хууль хэрэгтэй юу гэсэн. Яагаад бид бүх юмыг хуульчлах гэдэг юм. Бастиагийн хэлсэн үг байгаа шүү. Улс орон муудах тусам хууль нь их болдог гэж. Бид аливаа хуулийг зайлшгүй шаардлагыг нь эхлээд гаргаж ирэх ёстой. Тэгэхээр энэ хууль нэгэнт ингээд явж байгаа юм бол гэхдээ асуулт нь байна. Сайн дурын үйлчилгээ юм бол энийг яагаад хуульчилж байгаа юм бэ. Миний үүргийг гэсэн ийм асуулт байна.

**З.Энхболд:** -Байнгын хороо Даваасүрэн хариулъя.

**Ц.Даваасүрэн:** -Тэгэхээр энэ үйл ажиллагааг яахав тэр компаниа сонгох уу, сонгохгүй байх уу гэдэг нь сайн дурын хэрэг юм. Сонгочихвол ямар эрх үүрэгтэй оролцох юм бэ гэдгийг нь зааж өгөх хэрэгтэй болж байгаа юм. Жишээлбэл, тухайн татвар төлөгч одоо татвараас зайлсхийх шаардлага тавих юм бол энийг нь хориглож өгөх жишээтэй.

Тухайн үйлчлүүлж байгаа хүн ямар ямар эрх эдлэх юм бэ гэдгийг нь бас тодорхой зааж өгөх. Энэ эрх зүйн харилцаагий нь зохицуулах хэрэгтэй болж байгаа юм. Энэ хоёр үйлчилгээнийх нь хувьд. Энэ үйлчилгээ авахдаа ямар эрхтэй байх юм, ямар үүрэгтэй оролцох юм. Энэ оролцоог хоёр талаас зайлшгүй хуулиар зохицуулах хэрэгтэй л дээ.

**З.Энхболд:** -Саналаа хураая. Санал хураалт.

Оролцсон 47, зөвшөөрсөн 27, 57.4 хувийн саналаар 23 дахь санал дэмжигдэж байна.

24 дэх санал. Төслийн 25 дугаар зүйлийг “Татварын мэргэшсэн зөвлөх үйлчилгээ үзүүлэх тухай хууль тогтоомж зөрчигчид хүлээлгэх хариуцлага” гэсэн бүлэг болгон, түүнд дор дурдсан агуулгатай 21, 22 дугаар зүйл нэмж тусгах:

**“ТАВДУГААР БҮЛЭГ. ТАТВАРЫН МЭРГЭШСЭН ЗӨВЛӨХ ҮЙЛЧИЛГЭЭ ҮЗҮҮЛЭХ ТУХАЙ ХУУЛЬ ТОГТООМЖ ЗӨРЧИГЧИД ХҮЛЭЭЛГЭХ ХАРИУЦЛАГА**

“**21 дүгээр зүйл. Татварын мэргэшсэн зөвлөхийн**

**ёс зүйн зөрчилд хүлээлгэх хариуцлага**

21.1.Татварын мэргэшсэн зөвлөхийн ёс зүйн хэм хэмжээг зөрчсөн этгээдэд Нийгэмлэг ёс зүйн зөрчлийн шинж байдлыг харгалзан сануулах арга хэмжээ авна.

21.2. Татварын мэргэшсэн зөвлөхийн ёс зүйн хэм хэмжээг ноцтой зөрчсөн бол Нийгэмлэг татварын мэргэшсэн зөвлөхийн эрхийг хүчингүй болгох саналаа санхүү, төсвийн асуудал эрхэлсэн Засгийн газрын гишүүнд гаргана.

21.3.Санхүү, төсвийн асуудал эрхэлсэн Засгийн газрын гишүүн Нийгэмлэгийн саналыг үндэслэн татварын мэргэшсэн зөвлөхийн эрхийг хүчингүй болгоно.

21.4.Татварын мэргэшсэн зөвлөх Нийгэмлэгийн саналыг эс зөвшөөрвөл санхүү, төсвийн асуудал эрхэлсэн Засгийн газрын гишүүнд гомдол гаргаж болно.

**22 дугаар зүйл. Татварын мэргэшсэн зөвлөх үйлчилгээний**

**тухай хууль тогтоомж зөрчигчид хүлээлгэх хариуцлага**

22.1.Татварын мэргэшсэн зөвлөх үйлчилгээний тухай хууль тогтоомж зөрчсөн нь эрүүгийн хариуцлага хүлээлгэхээргүй бол шүүгч, эсхүл улсын байцаагч дор дурдсан захиргааны хариуцлага ногдуулна:

22.1.1.Энэ хуулийн 20.1.1-20.1.3-т заасныг зөрчсөн татварын мэргэшсэн зөвлөхийг нэг сарын хөдөлмөрийн хөлсний доод хэмжээг 5-10 дахин нэмэгдүүлсэнтэй тэнцэх хэмжээний төгрөгөөр торгож, татварын мэргэшсэн зөвлөхийн эрхийг хүчингүй болгох;

22.1.2.энэ хуулийн 15.1.4-т заасныг зөрчсөн татварын мэргэшсэн зөвлөхийг нэг сарын хөдөлмөрийн хөлсний доод хэмжээг 3-5 дахин нэмэгдүүлсэнтэй тэнцэх хэмжээний төгрөгөөр торгох, хууль бусаар олсон орлогыг хураах;

22.1,3.энэ хуульд заасан эрх, тусгай зөвшөөрлийг авахгүйгээр зөвлөх үйлчилгээ эрхэлсэн этгээдийг нэг сарын хөдөлмөрийн хөлсний доод хэмжээг 5-8 дахин нэмэгдүүлсэнтэй тэнцэх хэмжээний төгрөгөөр торгож, хууль бусаар олсон орлогыг хураах;

22.1.4.энэ хуулийн 20.3-т заасныг зөрчсөн үйлчлүүлэгчийг нэг сарын хөдөлмөрийн хөлсний доод хэмжээг 5-10 дахин нэмэгдүүлсэнтэй тэнцэх хэмжээний төгрөгөөр торгох;

22.1.5.Нийгэмлэг энэ хуулийн 13.3, 14.3-т заасан нийтэд мэдээлэх үүргээ биелүүлээгүй бол нэг сарын хөдөлмөрийн хөлсний доод хэмжээг 3-5 дахин нэмэгдүүлсэнтэй тэнцэх хэмжээний төгрөгөөр торгох;

22.2.Энэ хуулийн 20.1.1, 20.1.2-т заасан зөрчлийн улмаас учирсан хохирлыг татварын итгэмжлэгдсэн хуулийн этгээд нөхөн төлнө.

22.3.Татварын итгэмжлэгдсэн хуулийн этгээд энэ хуулийн 11.1.2-т заасан үүргээ биелүүлээгүйгээс үүсэх хариуцлагыг татварын мэргэшсэн зөвлөх хүлээхгүй.

22.4.Татварын итгэмжлэгдсэн хуулийн этгээдийн өгсөн зөвлөгөөг хүлээн аваагүйгээс үүсэх хариуцлагыг татварын итгэмжлэгдсэн хуулийн этгээд хүлээхгүй.

22.5.Татварын итгэмжлэгдсэн хуулийн этгээдийн буруутай үйл ажиллагаанаас үүссэн татварын зөрчилтэй холбогдуулан үйлчлүүлэгчид ногдуулсан татварын хүү, торгууль, алдангитай холбоотой зардлыг үйлчлүүлэгч энэ хуулийн 6.1.5-д заасны дагуу шаардсанаар татварын итгэмжлэгдсэн хуулийн этгээд хариуцна.

22.6.Энэ хуульд заасны дагуу захиргааны шийтгэл ногдуулсан нь гэм буруутай этгээдийг учруулсан хохирлоо төлөх үүргээс чөлөөлөх үндэслэл болохгүй.

22.7.Энэ хуулийн 20.4-т заасныг зөрчсөн төрийн албан хаагчид Төрийн албаны тухай хуульд заасны дагуу эрх бүхий албан тушаалтан сахилгын шийтгэл ногдуулна.” Санал гаргасан ажлын хэсэг. Төсвийн байнгын хороо дэмжсэн. Ганбат гишүүн асууя.

**Д.Ганбат:** -Энэ татварын мэргэшсэн зөвлөгөө үзүүлэх юм байна. Тэгээд энэний зөвлөгөө үйлчилгээ үзүүлсний үнэ хөлс гэж байх уу. Үнэ хөлс нь байж л таарах байх л даа. Тэрний доод талын хэмжээ, дээд талын хэмжээ ямар нэгэн тийм тэгж үндэслэж ав гэсэн тэгж авна, ингэж авна гэсэн юм байх уу.

**З.Энхболд:** -Хэн хариулах вэ? Эрдэнэбат хариулъя.

**Ж.Эрдэнэбат:** -Энэ татварын зөвлөх үйлчилгээ гэдэг маань өөрөө сайн дурын үндсэн дээр явагдаж байгаа үйлчилгээ учраас энэ дээр бол тухайн үйлчлүүлэгч бол үйлчлэгч хоёрын хооронд бол гэрээний үндсэн дээр энэ асуудал нь зохицуулагданаа гэж хуулийн төсөлд байж байгаа.

Тэгээд дээр нь болохоор яахав түрүүн бас Дэмбэрэл гишүүн асууж байсан. Яагаад энэ татварын зөвлөх үйлчилгээ гэдэг зүйлийг гаргаж ирэх гээд байгаа юм бэ гэж. Энэ маань одоо өнөөдрийн байдлаар гэхэд Татварын ерөнхий газар дээр хийгдсэн шалгалтын үр дүнгээр яаж байна вэ гэхээр ерөөсөө энэ татвар төлөгч аж ахуйн нэгжүүдийн маань хувьд 1 их наяд, 1.2 их наяд төгрөгний татварын зөрчил ногдчихсон байж байгаа байхгүй юу. Ногдуулчихсан.

Тэгэхээр энэ маань одоо татварын үйл ажиллагаа явуулж байгаа одоо бизнес эрхлэгчдийн хувьд бас санаатай ч болоод санамсаргүй янз бүрийн байдлаар гарч байгаа зөрчил. Энэ зөрчлийг аль болох багасгах зорилготой энэ үйлчилгээг ингэж хуульчилж оруулж ирээд байгаа юмаа.

Энэ үйлчилгээ гарч ирснээрээ сайн дурын үндсэн дээр явагдана. Энэ сайн дурын үндсэн дээр явагдсанаар яахав гэхээр аж ахуйн нэгж байгууллагын санхүүгийн үйл ажиллагааны тэр тодорхой хэмжээнд санаатай болоод санамсаргүй гараад байгаа зөрчил тодорхой хувиар ч гэсэн багасах болов уу гэсэн ийм зорилгыг агуулсан ийм хуулийн төсөл гэж одоо бас ойлгох хэрэгтэй байна гэж.

**З.Энхболд:** -Батчимэг гишүүн асуулт асууя.

**М.Батчимэг:** -За би асуулт, санал хоёрын дундуур зүйл хэлэх гэсэн юмаа. Саяны Ганбат гишүүний асуусан асуулт, Дэмбэрэл гишүүний хэлсэн үгтэй холбоотойгоор. Татварын зөвлөх үйлчилгээ ингэж одоо хуульчилж гаргаж ирж байгаа, бий болгож байгаа нь бол зөв зүйтэй зүйл байх аа гэж бодож байна. Тэгэхдээ үнэхээр одоо түрүүн хэлсэнчлэн аливаа салбарт ер нь өөрийн зохицуулалт гэж чухал юм байдаг. Амьдрал өөрийгөө зохицуулаад явдаг шүү дээ.

Тэгэхээр төр бүх юм руу оролцоод, бүх юмыг хуульчлаад байх бол би оновчтой шийдэл биш гэж үзэж байна. Ялангуяа түрүүн тэр одоо Төсвийн байнгын хороо эргэж хараасай тэр. Үнэхээр тэр эрх үүргийн зохицуулалт бол хоорондоо гэрээгээр зохицуулаад, тэр гэрээ нь өөрөө хуулийн хүрээнд хүчинтэй байхаар зохицуулаад явж болно шүү дээ. Гэтэл одоо сайн дурын юм бол үүрэгжүүлээд хуулинд оруулж байдаг.

Тэгээд дээрээс нь тэрний үнийг тогтоох асуудал бол бүр ярьж болохгүй зүйл гэж би бодож байна. Энэ зах зээл өөрөө зохицуулах ёстой. Төр юм болгонд оролцоод дээш нь доош нь одоо ингээд, энийг бид нар энд кнопдоод сууж байдаг бол хэтэрхий бүдүүлэг зохицуулалт болноо. Тийм учраас Төсвийн байнгын хороо тэр үүрэгжүүлсэн зүйлээ эргэж хараасай.

Ер нь төрийн оролцоог хэт шүтсэн энэ механизм бол цаашдаа улам дампуурал руу. Зарим зүйл бол үнэхээр болохгүй зүйл рүү хөтөлнөө л гэж бодож байна. Цаг муудахаар хууль ихэсдэг ч гэдэг үг байдаг. Тийм учраас бид нар бас хуульчлах, хуульчлахгүй зүйлээ олж эргэ харж байгаасай, Төсвийн байнгын хороо энэ дээр одоо эргэж хараад, түрүүн тэр үүрэгжүүлсэн заалтаа бол болбол дараагийн хоёрдугаар хэлэлцүүлгээр өөрчилж оруулж ирвэл зүйтэй юм уу л гэж бодож байна.

**З.Энхболд:** -Саналаа хураах уу. Ганбаатар гишүүн үг хэлэх юм уу. Асуух юм уу. Хууль санаачлагч нь биш, өөрөө ажлын хэсгийн гишүүн юм байна тийм.

**С.Ганбаатар:** -Баярлалаа. Их Хурлын даргаа, маш товчхон үг хэлнээ. Зүгээр сайн дурын гэж яриад байгаа. Тэгэхдээ сайн дурын үндсэн дээр гэрээ байгуулнаа, гэрээний тэр орчныг нь хуульчилж өгч, үүрэгжүүлж зохицуулахгүй бол энэ татварын орчин өнөөдрийн байдал шигээ ингэж замбараагүй явах болноо. Энийг ажлын хэсэг дээр маш их ярьсан зүйл шүү. Энэ дээр тодорхой хэмжээнд бие даасан хараат бус байдлаар энэ мэргэшсэн энэ зөвлөх одоо энэ бүтцийг бий болгож байгаагаараа хуульчилж өгөхгүй бол болохгүй байгаа гэдгийг одоо бас ойлгоосой гэдгийг ажлын хэсгийн гишүүний хувьд бас хэлэх ёстой байх аа.

**З.Энхболд:** -Ганбаатар гишүүн тайлбар өгч байгаа юм байна гишүүдийн асуултанд. Одоо саналаа хураая. Санал хураалт.

Оролцсон 47, зөвшөөрсөн 29, 61.7 хувийн саналаар 24 дэх санал дэмжигдэж байна.

Зарчмын зөрүүтэй саналуудаар санал хурааж дууслаа. Одоо найруулгын саналыг би нэг мөсөн уншаад өгье.

***Найруулгын санал:***

Байнгын хороо дэмжсэн. Ажлын хэсэг санал гаргасан. Найруулгын 1 дүгээр санал.

1.Төслийн 1 дүгээр зүйлийн 1.1 дэх хэсгийг дор дурдсанаар дурдсанаар өөрчлөн найруулах:

“1.1.Энэ хуулийн зорилт нь татварын мэргэшсэн зөвлөх үйлчилгээ үзүүлэх эрх зүйн үндсийг тогтоох, **татварын мэргэшсэн зөвлөх үйлчилгээ үзүүлэх этгээдэд тавигдах шаардлага, үйл ажиллагааны** зарчим, **эрх, үүргийг тодорхойлох,** тусгай зөвшөөрөл олгох, хүчингүй болгох, хяналт тавихтай холбогдсон харилцааг зохицуулахад оршино. “

2.Төслийн 2 дугаар зүйлийн 2.1-ийн “хууль” гэсний дараа ”Аж ахуйн үйл ажиллагааны тусгай зөвшөөрлийн тухай хууль” гэж нэмэх

3.**Төслийн 3 дугаар зүйлийн 3.1.5, 3.1.7 дахь заалтыг дор дурдсанаар өөрчлөн найруулах:**

**“3.1.5.“татварын бүртгэл” гэж албан татвар, төлбөр, хураамж, нийгмийн даатгалын шимтгэлтэй** холбоотой ажил гүйлгээ, татварын нөлөөллийг тооцох, бүртгэх үйл ажиллагааг;

3.1.7**.“ажлын баримт”** гэж энэ хуульд заасан үйлчилгээ үзүүлсэн тухай бичиг баримт, хуулбар, судалгаа, тооцоолол, шинжилгээний материал, хөтөлсөн тэмдэглэл, **энэ хуулийн 18 дугаар зүйлд заасан этгээдээс баталж, мөрдүүлэх** гарын авлагын дагуу бүрдүүлсэн баримт бичгийг.”

4.Төслийн 2 дугаар бүлгийг төслийн 19, 20, 21 дүгээр зүйлтэй нэгтгэн “Татварын мэргэшсэн зөвлөхөд эрх олгох, татварын мэргэшсэн зөвлөхийн эрх, үүрэг, тавигдах шаардлага” гэсэн бүлэг болгон өөрчлөн найруулах

5.Төслийн “Татварын итгэмжлэгдсэн этгээд” гэсэн 3 дугаар бүлгийг ”Татварын зөвлөх үйлчилгээ үзүүлэх хуулийн этгээд, түүнд тавигдах шаардлага, үйл ажиллагаа, эрх, үүрэг” гэсэн бүлэг болгон өөрчлөн найруулах

6.Төслийн ”Татварын итгэмжлэгдсэн нягтлан бодогч, татварын зөвлөх” гэснийг тохиолдол бүрт нь “татварын мэргэшсэн зөвлөх” гэж өөрчлөх

7.Төслийн “Татварын итгэмжлэгдсэн этгээд” гэснийг тохиолдол бүрт нь “татварын итгэмжлэгдсэн хуулийн этгээд” гэж өөрчлөх. Санал гаргасан ажлын хэсэг. Төсвийн байнгын хороо дэмжсэн. Найруулгын саналаар санал хураая. Санал хураалт.

Оролцсон 47, зөвшөөрсөн 33, 70.2 хувийн саналаар найруулгын санал дэмжигдэж байна.

Зарчмын зөрүүтэй болон найруулгын саналуудаар санал хурааж дууслаа.

Татварын мэргэшсэн зөвлөхийн үйл ажиллагааны тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай хуулийн төслүүдийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүллээ.

Дараагийн асуудал.

Монгол Улсын Ерөнхийлөгчийн сонгуулийн тухай хуулийн шинэчилсэн найруулга, Монгол Улсын Ерөнхийлөгчийн сонгуулийн хууль хүчингүй болсон болсонд тооцох тухай, Монгол Улсын Их Хурлын чуулганы хуралдааны Дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлгийг хийе.

Төрийн байгуулалтын байнгын хорооны танилцуулгыг Улсын Их Хурлын гишүүн Бурмаа танилцуулна. Бурмаа гишүүнийг урьж байна.

**Р.Бурмаа:** -Улсын Их Хурлын дарга, эрхэм гишүүд ээ,

Монгол Улсын Ерөнхийлөгчийн сонгуулийн тухай шинэчилсэн найруулга, хуулийн төсөл болон түүнтэй хамт өргөн мэдүүлсэн Монгол Улсын Ерөнхийлөгчийн сонгуулийн хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай хуулийн төслүүдийн анхны хэлэлцүүлгийг Улсын Их Хурлын чуулганы нэгдсэн хуралдаанаар 2012 оны 12 дугаар сарын 20-ны өдөр хэлэлцээд эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

Тус Байнгын хороо 12 дугаар сарын 21-ний өдрийн хуралдаанаараа дээрх хуулийн төслүүдийн эцсийн хэлэлцүүлгийг хийж, чуулганы нэгдсэн хуралдааны анхны хэлэлцүүлгээр санал хурааж, шийдвэрлэсэн асуудлыг хуулийн төсөлд бүрэн тусгаж, хэл, найруулгын талаас нь нягталж ажиллалаа.

Уг хуулийн төсөлд Монгол Улсын Ерөнхийлөгчийн сонгуулиар гадаадад байгаа иргэдийн санал авах өдрийг гурав хүртэл байх, Сонгууль зохион байгуулахад улсын бүртгэлийн асуудал эрхэлсэн төрийн захиргааны байгууллагын гарах зардлыг тодруулан тусгах. Нэр дэвшигчдэд өгөх хандивын хэмжээг хуулийн этгээдээс 50 сая төгрөгөөс илүүгүй байх.

Сонгогчдын нэрийн жагсаалтанд бүртгэгдсэн нийт сонгогчийн 50.0 хувь нь сонгуульд оролцоогүй бол ирц хүрээгүй тухайн хэсэгт нэмэлт санал хураалт явуулах тухай шийдвэрийг Сонгуулийн ерөнхий хороо гаргах, уг нэмэлт санал хураалтанд эхний санал хураалтанд оролцоогүй, сонгогчдын нэрийн жагсаалтанд бүртгэгдсэн сонгогч оролцож саналаа өгөх, сонгогчдын ирц саналын тоог эхний санал хураалтад оролцсон сонгогчдын ирц саналын тоон дээр нэмж тооцох зэрэг саналуудыг төсөлд тусгаж, зохих өөрчлөлтүүдийг оруулж, хуулийн төслийн агуулга, бодлого, зарчмыг алдагдуулахгүйгээр зөвхөн найруулга, үг хэллэг, дэс дараалал, бүтцийн шинжтэй засварыг хийлээ.

Түүнчлэн сонгуулийн автоматжуулсан системийн тухай хуульд нэмэлт, өөрчлөлт оруулах тухай хуулийн төслийг нэгдсэн хуралдаанд оролцсон гишүүдийн олонх нь хэлэлцэх шаардлагагүй гэж үзэн хууль санаачлагчид нь буцаах болсонтой холбогдуулан хуулийн төсөл буцаах тухай, Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслийг боловсруулан хэлэлцсэн болно.

Төрийн байгуулалтын байнгын хорооны эцсийн хэлэлцүүлэгт хуралдаанд оролцсон гишүүдийн олонх дэмжсэн дараах зарчмын зөрүүтэй саналыг нэгдсэн хуралдаанд танилцуулж байна. Үүнд:

1.Төслийн 22 дугаар зүйлийн 22.5 дахь хэсгийн 22.2-т гэснийг 22.2, 22.4-т гэж өөрчлөх.

2.Төслийн 39 дүгээр зүйлийн Сонгуулийн төв байгууллагын тухай хуулийн 14.1-д заасан Хэвлэл, мэдээллийн зөвлөл олон нийтийн радио, телевизээр энэ хуулийн 39.2-т заасан хуваарьт багтаан нэр дэвшигчдийн мэтгэлцээнийг зохион байгуулж болно гэсэн 39.3 дахь хэсгийг хасах.

3.Хуулийг баталсан өдрөөс эхлэн дагаж мөрдөх.

4.Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай хуулийн төсөлд найруулгын шинжтэй өөрчлөлтийг оруулах, нэгдсэн хуралдааны анхны хэлэлцүүлгээр олонхийн дэмжлэг авсан саналыг төсөлд нэмж тусгасан эцсийн хувилбарын төсөл болон Төрийн байгуулалтын байнгын хорооны дэмжсэн зарчмын зөрүүтэй саналыг томъёолж Та бүхэнд тараасан болно.

Улсын Их Хурлын дарга, эрхэм гишүүд ээ,

Монгол Улсын Ерөнхийлөгчийн сонгуулийн тухай хуулийн төсөл болон түүнтэй хамт өргөн мэдүүлсэн Монгол Улсын Ерөнхийлөгчийн сонгуулийн хууль хүчингүй болсонд тооцох тухай, Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай хуулиудын төслийг эцсийн хэлэлцүүлэгт бэлтгэсэн болон хуулийн төслийг буцаах тухай болон Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай, Улсын Их Хурлын тогтоолын төслийг хэлэлцсэн талаарх Төрийн байгуулалтын байнгын хорооны танилцуулгыг хэлэлцэн шийдвэрлэж, Монгол Улсын Ерөнхийлөгчийн сонгуулийн тухай шинэчилсэн найруулгын хууль, Монгол Улсын Ерөнхийлөгчийн сонгуулийн хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай хуулийн төслүүд болон хуулийн төслийг буцаах тухай, Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслүүдийг баталж өгөхийг Та бүхнээс хүсье.

**З.Энхболд:** -Бурмаа гишүүнд баярлалаа. Байнгын хорооны танилцуулгатай холбогдуулан асуух асуулттай гишүүд байвал нэрээ өгнө үү. Асуухааргүй дэлгэрэнгүй ярьчихсан уу. За асуух асуулттай гишүүн алга байна. Батцэрэг гишүүн байна. Батцэрэг гишүүнээр тасалъя. Батцэрэг гишүүн асууя.

**Н.Батцэрэг:** -Баярлалаа даргаа. Би асуулт асуух биш нэг горимын санал хэлэх гэж байгаа юмаа. Хэлэлцэж байгаа асуудалтай холбогдуулаад Шударга ёс эвслийн бүлэг нэг цагийн завсарлага авч, зарим зүйлийн талаар бас зөвлөлдөх шаардлагатай гэж үзсэн байгаа.

**З.Энхболд:** -Ерөнхийлөгчийн сонгуулийн хуультай юу.

**Н.Батцэрэг:** -Бас бусад хуулиудтай. Ерөнхийлөгчийн сонгуулийн хууль, бас бусад хуулиудтай холбогдуулаад нэг цагийн завсарлага авч байна.

**З.Энхболд:** - Ерөнхийлөгчийн сонгуулийн хууль юм уу дараагийнх нь хууль юм уу. Батцэрэг гишүүн андуурчих шиг л боллоо доо. Ерөнхийлөгчөө ...яадаг юм.

**Н.Батцэрэг:** -Андуураагүй даргаа. Андуураагүй байгаа. Дараачийн хуулиуд дээр ч ярих юм байна. Ерөнхийлөгчийн сонгуулийн тухай хуультай холбоотой зарим зүйл, заалтан дээр бас нягталж хэлэлцье гэж бүлгийн гишүүд санал гаргасан юмаа.

**З.Энхболд:** -За Шударга ёс, эвслийн бүлэгт нэг цагийн завсарлага өглөө. Нэг цагийн завсарлагатай, хоолоо идчихээд ороод ир. Тэгээд. Одоо ингээд 12.20 болж байна. 13.20-д хуралдаанаа үргэлжлүүлье.

***13 цаг 20 минутаас хуралдаан үргэлжилнэ. Амжуулаад хоолоо идчихээрэй.***

**З.Энхболд:** -Хуралдаанаа эхэлье. 13 цаг 20-иос эхлэх ёстой. Авсан нэг цагийн завсарлагын хугацаа дууссан. Бурмаа гишүүн Төрийн байгуулалтын байнгын хорооны танилцуулгыг хийсэн. Энэ танилцуулгаас асуулттай гишүүд байна уу. Асуулттай гишүүд алга байна.

Байнгын хороо хуулиудын төслийн талаар санал хураалгах томъёолол оруулсан байна. Зарчмын зөрүүтэй саналуудаар санал хураая. Санал тус бүрээр санал хураалт явуулна.

***Монгол Улсын Ерөнхийлөгчийн сонгуулийн тухай хуулийн төслийн талаарх зарчмын зөрүүтэй саналын томъёолол:***

1.Төслийн 22 дугаар зүйлийн 22.5 дахь хэсгийн 22.2-т гэснийг 22.4, 22-2-т гэж өөрчлөх. Төрийн байгуулалтын байнгын хорооны санал байна. Энэ саналаар санал хураая. Санал хураалт.

Оролцсон 47, зөвшөөрсөн 31, 66.0 хувийн саналаар эхний санал дэмжигдэж байна.

2 дахь санал. Төслийн 39 дүгээр зүйлийн Сонгуулийн төв байгууллагын тухай хуулийн 14.-1-д заасан Хэвлэл мэдээллийн зөвлөл олон нийтийн радио, телевизээр энэ хуулийн 39.2-т заасан хуваарьт багтаан нэр дэвшигчдийн мэтгэлцээнийг зохион байгуулж болно гэсэн 39.3 дахь хэсгийг хасах. Санал гаргасан Төрийн байгуулалтын байнгын хороо. Санал хураая. Санал хураалт.

Оролцсон 43, зөвшөөрсөн 29, 67.4 хувиар 2 дахь санал дэмжигдэж байна.

3 дахь санал. Хуулийг баталсан өдрөөс нь эхлэн дагаж мөрдөх. Энэ саналаар санал хураая. Санал хураалт.

Оролцсон 45, зөвшөөрсөн 32, 71.1 хувийн саналаар 3 дахь санал батлагдаж байна.

4 дэх санал. Монгол Улсын Их Хурлын чуулганы дэгийн тухай хуульд өөрчлөлт оруулах тухай хуулийн төслийг дор дурдсанаар найруулах:

1 дүгээр зүйл. Монгол Улсын Их Хурлын чуулганы хуралдааны дэгийн тухай хуулийн 33 дугаар зүйлийг дор дурдсанаар өөрчлөн найруулсугай.

**33 дугаар зүйл. Ерөнхийлөгчийн бүрэн эрхийг хүлээн зөвшөөрөх тухай**

**асуудлыг хэлэлцэх журам**

33.1.Төрийн байгуулалтын байнгын хороо Ерөнхийлөгчийн анхан шатны сонгуульд оролцсон нийт сонгогчийн олонхийн санал авсан нэр дэвшигчийг Ерөнхийлөгчөөр сонгогдсон гэж үзэж бүрэн эрхийг нь хүлээн зөвшөөрүүлэх тухай асуудлыг Сонгуулийн ерөнхий хороо Улсын Их Хуралд өргөн мэдүүлснээс хойш ажлын 5 өдрийн дотор уг асуудлаар дүгнэлт гаргана.

33.2.Нэгдсэн хуралдаан Ерөнхийлөгчийн бүрэн эрхийг хүлээн зөвшөөрөх тухай асуудлыг Төрийн байгуулалтын байнгын хорооны дүгнэлт гарснаас хойш ажлын 5 өдрийн дотор дараах журмаар батална:

33.2.1.Ерөнхийлөгчийн анхан шатны сонгуулийн дүнгийн тухай Сонгуулийн ерөнхий хорооны даргын илтгэлийг сонсох;

33.2.2.Төрийн байгуулалтын байнгын хорооны дүгнэлтийг сонсох;

33.2.3.Ил санал хураалт явуулах;

33.2.4.Ерөнхийлөгчийн анхан шатны сонгуульд оролцсон нийт сонгогчийн олонхийн санал авсан нэр дэвшигчийг Ерөнхийлөгчөөр сонгогдсон гэж үзэж бүрэн эрхийг нь хүлээн зөвшөөрсөн тухай хууль батлах;

33.3.Төрийн байгуулалтын байнгын хорооны болон нэгдсэн хуралдаан дээр гишүүд Сонгуулийн ерөнхий хорооны даргын илтгэл, Төрийн байгуулалтын байнгын хорооны дүгнэлттэй холбогдуулан асуулт асууж, үг хэлж болно.

Бурмаа гишүүн.

**Р.Бурмаа:** -Найруулгын чанартай зүйл байна. 33.1 дээр бүрэн эрхийг нь хүлээн зөвшөөрүүлэх тухай асуудал гэдэг үгийн оронд шийдвэр гэж оруулах гэж байна. Тэгээд би тэрийгээ уншаадахъя.

Бүрэн эрхийг нь хүлээн зөвшөөрүүлэх тухай Сонгуулийн ерөнхий хорооны шийдвэрийг Улсын Их Хуралд өргөн мэдүүлснээс хойш ажлын 5 өдрийн дотор дүгнэлт гаргана гэж ингэж найруулах санал хэлж байна. Асуудал гэвэл шийдвэр гэсэн байдлаар.

33.2 нь болохоор нэгдсэн хуралдаан, Ерөнхийлөгчийн бүрэн эрхийг хүлээн зөвшөөрөх тухай хуулийг Төрийн байгуулалтын байнгын хорооны дүгнэлт гарснаас хойш ажлын 5 өдрийн дотор дараах журмаар батална гээд асуудал гэдэг үгийг хуулийг гэж өөрчлөх.

**З.Энхболд:** -33.1 болон 33.3-т өөрчлөлт оруулж байгаа юм байна тиймээ. Байнгын хороон дээр тэгж яригдсан юм уу. За Байнгын хороон дээр тэгж яригдсан юм бол саяын 33.1 болон 33.3 дээр Бурмаа гишүүний уншсан редакцаар санал хураая. Редакцитайгаар. Санал хураалт.

Оролцсон 48, зөвшөөрсөн 39, 81.3 хувийн саналаар 4 дэх санал дэмжигдэж байна.

Одоо зарчмын зөрүүтэй саналаар санал хурааж дууслаа. Хуулийн төслүүдийг батлах санал хураалт явуулъя.

1.Монгол Улсын Ерөнхийлөгчийн сонгуулийн тухай хууль шинэчилсэн найруулга, хуулийн төслийг баталъя гэсэн санал хураая. Санал хураалт.

Оролцсон 49, зөвшөөрсөн 40, 81.6 хувийн саналаар эхний санал дэмжигдэж байна.

2 дахь санал. Монгол Улсын Ерөнхийлөгчийн сонгуулийн хууль хүчингүй болсонд тооцох тухай хуулийн төслийг баталъя гэсэн санал хураая. Санал хураалт.

Оролцсон 49, зөвшөөрсөн 38, 77.6 хувийн саналаар батлагдаж байна.

3 дахь санал хураалт. Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 49, зөвшөөрсөн 38, 77.6 хувиар батлагдаж байна.

4 дэх санал. Төрийн аудитын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 49, зөвшөөрсөн 40, 81.6 хувийн саналаар батлагдаж байна.

5.Хуулийн төсөл буцаах тухай Улсын Их Хурлын тогтоолын төслийг баталъя гэсэн санал хураая. Санал хураалт.

Оролцсон 49, зөвшөөрсөн 41, 83.7 хувийн саналаар батлагдаж байна.

6 дахь санал хураалт. Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслийг баталъя гэсэн санал хураая. Санал хураалт.

Оролцсон 49, зөвшөөрсөн 39, 79.6 хувийн саналаар батлагдаж байна.

Ингээд Монгол Улсын Ерөнхийлөгчийн сонгуулийн тухай хууль бүтнээрээ батлагдаж байна. Батлагдсан өдрөөсөө хүчинтэй. 6 сарын хугацаагаа тооцох юм бол ирэх оны 6 сарын 21-нээс хойш сонгууль зарлах бололцоотой болж байна.

Дараагийн асуудал.

Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлгийг хийе.

Төрийн байгуулалтын байнгын хорооны танилцуулгыг Улсын Их Хурлын гишүүн Баярцогт танилцуулна.

**С.Баярцогт:** -Улсын Их Хурлын дарга, эрхэм гишүүд ээ,

Улсын Их Хурал 2012 оны 12 дугаар 20-ны өдрийн нэгдсэн хуралдаанаараа Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы дэгийн тухай хуульд нэмэлт, өөрчлөлт оруулах тухай хуулийн төслүүдийн анхны хэлэлцүүлгийг хийж, эдгээр хуулийн төслүүдийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

Төрийн байгуулалтын байнгын хороо дээрх хуулийн төслүүдийн эцсийн хэлэлцүүлэгт бэлтгэх асуудлыг 2012 оны 12 дугаар сарын 21-ний өдрийн хуралдаанаар хэлэлцээд, дараах танилцуулгыг хийж байна.

Байнгын хороо төслийн эцсийн хэлэлцүүлгийг хийж, нэгдсэн хуралдааны анхны хэлэлцүүлгээр дэмжигдсэн зарчмын зөрүүтэй болон найруулгын чанартай саналыг төсөлд тусгасан бөгөөд хэл найруулга, хууль зүйн техникийн талаас нь нягтлан ажиллалаа.

Төсөлд туссан зарим нэр томъёог бусад хууль тогтоомжтой нийцүүлэх үүднээс Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.2-т заасны дагуу Улсын Их Хурлын Тамгын газрын Ерөнхий нарийн бичгийн дарга гэснийг Улсын Их Хурлын Тамгын газрын дарга гэж өөрчлөх зохицуулалтыг төслөөс хасах саналыг хуралдаанд оролцсон гишүүд санал нэгтэйгээр дэмжиж, нэгдсэн хуралдаанд оруулж байна.

Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлэгт бэлтгүүлсэн хувилбар болон санал хураалтын томъёоллыг Та бүхэнд тараасан болно.

Улсын Их Хурлын эрхэм гишүүд ээ,

Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэн баталж өгөхийг Та бүхнээс хүсье.

Анхаарал тавьсан явдалд баярлалаа.

**З.Энхболд:** -Байнгын хорооны танилцуулгатай холбогдуулан асуулттай гишүүд нэрээ өгнө үү. Бат-Эрдэнэ гишүүн асуулт тасалъя. Бат-Эрдэнэ гишүүн.

**Б.Бат-Эрдэнэ:** -Баярлалаа. Би Байнгын хорооноос нэг зүйл асуух гэсэн юм. Ерөнхийдөө бол энэ 2012 оны сонгуулиас хойш өнөөдрийг хүртэл Улсын Их Хурал бол бүрэн хэмжээнд үйл ажиллагаа явуулж чадахгүй, төрийн үйл ажиллагаа бол ерөнхийдөө гацаатай байгаа гэж хэлж болно.

Тийм учраас бол Улсын Их Хурлын тухай болон Улсын Их Хурлын дэгийн тухай хуулиудад тодорхой өөрчлөлтүүдийг өнөөдөр Их Хурал оруулахаар ингээд яригдаж байна.

Тэгэхээр зэрэг Байнгын хорооны дарга Бакей даргаас асуухад бол ер нь одоо энэ Улсын Их Хурлын үйл ажиллагааг цааш нь боловсронгуй болгохтой холбоотой асуудлуудаар нэг бүр одоо асуудлуудыг оруулахгүй яасан юм бэ. Ямар одоо тухайлах юм бол энэ Их Хурлын ирц хангаж, санал хураахтай холбоотой асуудал байна. Өнөөдрийг хүртэл бол энэ 2012 оны сонгуулийн дараа байгуулагдсан Их Хурал бол өглөөний ирцээр одоо хүчиндээд энэ хурлын үйл ажиллагааг бол явуулж байгаа.

Гишүүд өөр хүний одоо кнопыг дардаг, тухайлах юм бол энэ дээр одоо орчин үеийн техник технологийн боловсронгуй талаас нь нэвтрүүлэх талаар бас тодорхой ажлууд хиймээр байх юм. Гишүүд одоо өөрийн хурууны хээгээр саналаа өгдөг, хүний өмнөөс кноп дардаг, энэ байдлыг бүр халах хэрэгтэй байгаа юм. Нөгөө талаар бол өнөөдрийг хүртэл үдээс хойш ажлын бус цагаар Улсын Их Хурлын чуулган бол явагдаж байгаа. Олон түмний зүгээс харах юм бол их сайхан, хүмүүс одоо амарч байхад орой үдшийн цагаар төрийн үйл ажиллагаа ажил асуудал шийдээд байгаа юм шиг.

Яг бодит байдлаар бол энэ хэвлэл, мэдээллийнхэн байхгүй явчихсан үеэр энэ Их Хурлын үйл ажиллагаа, төрийн одоо улс орны хөгжлийн асуудалтай холбоотой том том ард түмний хувь заяаг шийдсэн асуудлуудыг чинь ингээд ирц байхгүй, ийм хариуцлагагүй байдлаар өнөөдрийг хүртэл явж байгаа шүү дээ.

Тэгэхээр энэ бүхэн дээр одоо нэг цогцоор нь одоо асуудлыг оруулаад, ингээд шийдвэрлүүлэх бололцоо байхгүй байсан юм уу. Энэ талаар ер нь Байнгын хороон дээр яригдсан уу, үгүй юу. Энэ талаар нэг хариулт өгөөч.

**З.Энхболд:** -Бакей дарга.

**А.Бакей:** -Бат-Эрдэнэ гишүүний асуултанд хариулъя. Ер нь бол Улсын Их Хурлын үйл ажиллагааг, Улсын Их Хурлын Байнгын хороодын үйл ажиллагааг мөн одоо Улсын Их Хурлын гишүүдийн үйл ажиллагаатай холбоотой холбогдох хуульд бол боловсронгуй болгох чиглэлээр сайжруулах асуудал бол мэдээж байгаа.

Энэ удаагийн энэ хуулийг бол Монгол Улсын Ерөнхийлөгч санаачилж оруулж ирсэн. Энэ хууль дээр ч гэсэн одоо бас зохих хэмжээний тэр болохгүй байсан асуудлуудыг бас илүү зохицуулалттай орж ирсэн саналууд бол байна. Жишээлбэл одоо ирцтэй холбоотой гэхэд бол энэ 40.10-т бол тухайн өдрийн хуралдаан эхлэхэд ирцэд бүртгүүлсэн гишүүн чөлөө аваагүй, хүндэтгэн үзэх болон энэ хуулийн 4.10-т заасан эсэргүүцэх шалтгаантайгаа мэдэгдэлгүй хуралдааныг орхиж гарсан, эсвэл бүртгэлээс гарсан (картаа сугалсан) бол түүнийг хуралдааны ирцэд тооцон, тухайн асуудлаар санал хураахад эсрэг санал өгсөнд тооцноо гэх мэтээр тийм тодорхой зохицуулалт бүхий одоо зарчмын шинжтэй асуудлууд бас орж өнөөдрийн хуулиар батлагдах гэж байна. Энэ бол сайн хэрэг.

Ер нь цаашдаа бол таны хэлдгээр тэр бас цогц байдлаар хандаж, ялангуяа одоо Улсын Их Хурлын гишүүдийн одоо идэвх санаачлага ч гэдэг юм уу эсвэл одоо хууль дээдлэх үндсэн, эрхэлсэн ажилдаа хариуцлагатай хандах. Энэнтэй холбоотой зохицуулалтын шинжтэй асуудлыг цаашдаа Төрийн байгуулалтын байнгын хороо анхаарна. Энэ нь бол холбогдох хурлууд дээр бол энэ чиглэлээр гишүүдийн зүгээс тодорхой саналууд гарч байсан. Энийг анхааралдаа авнаа.

**З.Энхболд:** -Асуух асуулт дууслаа. Байнгын хороо хуулийн төслүүдийн талаар санал хураалгах томъёолол оруулсан байна.

Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлэгт Төрийн байгуулалтын байнгын хорооноос хураалгах саналын зөрүүтэй, зарчмын зөрүүтэй саналын томъёолол.

1.Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийн Улсын Их Хурлын Тамгын газрын Ерөнхий нарийн бичгийн дарга гэснийг Улсын Их Хурлын Тамгын газрын дарга гэж өөрчлөх заалтуудыг хасах. Санал гаргасан Төрийн байгуулалтын байнгын хороо. Санал хураая. Санал хураалт.

Оролцсон 52, зөвшөөрсөн 43, 82.7 хувийн саналаар санал дэмжигдэж байна.

Одоо хуулийн төслүүдийг батлах санал хураалт явуулъя.

Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 52, зөвшөөрсөн 43, 82.7 хувийн саналаар эхний санал дэмжигдэж байна.

2 дахь санал. Монгол Улсын Их Хурлын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 53, зөвшөөрсөн 42, 79.2 хувийн саналаар 2 дахь хууль батлагдаж байна.

Үүгээр өнөөдрийн үдээс өмнөх хуралдаан хааж байна. Үдээс хойшхи хуралдаан 15.00 цагаас. Одоо эхэлчихвэл яасан юм бэ. Сая цайгаа уучихсан биз дээ. Тэгэх үү.

Дагаж мөрдөх хугацаа батлагдсан өдрөөсөө. Ингэе. Редакциа 15.00 цагаас сонсчихъё доо. Тийм 15.00 цагаас.

За үдээс өмнөх чуулганаа хаачихъя. Үдээс хойш 15.00 цагаас. 14.30-аас одоо Даргын зөвлөл орчих, 15.00 цагаас чуулгантай. 15.00 цагаас редакци болон өөр хэлэлцэх асуудал байвал хэлэлцье.

***Үдээс өмнөх хуралдаан 14 цаг 12 минутад завсарлаж, үдээс хойшхи хуралдаан 15 цаг 30 минутад эхлэв.***

**З.Энхболд:** -Редакци сонсоодохъё. Гишүүдэд редакци тарааж өгсөн үү. Чимгээ. Редакци тараагдаагүй юм уу. Редакци уншихгүй болохоор наадах чинь бас болохгүй болчихоод байна. Нөгөө гар дээр редакци тараагдаагүй учраас. Мэдээллийн дараа тэгье.

Ерөнхий сайд үдээс хойшхи хуралдаан дээр мэдээлэл хийх ёстой. Өнөөдрийн мэдээллийн сэдэв. Жижиг, дунд үйлдвэрийн талаар авч хэрэгжүүлж буй арга хэмжээ, цаашид дэвшүүлж буй зорилтын талаар товч мэдээлэл хийнэ.

Ерөнхий сайд Алтанхуягийг индэрт урья.

**Н.Алтанхуяг:** -Улсын Их Хурлын дарга, Улсын Их Хурлын эрхэм гишүүд ээ,

Монгол Улсын Их Хурлаас 2007 онд баталсан Жижиг, дунд үйлдвэрийн тухай хуулиар төрөөс жижиг, дунд үйлдвэрийг дэмжих талаар баримтлах бодлого, үндсэн чиглэлийг тодорхойлсон юмаа.

Өнөөдрийн байдлаар манай улсад 71 мянга 600 аж ахуйн нэгж бүртгэлтэй байгаагаас 55.6 хувь буюу 39 мянга 800 аж ахуйн нэгж нь үйл ажиллагаагаа явуулж байгаа. Энэнээс 50 хүртэл ажиллагсадтай аж ахуйн нэгж 97.1 хувийг эзэлж байгаа юмаа.

Тийм учраас бид нарын энэ аж ахуйн нэгж гээд байгаагийн дийлэнх нь буюу үндсэндээ 97.0 хувь нь жижиг, дунд ийм аж ахуйн нэгжүүд байгаа. Тэгэхээр энэ талаар одоо бид нарын явуулах үйл ажиллагаа маш чухал аа гэдэг нь энэ тооноос харагдаж байгаа юмаа.

Энэ дурдсан аж ахуйн нэгжийн 66.0 орчим хувь нь бол Улаанбаатар хотод байгаа. 34.0 орчим хувь нь орон нутагт байгаа. Тэгэхээр бас Улаанбаатар хотод ихэнх аж ахуйн нэгжүүд маань бөөгнөрсөн, төвлөрсөн байнаа. 4.2 хувь нь хөдөө аж ахуйн салбарт, 13.2 хувь нь уул уурхай, боловсруулах аж үйлдвэрийн салбарт, 82.6 хувь нь худалдаа, үйлчилгээний салбарт байгаа.

21 аймагт нийт 200.0 мянган гишүүнчлэлтэй 2446 хоршоо бас үйл ажиллагаа явуулж энд нэг 60 гаруй мянган хүн ажлын байраар хангагдаж байгаа. Ахуй үйлчилгээний салбарт 60.0 гаруй мянган хүн ажиллаж, 120 орчим төрлийн бас үйлчилгээг үзүүлж байна.

Шинэчлэлийн Засгийн газраас ард иргэдээ ажилтай, орлоготой болгох зорилтыг нэн тэргүүний бодлогоо гэж ингэж тодорхойлоод, жижиг, дунд үйлдвэрийн асуудлыг ажлын байрыг бий болгож байгаа, орлогыг нэмэгдүүлэх гол хүчин зүйл гэж үзэж, энэ асуудлыг хуучин Хөдөө аж ахуй, үйлдвэрийн яаманд харьяалуулж байсан юмыг Хөдөлмөрийн яаманд бол харьяалуулсан байгаа.

Иймд жижиг, дунд үйлдвэрийг хөгжүүлэх хөтөлбөрийг батлуулж, жижиг, дунд үйлдвэрүүдийн нийгэм, эдийн засагт үзүүлж байгаа үр нөлөөг тооцох аргачлалыг боловсруулж нэвтрүүлэх, жижиг, дунд үйлдвэрийн мэдээллийн нэгдсэн сан байгуулж, бизнесийн сургалтын нэгдсэн тогтолцоог бүрдүүлэх, мөн одоо жижиг, дунд бизнес үйлдвэрлэл эрхлэгчдийн хувьд татварын бас таатай орчныг бүрдүүлэх, гадаад, дотоодын үзэсгэлэн худалдаанд оролцох, сурталчлах, технологи дамжуулах, туршлага солилцох, хөгжингүй орнуудын бодлогын тогтолцоог судлах зэрэг олон ажлуудыг Засгийн газрын үйл ажиллагааны хөтөлбөр төлөвлөгөөнд тусгаад ажиллаж байгаа.

Зарим нэгээс нь дурдах юм бол 2012 онд жижиг, дунд үйлдвэрийг хөгжүүлэх сангаас өмнөх жилүүдэд олгосон хөнгөлөлттэй зээлүүд маань буцаад төлөгдөж байгаа. Тэр зээлийн эргэн төлөлтөөс орж ирсэн 40 орчим тэрбум төгрөгийг жижиг, дунд үйлдвэрлэл эрхлэгчдэд бас буцааж олголоо. Жижиг, дунд үйлдвэр эрхлэгчдэд сургалт явуулахад бас тодорхой хэмжээний мөнгийг зарцууллаа. 250 гаруй сая төгрөгийг. 2012 оны 10 дугаар сарын 30-ны өдрийн байдлаар зээлийн эргэн төлөлтөөр 23 орчим тэрбум төгрөг төвлөрүүлж, 17.7 тэрбум төгрөгийн зээл олгож, улсын төсвөөс 136 сая төгрөгийн санхүүжилт авч, сургалтын зардлыг гаргалаа.

2011 оны бондын арилжаагүй үлдэгдэл 13.7 тэрбум төгрөгийг 2012 оны улсын төсвийн тодотголд нэмж тусгаж, эх үүсвэрийг авч тэгээд ноос, ноолуурын салбарын 13 аж ахуйн нэгжид бас олгоод байгаа.

Ер нь энэ олгож байгаа зээлэнд нэг аж ахуйн нэгжид хичнээн хэмжээний мөнгө өгдөг юм бэ гэдэг дээр бол тодорхой тогтсон зүйлгүй явж ирсэн учраас одоо энэ хөнгөлөлттэй зээлийн хүртээмжтэй болгох үүднээс бас зээлийн дээд хэмжээгий нь 1.5 тэрбум төгрөг байлгах ийм чиглэлээр бодлого гарч байна.

Сум хөгжүүлэх сан гээд бид нар 2011 онд бас 24.0 тэрбум төгрөгийг бүх сумуудад өгсөн байгаа. 50 сая төгрөг нэг суманд. Аймгийн төвийн сум бол 265 сая төгрөг очиж байгаа юм. Энэ маань бол 3 хүртэл хувийн хүүтэй, 3 хүртэл жилийн хугацаатай, ийм маш тааламжтай нөхцөлтэй зээл бол сумдад очиж байгаа.

Иймд хямд тааламжтай зээл сумдад очсоны үр дүнд 8700 гаруй ажлын байр шинээр бий болсон гэсэн ийм тоотой байгаа юмаа.

Энэ 2012 оны хувьд бол энэ мөнгө бол нэлээн оройтсон. Ингээд дахиад 24.0 тэрбум төгрөгийг 330 сумандаа сая багтаагаад бүгдэд нь бол олгочихоод байгаа. Ингэхээр сум бол одоо үндсэндээ нэг 100 сая төгрөгний жижиг, дунд үйлдвэрийн, жижиг, дунд бишээ, нөгөө сумын хөгжлийн сангийн мөнгөтэй болчихоод байгаа.

Мөн төрөөс жижиг, дунд үйлдвэр эрхлэгчдэд олгож байгаа хөнгөлөлттэй зээлийн үр ашгийг нь нэмэгдүүлэх, жижиг, дунд үйлдвэр эрхлэгчдэд бас бизнесийн удирдлагын чадвар, дадал олгох, ер нь чадавхижуулах энэ бол бас нэлээн ажлыг хийх шаардлагатай байгаа. Мөн тэдний одоо өрсөлдөх чадварыг нэмэгдүүлэх, энэ чиглэлээр аймаг, сумдад бас бизнесийн сургалтыг бас улсын төсвийн хөрөнгөөр хийж байгаа юмаа.

Хөдөлмөр эрхлэлтийг дэмжих сангаас 71 бизнес инкубатор, бизнесийн хөгжлийг дэмжих, аж ахуйн эрхлэлтийн сургалтын төвүүдэд санхүүгийн дэмжлэг үзүүлж, бас зөвлөгөө мэдээллээр хангах үйлчилгээг үзүүлсэн.

Их Хурлаас 2009 оны баталсан жижиг, дунд үйлдвэрийн зориулалт бүхий тоног төхөөрөмж, сэлбэг хэрэгслийг гаалийн болон НӨАТ-аас чөлөөлөх тухай хуулийн дагуу 33 чиглэлийн 789 төрлийн тоног төхөөрөмж, сэлбэг хэрэгсэл бол чөлөөлөгдөөд явж байгаа. Энэний үр дүнд бол 2009-2012 оны энэ хугацаанд нийтдээ нэг 3145 аж ахуйн нэгж, 30 орчим тэрбум төгрөгний татварын хөнгөлөлт эдэлсэн байгаа. Тэгэхээр энэ жижиг, дунд үйлдвэрийн чиглэлийн тоног төхөөрөмжийг гааль, НӨТ-өөс чөлөөлсөн явдал бол жижиг, дунд бизнес эрхлэхэд их томоохон дэмжлэг үзүүлсэн ийм байгаа.

Тэгээд энэ намар дахиж бид нар яриад Улсын Их Хурал маань энийг нэг жилийн хугацаагаар дахиж хөнгөлөлтийг нь бол сунгасан байгаа.

Еще нэг зүйл бол 2012 оны 2 сарын 10-ны өдөр зээлийн батлан даалтын сангийн тухай хууль бол батлагдсан. Энэ маань иргэн, аж ахуйн нэгжийн авах зээлийн 60 хүртэлх хувийг төрөөс батлан даалт гаргахаар заасан. Энэ бол бас нэлээн манай иргэдийн бизнес эрхлэгчдийн энэ аж ахуй эрхлэгчдийн хэлдэг, ярьдаг, хүсдэг одоо тийм чухал шийдвэр болж гарсан байгаа.

Энийг одоо хэрэгжүүлэх ажлыг Засгийн газраас манай Хөдөлмөрийн яам зохион байгуулаад явж байгаа. Засгийн газрын 2012 оны 141 дүгээр тогтоолын дагуу энэ зээлийн батлан даалтын санг үүсгэн байгуулаад, холбогдох дүрэм журмыг нь боловсруулчихсан. Тэгээд 2013 оны эхний улирлаас эхлээд энэ маань ажиллаж эхлэх гэж байна.

Энэ сая 2012 онд бол жижиг, дунд үйлдвэрийн сангийн зээл олгогдохгүй, сонгууль дамнаад нэлээн удсан. Тэгээд өмнө нь бас шалгаруулсан гэсэн нэртэй байсан юмыг бол манай Санжмятав сайдын яаман дээр яриад, шинээр дахин шалгаруулалт явуулсан. Ингээд яасан бэ гэхээр энэ 2012 оны 11 сарын 29-ний өдрийн төсөл шалгаруулах комисс хуралдаад, одоогийн байдлаар нэг 103 төсөлд, 70 орчим төгрөгний санхүүжилт хийхээр шийдчихээд байж байгаа.

Цаашдын зорилт гэвэл бид нар Засгийн газрын мөрийн хөтөлбөрт орсон байгаа. Жилийн борлуулалтын орлого нь 1.5 тэрбум төгрөгнөөс илүүгүй аж ахуйн нэгжид орлогынх нь албан татварын 90.0 хувийг нь буцааж олгохтой холбогдсон эрх зүйн орчинг одоо удахгүй Улсын Их Хуралд бас оруулж ирнэ.

Ингэснээр манай жилийн борлуулалт 1.5 тэрбум төгрөгнөөс доош тэр аж ахуйн нэгжүүд маань бол татварын томоохон тийм хөнгөлөлт, дэмжлэгт бол хамрагдах боломжтой болж байгаа.

Цаашдаа бас санхүүгийн эх үүсвэр, хөрөнгө оруулалтын чиглэлээр жижиг, дунд үйлдвэр эрхлэгчдэд зээлийн эрсдлийн даатгал, зээлийн батлан даалтын тогтолцоо бүрдүүлж, санхүүгийн шинэ үйлчилгээг бий болгох, импортыг орлох экспортын чиглэлийн үйлдвэрлэл, бүс нутгийн онцлог зэргийг харгалзаж, бас татварыг нь одоо ялгавартай тогтоох, энэ чиглэлээр бид бас судалгаа хийгээд ажиллаж байна. Алслагдсан аймаг, бүс нутаг гээд ингээд ярьдаг. Энэнтэй холбоотойгоор бид судалгаа хийгээд явж байгаа. Бид нар бол одоо нэг 8 сарын дотор энэ асуудлыг оруулж бас Улсын Их Хурлаар шийдвэрлүүлэх юм байгаа юм.

Лизингээр жижиг, дунд үйлдвэрийн тоног төхөөрөмжийг дандаа нэг худалдаж аваад байх бас одоо лизингээр олгох энэ үйл ажиллагааг эрчимжүүлмээр байгаа юм. Манай дээр бол нэг тийм дотооддоо хийсэн жижиг маягийн зарим нэг тоног төхөөрөмжийг бас лизингээр олгох үйл ажиллагаа эхлээд явж байгаа юмаа.

Түрээсийн бас байрных нь хөнгөлөлт, байрны түрээсийн хөнгөлөлт үзүүлэх, мөн одоо ахуйн үйлчилгээний төвүүд, жижиг төвүүдийг барьж байгуулахад нь дэмжлэг үзүүлэх, хоршооллыг, хоршоог одоо санхүүгийн эх үүсвэрээр дэмжих механизмыг нь бас бүрдүүлэх, энэ инкубатор төв гээд нэг аймгуудад байгаа юм. Одоо бид нар бас жаахан цэгцлэх ёстой. Тэрнийгээ нэг бодитой болгож, ажиллуулах гэсэн ийм одоо олон асуудлууд бол бид нарын өмнө байнаа.

Өөр нэг зүйл бол ер нь ноос, ноолуур, хөдөө аж ахуйн бүтээгдэхүүн, малын гаралтай бүтээгдэхүүн буюу ноос, ноолуур, одоо бид нар арьс ширний тухай бас саяхан Их Хурал дээр ороод яригдаад явж байгаа. Бонд гаргана гээд. Энэ чиглэлийн бодлогуудыг бид нар зөв тавьж чадах юм бол малчид маань хоршооллож зохион байгуулагдах тэр боломж нөхцөл бүрдэх гээд байгаа юм. Яагаад вэ гэвэл бид бол ихэнх түүхий эдээ бол манай үндэсний үйлдвэрүүд авч чадахгүй байгаа учраас ихэнхийг нь бол ченж хэлбэрээр бол гадагшаагаа хямдханаар бол алдаж байгаа.

Тэгэхээр энэ арьс шир, ноосны хувьд бол бид нар арга хэмжээ авчихсан, арьс ширний хувьд бас энэ арга хэмжээгээ зөв авчих юм бол бид нар нэг 10 сая орчим арьс ширийг боловсруулаад байх ийм хэмжээний хүчин чадалтай олон жижиг дунд үйлдвэрүүдтэй уулзаж байсан энэ хүчин чадлыг бол бид нар зохион байгуулалтанд оруулах нь чухал юм байнаа.

Тэгээд малчдын хоршоо бол өөрснөө хоршиж байж, тэгээд үндэснийхээ үйлдвэрт өгсөн тохиолдолд бол урамшуулал авна. Тэгэхгүй, тэрнээс гадна тоглолтонд орсон нь бол одоо авахгүй байхаар ингэж хийж өгөх юм бол нэг 330 суман дээр бас малчдын боломжийн багийн шинжтэй хоршоонууд бол үүсэх юмаа гэж ингэж үзэж байгаа. Энүүгээр бас бид нар нэлээн тодорхой ажлуудыг хийж эхлээд явж байнаа.

Өөр нэг зүйл бол бид нар аж ахуйн нэгжийг дэмждэг уламжлалт аргуудаас гадна эртээр бид нар засаг дээр ярьсан. Жишээ нь Азийн хөгжлийн банкнаас зээл аваад 30 сая долларын зээл аваад юм уу нэг хэдхэн аж ахуйн нэгжид өгөөд явуулчихдаг. Тэртэй тэргүй өөрийгөө болгож байгаа аж ахуйн нэгжид хямдралтай зээл авч өгөх шаардлагагүй ээ гэж одоо Засгийн газар үзэж байгаа.

Харин том, жижиг бай манай бүх одоо аж ахуйн нэгжүүдийн борлуулж байгаа бүтээгдэхүүнд нь бүтээгдэхүүнийх нь борлуулалтанд нь одоо дэмжлэг үзүүлдэг ийм ажлуудыг хийх нь одоо хамгийн чухал юмаа гэж ингэж Засгийн газар бас нэгэн шинэ бодлогыг бол гаргаж байгаа. Тухайлах юм бол борлуулалтанд нь дэмжлэг үзүүлнээ гэдэг бол худалдааны төвүүдийг нь дэмжих, ногооны худалдааны томоохон төвүүдийг дэмжих, зоорины аж ахуйнуудыг нь дэмжих гэдэг юм уу тэр хэнийх нь үйлдвэрлэсэн л байх хамаагүй. Тэр дэд бүтцийн шинжтэй, бүгдэд нь нийтлэгээр нь нялзаж наалдаж болдог ийм чиглэлийн зүйлүүдийг бол Засгийн газар дэмжиж ажиллахаар ингээд шийдээд явж байгаа.

Дээр нь Шударга өрсөлдөөн хэрэглэгчийн төлөө газраас ингээд судлуулаад үзэхээр за яах вэ нэг үеэ бодоход жаахан жаахан юмнууд хийж байна. Борлуулалтан дээр маш их түвэг гардаг. Том том одоо сүлжээнүүдээр дамжуулаад борлуулахаар тэр сүлжээ маань өөрөө 25-32 хувийн шимтгэл аваад, дахиад дээрээс нь мөнгө нэмээд, ингээд одоо үнийг хөөрөгддөг, өсгөдөг юм бол бас энэ худалдааны салбар дээр маш их байгаа учраас Засгийн газар бас энэ чиглэлээр тодорхой ажлуудыг бол хийгээд эхэлсэн байгаа. Судалгаагий нь гаргуулсан.

Тэгэхээр энэ маань яахав дээ өмнө нь нөгөө өмч хувьчлалаар томхон томхон дэлгүүр янз бүрийн юмыг авчихсан, тэр сүлжээ байгаа юм. Одоо тэр хувьчилж авсан хүнийг нь буруутгах аргагүй. Тэгэхээр бид нар энд бас эрх зүйн зохицуулалтыг нь гаргаж өгөхгүй бол энэ юмны үнийн өсөлтөнд бол ялангуяа өөрснөө жаахан хийсэн бүтээгдэхүүнээ бол тэр хүний жижигхэн нэг гутал хийсэн байлаа гэхэд, бэлэг дурсгалын зүйл хийсэн байлаа гэхэд их дэлгүүр гэдгээр дамжуулаад борлуулахад бол нөгөө мөнгө нь бол нөгөө хүнд нь ирэх гэж маш их уддаг. Яагаад гэвэл замд нь баахан үнэ өсгөөд тавьчихсан байх.

Тэгэхээр Засгийн газрын жижиг, дунд үйлдвэрийн чиглэлээр авч хэрэгжүүлэх цаашдын бодлогууд бол өмнө нь явж байсан бодлогуудыг үргэлжлүүлэхийн зэрэгцээ саяны миний хэлсэн бүгдэд нь нялздаг, наалддаг тийм дэд бүтцийн чиглэл, хоёр дахь нь бол энэ худалдааны сүлжээ гэдэг дээр нь бол томоохон дэмжлэг үзүүлэх шаардлагатай юм байнаа гэж ингэж ойлгож, ажиллаж байна.

Анхаарал тавьсанд баярлалаа.

**З.Энхболд:** -Хэлэлцэж буй асуудалтай холбогдуулан Санжмятав Хөдөлмөрийн сайд, Ганцэцэг Хөдөлмөрийн яамны Төрийн нарийн бичгийн даргын үүргийг түр орлон гүйцэтгэгч, Бат-Амгалан Хөдөлмөрийн яамны Жижиг, дунд үйлдвэрийн хөгжлийн газрын дарга ирсэн байна.

Ерөнхий сайдын мэдээллээс асуулттай гишүүд нэрээ ирүүлнэ үү. Нэр нь гараагүй хүн байна уу? Батзандан гишүүнээр асуулт, Содбаатар гишүүнээр асуулт тасаллаа. Бямбацогт гишүүн асууя.

**С.Бямбацогт:** -Баярлалаа. 2 асуулт байна. Нэгдүгээрт нь, сая шинэ Засгийн газар маань бүтэц, бүрэлдэхүүнээ батлахдаа жижиг, дунд үйлдвэрийн салбарыг Хөдөлмөрийн яаманд харьяалуулсан. Өөрөөр хэлэх юм бол үйлдвэрүүд байгуулах экспортыг дэмжсэн, импортыг орлох чиглэлийн үйлдвэрүүд байгуулахаас илүү Монгол Улсад ажлын байрыг бий болгох зорилт нь илүү чухал юмаа гэсэн үндэслэлээр би одоо Хөдөлмөрийн яаманд жижиг, дунд үйлдвэрийг харьяалуулж өгсөн гэж ойлгож байгаа.

Энэ бодлого маань ер нь хэр зөв байна вэ, үнэхээр одоо жижиг, дунд үйлдвэрийг хөгжүүлж, ажлын байр бий болгож, олон ажилгүй иргэдээ ажилтай болгох нь чухал байна уу, эсвэл тодорхой бодлоготой, зохицуулалттайгаар үйлдвэрүүдийг хөгжүүлж, импортыг орлох экспортыг дэмжих тухайн бүс нутагтаа, тухайн аймагтаа, тухайн сумандаа таарсан жижиг, дунд үйлдвэрийг барьж байгуулах бодлого нь чухал байна уу. Энэ дээр одоо ямархуу байр суурьтай байна вэ. Энэ дээр одоо Хөдөлмөрийн яамны сайд маань бас тодорхой бодлого хэрэгжүүлж байгаа хүн маань тодорхой хариулт өгөөч ээ гэсэн нэг асуулт байна.

Хоёрдугаарт нь, энэ ажиллах хүчний шилжилт гэж нэг том асуудал болчихоод байгаа. Жижиг, дунд үйлдвэрийг хөгжүүлье гэж бид ярьж байгаа. Жижиг, дунд үйлдвэрийг хөгжүүлэхийн тулд зээл өгч байгаа, зээлийн батлан даалтын тухай хууль гаргасан. Бага хүүтэй, урт хугацаатай зээлээ дэмжихээс гадна барьцаа баталгааг хүмүүст нь Зээлийн батлан даалтын тухай хууль гаргаж, төрөөс бас баталгаа гаргаж өгдөг болсон.

Жижиг, дунд үйлдвэрлэл эрхлэгчид маань санхүүгийн хувьд нэлээн хүндрэлтэй байдаг. Тэрнээсээ хамаарч өнөөдөр өөрсөндөө ажиллаж байгаа ажиллах хүчиндээ хангалттай хэмжээнд цалин өгч чаддаггүй. Энэ маань жижиг, дунд үйлдвэр хөгжихөд нэлээн том чөдөр тушаа болж байгаа. Өөрөөр хэлэх юм бол уул уурхай, нэлээн одоо томоохон салбаруудад үйл ажиллагаа явуулж байгаа, хөл дээрээ тогтчихсон аж ахуйн нэгжүүд нь өндөр цалингаар тэр салбарт шаардлагатай мэдлэгтэй, боловсролтой, чадвартай ажиллах хүчнийг татаад авчихдаг, хөл дээрээ тогтох гэж ядаж байгаа, санхүүгийн хувьд бэрхшээлтэй жижиг, дунд үйлдвэр маань ажиллах хүчний хомсдолд орох, чадвартай хүмүүс тогтож ажиллах бололцоо боломж бүрдэхгүй байгаа юм л даа.

Энэ дээр ер нь цаашдаа ямар бодлого явуулах юм бэ. Хэт их орлого олдог, хэт өндөр ашигтай ажилладаг тэр салбарууд чинь бол зардлыг нэг их тоохгүй, цалин одоо хэд өгсөн ч, хэдэн мянган доллар, хэдэн сая төгрөгийн цалин өгөхөд тоохгүй байж байна. Дөнгөж хөл дээрээ босох гэж байгаа Монгол Улсад нийт зайлшгүй шаардлагатай байж байгаа жижиг, дунд үйлдвэрийн салбарт маань тэгээд хэдэн зуун саяар нь, хэдэн саяар нь, хэдэн мянган долларын цалин өгөх бололцоо байхгүй байгаа.

Энэ дээр цаашид ямар бодлого явуулах юм бэ, энд л нэг ажиллах хүчний шилжилтийг багасгах тал дээр илүү өндөр орлого олж байгаа, илүү өндөр ашиг олж байгаадаа илүү өндөр татвар тавих, хөл дээрээ дөнгөж тогтох гэж байгаа салбартаа татварыг нь хөнгөлж өгөх байдаг юм уу, еще ямар бодлого байж болох вэ. Энэ ажиллах хүчний шилжилтийг яаж зохицуулъя гэж бодож байгаа юм, энийг анхаарч байгаа юу, анхаарахгүй байгаа юу. Энийг мэдэж байгаа юу, бас мэдэхгүй байгаа юу. Энэ дээр нэг хариулт өгөөч ээ гэсэн одоо 2 асуулт.

**З.Энхболд:** -Санжмятав сайд хариулъя.

**Я.Санжмятав:** -Бямбацогт гишүүний асуултанд хариулъя. Жижиг, дунд үйлдвэрлэлийн газар маань манай яаманд ирсэн нь бол цаашдаа Хөдөлмөрийн яам жижиг, дунд үйлдвэрлэлээр дамжуулаад ажлын байрыг нэмэгдүүлэх, мэргэжилтэй ажилчдыг бэлтгэх чиглэлээрээ гол бодлогоо барьж байгаа яамны хувьд энэ бол бас зөв шийдлээ гэж ингэж харж байгаа.

Ялангуяа жижиг, дунд үйлдвэрлэлээс олгодог зээлийн хэмжээгий нь бид нар бол 1.5 тэрбумаас доош өгөх нь зүйтэй гэсэн ийм шийдвэр гаргасан. Учир нь өмнө нь олгож байсан зээлүүд бол дээд тал нь 10 тэрбум, 5 тэрбумаар 5 жилийн хугацаатай энэ тэр өгсөн нь бол ажлын байрыг нэмэгдүүлэхээсээ илүү технологийн шинэчлэлийг хийх чиглэлийн асуудал дээрээ нэлээн бас түлхэц болсон ийм зүйл болсон гэж ингэж ойлгож байгаа.

Томоохон үйлдвэрийн газруудын хувьд Үйлдвэр, хөдөө аж ахуйн яаман дээр харьяалагдаж байгаа. Тийм учраас энэ том бүтээн байгуулалтын ажлууд, томоохон үйлдвэрүүдийн асуудал бол Хөдөө аж ахуйн яамтайгаа уялдаж ажиллах юмаа.

Шилжилт хөдөлгөөнийг бууруулахын тулд бид өнөөдөр бас хөдөлмөрийн хэлтэс гэж аймаг орон нутагт байгуулагдан ажиллаж байна. Үүгээрээ дамжуулаад сум хөгжүүлэх сан, аймагт ажилладаг жижиг, дунд үйлдвэрлэлийн дэд комиссоор дамжуулан хөрөнгийг нь өгдөг, тэр хэмжээгээрээ олгож байгаа зээлэндээ хэдэн ажлын байрыг тухайн аймаг дээр, суман дээр бий болгох вэ гэсэн энэ чиглэлээрээ аймгийн Засаг дарга, сумын Засаг дарга нартай Хөдөлмөрийн яам, холбогдох газраар дамжуулан гэрээ байгуулж хамтран ажиллая гэсэн ийм бодлоготой ажиллаж байнаа гэж хэлэх байна.

Томоохон үйлдвэрийн газрууд бол үнэхээрийн үнэн. Чадвартай ажилчдыг авдаг, цалин хөлс нь их өндөр байдаг, тэгээд бүх зүйлүүдээ өөрсдөө хийхийг эрмэлзээд байдаг энэ зүйлийг л бид нар зогсоох чиглэлээр бас анхаармаар байгаа юм. Бодлогын чанартай, гол одоо бүтээгдэхүүнээ бол уул уурхай байдаг юм уу, бусад газар дээр үйлдвэрлээд, дагалдах зүйлүүд хувцас хунар, хоол хүнс, бусад одоо жижиг, техникээс өгсүүлээд энэ зүйлүүдийг бол харин жижиг, дунд үйлдвэрлэл эрхэлж байгаа энэ компаниудаар хийлгэх чиглэлийн бодлогыг бол Хөдөлмөрийн яамнаас баримталж, Засгийн газраас тодорхой шийдвэр гаргаж, томоохон компаниудтайгаа бид нар бас хамтран ажиллаж байж энэ жижиг, аж ахуйн нэгжүүдээ босгох, хөл дээр нь тогтоох, ажил орлогыг нь жигд байлгах асуудал дээр анхаарах ёстой.

Жижиг, дунд үйлдвэрлэл сум орон нутагт хөгжиж байгаа хэдий ч бас гаргасан бүтээгдэхүүн нь борлуулалт байхгүй учраас тодорхой хугацааны дараа зогсонги байдалд ордог. Өөр зүйлийг сонирхоод явчихдаг талууд байгаа. Тийм учраас Хөдөлмөрийн яам хөдөө орон нутагт бий болгосон бүтээгдэхүүнийг эхний ээлжинд ирэх жилээс Ховдод бол ногоо их хэмжээгээр тариалж байгаа бол тэр бүтээгдэхүүнийг нь төвлөрсөн газартаа, хүн ам суурьшсан газар дээрээ худалдаалахад нь хөнгөлөлттэй одоо бололцоо олгох чиглэлээр бас бид гарцыг хайж, ингэж ажиллаж байгаа.

Том аж ахуйн нэгжүүд бол Ерөнхий сайдын мэдээлэл дотроос та харсан байх. Нийт аж ахуйн нэгжүүдийн 97.0 орчим хувь нь бол жижиг аж ахуйн нэгжүүд байнаа гэж. Энийгээ бид харахдаа бол 1.5 тэрбумаас доош орлоготой аж ахуйн нэгжүүд дээрээ шинэчлэлийн Засгийн газар дэмжлэг үзүүлнэ. Ингэхийн тулд татварыг нь жилдээ хурааж аваад, жилийн эцэст 90.0 хувийг нь аж ахуйн нэгжүүдэд нь одоо буцааж өгнөө гэдэг энэ асуудал бол шинээр бий болж байгаа аж ахуйн нэгжүүдийг тогтвортой ажиллуулах, орлогыг нэмэгдүүлэх, тэнд ажиллаж байгаа хүмүүсийн ажлын хөдөлмөрийн баталгаагий нь, ажиллах баталгаагий нь бий болгоход өгч байгаа бас томоохон бас дэмжлэг ээ гэж ингэж бас ойлгож болноо. Ийм зүйлийг хэлэх байна.

**З.Энхболд:** -Бат-Эрдэнэ гишүүн.

**Б.Бат-Эрдэнэ:** -Баярлалаа. Тэгэхээр энэ хамтарсан Засгийн газар 2008-2012 онд бол бас хэд хэдэн чухал бодлогын асуудлуудыг шийдсэн л дээ. Их Хурал дээрээ томоохон хөтөлбөрүүдийг баталсан, жижиг, дунд үйлдвэрлэлийг хөгжүүлэх, ажлын байр бий болгохтой холбоотой, ялангуяа хөдөө аж ахуй руугаа хандсан Монгол мал хөтөлбөр, Малчдын талаар төрөөс баримтлах бодлого, Түүхий эдийн биржийн хууль зэрэг одоо гол гол ийм бодлогын шийдвэрүүдийг гаргасан.

Тэгэхээр энэ ажлаа нэлээн үр дүнд хүргэхийн төлөө бас тодорхой санаачлагатай ажилламаар байна. Би бол асуулт гэхээсээ илүү би нэг санал хэлж байгаа юм. Ялангуяа одоо энэ шинэ байгуулагдсан Их Хурал, Засгийн газрын түвшинд бол мал аж ахуйн талаар ерөөсөө ярьдаг хүн, ярьж байгаа асуудал бол тун бага байна. Тэгэхээр ингэж болмооргүй байна. Хөдөө аж ахуй, мал аж ахуйн салбар, малчин түмнийг бол одоо нэг үйлдвэрийг түүхий эдээр хангадаг, хүн амыг хүнсний хэрэгцээг хангадаг ийм өрөөсгөл байдлаар бол ойлгож болохгүй. Энэ малчин түмэн, малчдын нуруун дээр бол улс орны эдийн засаг, ялангуяа одоо энэ улс үндэсний оршихуй тусгаар тогтнолын асуудал бол багтаж байдаг учраас энийг нэлээн том хүрээнд авч үзэж, энэ талаар онцгой анхаарал тавьмаар байна.

Энэ миний түрүүний хэлдэг хэд хэдэн хөтөлбөрүүдийг одоо үр дүнтэй хэрэгжүүлэх талаар санаачлагатай ажиллаач ээ гэдэг ийм саналыг хэлмээр байна.

Хоёрдугаарт бол энэ жижиг, дунд үйлдвэрлэл, ажлын байр бий болгохтой холбоотой энэ ажил дээр бол одоо тээг садаа болдог, нөгөө хүнд суртал, ялангуяа одоо энэ шинэ Засгийн газар яахав ер нь улс төрийн хүчнүүдэд нэг тийм ойлголт бид ялалт байгуулсан бол одоо бүхнийг өөрийнхөө мэдэлд авна гэсэн одоо ийм зарчмаар ажил асуудалд ханддаг учраас өнөөдрийн энэ халаа сэлгээ, томилгоотой холбоотой асуудлууд байгаа.

Тийм учраас нөгөө төрийн залгамж халаа, миний түрүүний нэхээд байгаа энэ төсөл хөтөлбөрүүдийг одоо бодитой ажил хэрэг болгох тал дээр бол жаахан анхаарахгүй бол болохгүй байна. Өнөөдөр жишээлбэл Үйлдвэр, худалдааны яамнаас ирж байгаа Үйлдвэр, хөдөө аж ахуйн яамнаас ирж байгаа улсууд гэхэд Төрийн нарийн бичгийн дарга, энэ хариуцсан улсууд дандаа одоо бүгд шинэ хүмүүс байна. Тэгэхээр чинь энэ чинь бүгдээрээ ийм байна шүү дээ.

Тийм учраас бол нэлээн сайн сургалт, дадлагажуулах энэ ажлаа хийж, энэ ажлаа нэлээн шуурхайлах талаар анхаарах бол зайлшгүй шаардлага байнаа гэж ингэж бодож байгаа. Түрүүн Ерөнхий сайд танилцуулган дээр тодорхой хэллээ. Энэ зээлийн батлан даалтын хуультай холбоотой асуудлыг бол бид ярьж байна. Энийгээ одоо их шуурхайлаад бодитой ажил болгомоор байна. Зээлийг чинь юм хийе, авъя гэсэн энэ улсуудад нь бол хүртэхгүй байна.

Түүнээс гадна энэ хүнд сурталтай холбоотой, хүнд суртлыг арилгах, багасгахтай холбоотой нэлээн шуурхай арга хэмжээ авмаар байна. Одоо энд бүр тусгайлан байгуулагдсан тэр нэгж, албадаар дамжуулаад энэ иргэд, аж ахуйн нэгжүүд маань юм хийе, бүтээе гэсэн улсуудад одоо чөлөө зөвшөөрөл, газар ..., эрчим хүч, дулаан ус юу байдаг юм энэ юман дээр бол ямар ч саад байхгүйгээр энэ ажлуудыг нь явуулах шаардлага байна.

Түрүүн Бямбацогт гишүүний хэлсэн, өнөөдөр нөгөө голланд өвчин энэ уул уурхайгаас шалтгаалсан одоо асуудал гардаг шүү дээ. Тэр бол бодит манай дээр нүүрлэчихсэн байгаа учраас энэ тал дээр нэлээн анхаарал...(минут дуусав)

**З.Энхболд:** -Санжмятав.

**Я.Санжмятав:** -Бат-Эрдэнэ гишүүний хувьд голчлон санал байна. Тэгэхдээ бас таны ярьж байгаатай санал нэг байгаагаас гадна бас шинэчлэлийн Засгийн газар, Хөдөлмөрийн яам бас мөн Үйлдвэр, хөдөө аж ахуйн яам онцгой анхаарал тавьж ажиллаж байгаа. Хуучин бол ноосонд урамшуулал өгдөг байсан бол одоо бид арьс ширний асуудлаар бас дэмжлэг өгөх, энэ одоо бүтээгдэхүүнийг нь авч борлуулах, ченжийн тогтолцоог үгүй болгож, шууд малчдаас нь бүтээгдэхүүнийг нь худалдан авч борлуулснаар мал аж ахуйн үйлдвэрлэл дээр ажиллаж байгаа гол үйлдвэрлэгчид оногдох одоо хувь, ашиг нь бол илүү байх ийм бололцоог бол бүрдүүлж цаашдаа бол ажиллана.

Ийм учраас энэ ирэх жилээс хөдөө аж ахуйн биржийг ажиллуулах чиглэлээр манай Үйлдвэр, хөдөө аж ахуйн яаман дээр, мөн Хөдөлмөрийн яам бас хамтран оролцож, ажиллаж байгаа.

Зээлийн батлан даалтын сангийн хувьд бол хууль нь гарсан. Түрүүчийн парламентаар сая төсвийн тодотголоор бол шинэчлэлийн Засгийн газар 5 тэрбум төгрөгийг тавьсан. 20.0 хувь өсгөөд батлан даалт гаргасан нөхцөлд бол 100 орчим тэрбум төгрөгөнд зээлийн батлан даалтыг хийх бололцоо бүрдэж байгаа. Энийгээ харин хөдөө орон нутаг, тэр дундаа одоо жижиг, дунд үйлдвэрлэлийг эрхлэх гэж байгаа, өрхийн орлогоо бүрдүүлэх гэж байгаа хүмүүс дээр нь тоног төхөөрөмжийн болон бусад эргэлтийн хөрөнгийн зээлэнд нь баталгаа өгөх чиглэлээр жижиглэнгээр нэлээн оролдож эхлэх юм бол олон хүн бас амьжиргаа авахаас гадна орлогоо нэмэгдүүлэх бас бололцоо их байх байх аа гэж ингэж бодож байгаа.

Үүнийгээ нэмэгдүүлэх чиглэлээр донор байгууллагууд, хувийн хэвшилтэй бид нар бас хамтран ажиллах болноо.

**З.Энхболд:** -Гончигдорж гишүүн асууя.

**Р.Гончигдорж:** -Баярлалаа. Түрүүн асуух гэж байсан зүйлийг Санжмятав сайд бас тодорхой ярилаа л даа. Ер нь жижиг, дунд үйлдвэрлэлийг хөгжүүлэх асуудал мэдээж дэмжих асуудал, зээлийн болон хөрөнгийн гэх мэтчилэнгээр. Нэг зүйл нь бол энэ каластрын тогтолцоогоор жижиг, дунд үйлдвэрлэлүүдийг хөгжүүлэх, өөрөөр хэлэх юм бол үүсгэх, бойжуулах, хөгжүүлэх ийм чиглэл дээр одоо яг ямар тодорхой ажлуудыг Хөдөлмөрийн яам, Үйлдвэрийн яамтай хамтарч хийхээр, ямар бодлого шийдвэрүүд гарч байна вэ.

Энэ чиглэлд магадгүй Улсын Их Хурлаас зарим шийдвэрүүд гарах шаардлагатай байж болно. Тухайлах юм бол одоо томоохон аж ахуйн нэгж, томоохон компаниуд бол өөрсдөө яг жинхэнэ эцсийн үйлдвэрлэгчийнхээ хувьд хийж байгаа бүтээгдэхүүндээ одоо шинэчлэл хийх, тэндээ high tech чиглэлд ажиллах, өөрөөр хэлэх юм бол одоо судалгаа хөгжлийн хөтөлбөр дээрээ бол илүү ажиллаад, харин өөрийнхөө бэлтгэн нийлүүлэгддэг тэр салбар дээрээ бол жижиг, дунд үйлдвэрлэлүүдийг бий болгох замаар. Тэгэхдээ тэр нь өөрөө охин компаниудын хэлбэрээр биш тусдаа өмчлөлтэй, тусдаа бие даасан ийм байдлаар гаргах. Энэ чиглэлийн бодлогууд юу байна вэ.

Одоо бид нар бол яахав түүхий эд бэлтгэхэд нь бол урамшууллыг гаргаж байна. Тэгвэл түүхий эдийг анхан шатны боловсруулалт хийхэд нь бол бий болгох урамшууллыг тухайлах юм бол одоо нэг кг ноос 2 мянган төгрөгний урамшуулалтай байгаа бол нийт кг угаасан ноос бэлтгээд нийлүүлэх юм бол тэрэн дээр бас одоо урамшууллыг бий болгож, гэхдээ мэдээж хэрэг энэ анхан шатны боловсруулалтууд нь каластрын хэлбэрээр эцсийн бүтээгдэхүүн үйлдвэрлэдэг газраар нийлүүлэхэд энэ анхан шатны боловсруулалт нь стандартыг хангасан боловсруулалт байх.

Энэ чиглэл дээр нь тэр эцсийн бүтээгдэхүүн боловсруулдаг компани нь энэ жижиг, дунд үйлдвэрлэлүүдийг бий болгож, тэдгээр стандартаа нэвтрүүлж, стандартын боловсруулалт хийх сургалт, бүх зүйлүүдийг бас тэр том компаниуд нь хариуцаад ингэдэг ийм нэг нийгмийн хариуцлага гэдгийг өнөөдөр бид нар бол зүгээр одоо нэлээн ядууруулсан хэлбэрээр ойлгож байгаа бол томоохон компаниуд нь нийгмийн хариуцлагын нэг зайлшгүй бүрэлдэхүүн бол жижиг, дунд үйлдвэрлэлийг бий болгож, тэр жижиг, дунд үйлдвэрлэлүүдийн бүтээгдэхүүн нь тэр тухайн том компаниудад бол нийлүүлэгдэж байх зах зээл нь болж өгөх. Тэгээд тэр чиглэл дээр нь бол стандартыг хангасан технологийн дэмжлэг үзүүлнээ гэсэн ийм зүйл бол хэрэгтэй байх шиг байгаа юм.

Өөр нэг асуудал нь бол ажил эрхлэлттэй холбоотой асуудал дээр бол бид нар бас энэ гадаадаас ажиллах хүчин авч байгаа энэ чиглэл дээрээ бол тодорхой хугацаанд аваад, энэ хооронд энэ ажилчдаа бол монголын ажилчдыг болгож бэлтгэх тэр даалгаврыг өгдөг, тэгээд Мэргэжлийн сургалт үйлдвэрлэлийн төвүүдийгээ эдгээртэй холбогдуулсан ийм механизмуудыг бий болгох, энэ нь эргээд бас жижиг, дунд үйлдвэрлэлийг хөгжүүлэхтэй ч бас шууд холбоотой ийм... (минут дуусав)

**З.Энхболд:** -Санжмятав.

**Я.Санжмятав:** -Гончигдорж гишүүний асуулт, бас саналууд байгаа. Энэ каластрын тогтолцоонд шилжүүлэх чиглэлээр бид яг одоогоор хийгдчихсэн ажил алга. Энэ чиглэлээрээ Үйлдвэр, хөдөө аж ахуйн яамтай бид нар хамтраад томоохон компаниудыг урьж уулзаад, тухайн орон нутагтаа ажиллаж байгаа газар дээрээсээ бас энэ жижиг, дунд үйлдвэрлэл эрхэлж байгаа хүмүүстээ захиалгаа өгөх, эндээсээ тэр хүмүүсийн орлогыг нэмэгдүүлэх чиглэлээр бас анхаарч ажиллах алхмууд бол хийгдэж байнаа.

Тухайлбал одоо Оюу толгой ч гэдэг юм уу томоохон компани дээр бол тухайн орон нутагтаа ажиллаж байгаа жижиг, дунд үйлдвэрлэл дээр үйлдвэрлэлээр үйлдвэрлэл эрхэлж байгаа хүмүүсээс бүтээгдэхүүнээ авдаг асуудал бол байгаа ч энэ нь бол авч байгаа жилийн нийт одоо бүтээгдэхүүнийхээ нэг 10 орчим хувьд нь бас төдийлөн хүрэхгүй байна. Ихэвчлэн дотоодод нэртэй ойрхон байгаа одоо Хятад улсад үйлдвэрлэсэн бүтээгдэхүүнүүдийг дамжуулан нийлүүлэх маягаар явж байгаа учраас энэ дээр манай Мэргэжлийн хяналтын байгууллага, Хөдөлмөрийн яам, холбогдох газруудтай хамтран бас хяналт тавих. Оюу толгойтой хийх гэрээн дээр нь бас тодорхой хэмжээгээр бид нар бас орж өгч ажиллах чиглэлээр анхны алхмаа хийж байгаа.

Энэ чиглэлийн үйлдлүүдийг бусад үйлдвэрлэлүүд дээр бас үргэлжлүүлэн хийх асуудал бол жижиг, дунд үйлдвэрлэлээ босгох, орлогоо нэмэгдүүлэх бололцоог бүрдүүлэх одоо чухал алхам болноо гэж ингэж ойлгож байгаа.

Тийм учраас зөвхөн гадны төдийгүй үндэсний үйлдвэрлэгч нартай бид хамтран ажиллах болноо. Судалгааг илүү хийх ёстой гэж хэлж байна. Үнэн. Бидний хувьд бас хөдөлмөрийн судалгааны институт гэж байгуулагдсан. Тэгэхдээ нэг их тийм орон тоог шинээр бий болгох маягаар биш бүхэлдээ ажилгүйдэлтэй холбоотой судалгаа гэдэг энэ байгууллагынхаа статусыг нэлээн өргөж өгсөн, олон улсын байгууллага, бусад орнуудад байдаг туршлагаар бол хөдөлмөрийн судалгааны институт байгуулагдаж, цалин хөлс, эрэлт хэрэгцээ нийлүүлэлт, тэгээд энэ цаашдаа Монгол Улсын хувьд бол хичнээн ажлын байр хэдийд хэрэгтэй байна вэ гэдгийг магадгүй 5, 10 жилийн хугацаатай бодож боловсруулах хэтийн төлөвтэй.

Ойрын зорилт нь гэх юм бол 4 жилийн хугацаанд бид 150 мянган ажлын байрыг хаана, ямар салбар дээр бий болгох вэ, ингэхийн тулд төр, засгаас ямар асуудлыг шийдвэрлэх вэ, хувийн хэвшил, эздийн холбоо, ҮЭ-ийн байгууллага гэх мэтчилэн байгууллагуудтайгаа яаж, хэрхэн хамтран ажиллах нь зүйтэй байна вэ гэсэн энэ чиглэлээр бид судалгаагаа хийлгэж байна.

Ялангуяа 2013 онд бол шинэчлэлийн Засгийн газрын хувьд бол том бүтээн байгуулалтын ажлууд эхлэх гарааны жил. Ихэнхдээ бид нар бол монгол үндэсний ажилчид, мэргэжилтэй ажилчид бэлтгэх тогтолцоон дээрээ бас өөрчлөлт хийх шаардлага байгаа. Тодорхой хугацаанд мэдээжийн хэрэг бас гаднаас гадаадаас бас ажилчдаа бол авч таарна. Тэгэхдээ монгол хүн чаддаг, хийдэг одоо ажлууд дээр бол аль болохоор авахгүй байх бодлогыг бол 2013 оноос түрүүлж бид нар баримтална.

Оруулж ирж байгаа квоттой бол уг нь мэргэшсэн ажилчдыг оруулж ирнэ гэсэн хэдий ч аж ахуйн нэгжүүд маань аль болохоор тэр ажил дээрээ нэлээн дадлагажсан гадны хүмүүсээр ажил хийлгэх сонирхлууд байгаа. Энийг бид бууруулж, мэргэжлийн сургалт үйлдвэрлэлийн төвөөр төгссөн боловсон хүчнүүдээ ажлын байртай болгох, 6 сар, 3 сар, тэгээд одоо тодорхой 8, 9 сарын хугацаатай ийм богино хугацааны сургалтуудаар дамжуулаад шинэ бүтээн байгуулалтын ажилдаа одоо залуу ажилчдыг бэлтгэх энэ алхмыг бас зохион байгуулнаа гэж ингэж тооцож, ажиллаж байгаа.

Мэргэжлийн сургалт үйлдвэрлэлийн төвийн хувьд бол шинэчлэл хийх шаардлага болсон. Тийм учраас бид нар тэр онолын чиглэлийн мэдлэгийг нь нэг их олон цагаар хичээллэдэг байсныг нь болиулаад аль болохоор дадлагажих, дадлагажихдаа үйлдвэрлэл дээр байх цаг хугацаагий нь нэмэгдүүлэх бодлого баримталж байгаа.

Анх элсэж орж байгаа хүүхдүүд маань би тийм байгууллагад ажилланаа гэсэн гэрээтэй, хэлцэлтэй орох, энэний дараагаар бол төгсөөд гарахдаа бол тухайн байгууллага нь авч ажиллах энэ одоо тогтолцоо боломжийг хувийн хэвшлийн болон төрийн оролцоотой бид бүрдүүлэх чиглэлээр бас онцгой анхаарч ажиллана.

Өмнө нь нэг 6600 орчим хүүхдийг мэргэжлийн боловсролоороо бэлдсэн юм байна лээ ажилчдыг. Оюу толгойн дэмжлэгтэйгээр. Одоо энэний гурав дахь шат, 3300 орчим мэргэжилтэй ажилчдыг бид бэлтгэх... (минут дуусав)

**З.Энхболд:** -Хариулт бас хугацаатай. Оюунхорол гишүүн асууя.

**Д.Оюунхорол:** -Баярлалаа. Ер нь бол жижиг, дунд үйлдвэрийг хөгжүүлэх талаар авч хэрэгжүүлж байгаа энэ зохион байгуулалт, бүтцийн өөрчлөлтийг бол дэмжиж байгаа. Өнөөдөр бол Монгол Улсад орлого багатай, ядарсан, өрх толгойлсон амьдарч байгаа, ер нь бол амьжиргааны орлогын түвшин доогуур байгаа иргэд бол маш их. Гэхдээ энэ хүмүүс болж өгвөл халамжийн бодлогоор энэ хүмүүсийг амьдралаа авч явах нөхцөлийг хангах биш ажлын байртай, орлоготой болгох тухай асуудлыг ярьж байгаа.

Хоёрдугаарт нь өнөөдөр малчдыг бол бид нар жижиг, дунд бизнес эрхэлж, өөрийнхөө өрхийн амьжиргаа орлогыг бүрдүүлээд авч явж байгаа гэж үзэж, хуульчлах шаардлагатай байнаа гэж бодож байгаа. Тэгээд жижиг, дунд үйлдвэрийн тухай хуульд нэмэлт, өөрчлөлтийг оруулж, хуулийн төслийг өргөн барихаар бид боловсруулаад Засгийн газарт өгсөн байгаа.

Энд бол өнөөдөр 155 мянган малчин өрх байна. Энэ мал аж ахуйн салбар дээр бол 311 мянган малчин ажиллаж байнаа гэж сая Ерөнхий сайдын мэдээлэлд бас дурдагдсан. Тийм учраас энэ хүмүүсийг дэмжсэн төрийн бодлогыг бол цэгцтэй болгож явуулмаар байна. Тэгж чадах юм бол хөдөө орон нутагт хүмүүс маань тогтвор суурьшилтай ажиллаж амьдрах, өрхийн амьжиргаагаа төрийн ямар ч дэмжлэггүйгээр аваад явах, одоо өөрөөр хэлбэл ажлын байр бий болгооч ээ гэж шахаж шаардахгүйгээр аваад явах, цаашилбал эрчимжсэн одоо фермерийн аж ахуйг бас өөрсдөө хөгжүүлээд явахад маш том дэмжлэг туслалцаа болноо.

Тийм учраас малчдыг жижиг, дунд үйлдвэрлэгч хэмээн үзэж, малчид болон малчин өрхийг эдийн засгийн хувьд нь төрөөс дэмжих ийм хуулийг гаргаад өгчих юм бол энэ бол ямар нэгэн мөнгө төгрөг шаардсан олон хуулинд нэмэлт, өөрчлөлт оруулах шаардлага байхгүй ийм авсаархан одоо хуулийн төслийг бид санаачилж өгсөн байгаа. Ингэснээр бол өнөөдөр малчин өрхийн үйлдвэрлэлтэй холбоотой хууль эрх зүйн орчин бол маш тодорхой болоод, дэмжсэн бодлого болноо гэж бодож бид бол Засгийн газарт санал авахаар ингээд өргөн барьсан байгаа. Ингээд удахгүй энэ хуулиа Монгол Улсын Их Хуралд өргөн барья гэсэн бодолтой байгаа. Энэ талаар одоо ямар бодолтой байна вэ гэж асуумаар байна.

**З.Энхболд:** -Санжмятав сайд хариулах уу.

**Я.Санжмятав:** -Яам бол мэдээж дэмжиж ажиллах үүрэгтэй. Бидэнд хийж өгч байгаа бас том ажил. Хувь Улсын Их Хурлын гишүүний хувьд бол бас хамтарч хуулийн төсөл дээр бас санаачлагчаар орох саналаа өгсөн. Гарын үсгээ зураад явуулсан.

**З.Энхболд:** -Ерөнхий сайдад хариулах юм үлдсэн үү. Малчдыг юу бол жижиг дунд үйлдвэрлэгч гэдэг статустай болгох хуулийн төсөл Засгийн газраас санал авахаар өгсөн гэнэ. Тэрийг дэмжиж өгөх үү гэж байна. Тодруулга байхгүй л дээ тийм. Харин дуустал нь асуух байж л дээ.

**Н.Алтанхуяг:** -Оюунхорол гишүүн тийм хуулийн төсөл ирчихсэн юм уу. Бид нар яриад л өгье. Ер нь бол малчин гэдэг чинь яг л жижиг, дунд үйлдвэрлэл эрхлэгч мөн л дөө. Тэгэхдээ яг эрх зүйнхээ хувьд яаж зохицуулдаг юм би мэдэхгүй байна. Тэрнийг нь зөв аж ахуйн нэгж юм уу, юу юм уу. Одоо бол засаг дээр бид нар яриа хийх гэж байгаа. Энэ нэг арьс ширний бондтой холбоотойг би бас хэлэх гээд байгаа юм л даа. Яахав сүүлийн үед нэг жаахан бонд гээд их олон сонсогдоод, нэг эргэлзээ төрөөд байгаа болохоос биш угтаа бол бид нар нөгөө нэг ноосыгоо дэмжсэн шиг л арьс ширээ дэмжчихвэл малчин талдаа нэг жаахан дэмжлэгтэй, хоорондоо хорших сонирхолтой, юмаа бөөгнүүлэх нэг ийм ач холбогдолтой.

Нөгөө талд нь үйлдвэрүүдээ дэмжээд, үйлдвэрүүд маань түүхий эдээ бөөгнүүлж аваад, ингээд хийчих юм. Тэгэхгүй бол ченжүүдтэй бол өөрөөр бол тэмцэх боломжгүй юм байнаа гэж бид нар засаг дээр ойлгоод байгаа юм л даа. Тэгээд иймийн тулд нэг тодорхой хэмжээний бонд юм уу, тодорхой хэмжээний санхүүжилт гаргаад ингээд дэмжчихье. Яагаад гэвэл энэ бол бид нарт өмнө нь нөгөө ноосон дээр явчихсан учраас ингээд зам нь зөв гарчихсан. Тэрний хойноос зөв явах юмаа. Ингэж байж энэ бодитойгоороо нөгөө нэг хоршино гэдэг үйл ажиллагаа гарч ирээд байна.

Бид нар бас нөгөө хөдөө аж ахуйн биржийн тухай нэлээн ярилаа л даа. Тэгэхээр одоо хөдөө аж ахуйн бирж чинь ч гэсэн эндээс эхлэх юм байна лээ. Тэгэхээр Оюунхорол гишүүнийг ямар агуулгаар өгснийг мэдэхгүй. Би бол 100.0 хувь санал нэг. Уулаасаа ер нь малчин гэдэг ойлголт чинь ч буруу юм шүү дээ тийм. Одоо бид нар нөгөө нэг боломжийн малчинд очоод, шагнал гардуулаад очихоор тэр малчин хүн чинь бол бизнесмен л хүн юм байгаа юм шүү дээ.

Туслах малчин авчихсан, малаа хариулахаа өөрөө хариулахгүй, арьс шир, өвс, ноос тэр юмныхаа борлуулалт, боловсруулалт олон юман дээр ажилладаг. Өвөлжөө бууцаа яах вэ, тэр байтугай хашаагаа хүртэл зөөврийн хашаа хийгээд тавьчихсан тийм хүмүүс байгаа байхгүй юу. Тэгэхээр энэ бол зөвхөн нэг бид нарын нэр томъёо нь хүртэл малчин гээд нэг буруу л болчихсон байгаад байгаа юм.

Тэгэхээр энэ мал аж ахуйн бизнес эрхэлж байгаа хүмүүс юм байгаа юм. Тэрэн дотор нь мал малладаг хүнийг нь бол малчин гэж хэлэх ёстой юм байна лээ. Тийм учраас дэмжинээ. Харин эрх зүйн хувьд тусдаа тамгатай байх юм уу, яах юм гээд нэг юм гардаг юм. Тэрнийгээ л ойлголцох ёстой.

**З.Энхболд:** -Дэмбэрэл гишүүн асууя.

**С.Дэмбэрэл:** -Баярлалаа. Би чинь одоо ийм олон асуулттай, гэхдээ хугацаандаа хүрэхгүй учраас. Зарим асуултуудыг нь л асууя даа. Тэгэхдээ дараа нь би үг хэлэхдээ асуултыгаа санал болгоод явчихъя. Эхний асуулт. Үг байхгүй юу. Тэгвэл би энэ дээр багтаахаас биш дээ. Би ер нь сайхан уншчихъя. Тэгээд л ерөнхийдөө энэ бол асуулт гэхээсээ асуулт дагуулсан дандаа санал.

Нэгдүгээрт, жижиг, дунд бизнес гэдэг тийм тодорхойлолт гаргаж ирэх. Жижиг, дунд үйлдвэрлэл гээд энэ чинь явцуу орчихоод байгаа юм. Гэтэл илтгэл дээр 82.6 нь худалдаа үйлчилгээнд гэчихсэн байгаа юм. Тэгэхээр энийгээ тэр тодорхойлолт гэдэгт энэ талаас нь өргөн ойлгох ёстой.

Хоёрдугаарт, банк бус санхүүгийн байгууллагууд өнөөдөр жижиг, дунд бизнесийн санхүүжилтэнд огт оролцож чадахгүй байгаа. Энийг төрийн зүгээс, Засгийн газрын зүгээс банк бус санхүүгийн байгууллагуудыг зайлшгүй оруулах ийм механизм хийж өгөөч.

Гуравдугаарт, өнөөдөр ломбард гэдэг бичил бизнесийн асуудал өнөөдөр улс төрийн талаасаа ч гэсэн, эдийн засгийн талаасаа ч гэсэн маш их орхигдчихоод байгаа юм. Энийг бичил бизнес гэдэг ийм юмыг өөрийнхөө бодлогод оруулж өгөхгүй бол маш олон сонгогчид чинь энэ асуудлаар л ярьдаг шүү. Энийг анхаарна уу.

Дөрөвдүгээрт, тэр суб контракт нөгөө туслан гүйцэтгэгч Эрдэнэт мэтийн томоохон үйлдвэрүүдийг түрүүн Гончигдорж гишүүний хэлснээр энэ жижиг, дунд бизнесийг бүр төрөөс, төрийн зүгээс төрийн өмчтэй энэ томоохон үйлдвэрүүдэд энэ каластрыг шууд даалгавар байдлаар өгдөг. Ингэвэл энэ туслан гүйцэтгэгчийн гэрээ буюу энэ каластрын хөгжлийн чинь суурь нь тавигданаа.

Дээр нь таксины жолооч нар. Энэ одоо жижиг, дунд бизнест хамаарагдах уу. Энэ нийт 160 мянган таксины жолоочийн чинь 50 хувь нь ядуу, ажлын байр. Гэхдээ эд нар бол хүмүүст бас үйлчилгээ үзүүлээд явж байгаа. Энэ талаас нь бас бодож, дээр нь хөгжлийн бэрхшээлтэй 108 мянган иргэний асуудал байгаа юм. Энд зориулсан Засгийн газрын мөрийн хөтөлбөрт тэдний ажил эрхлэлтийг дэмжих тусгай сан байгуулна гэсэн. Энэ сан хэзээ байгуулагдах вэ.

Хамгийн бас нэг асуудал нь Adjustment Bureau гэж ярьдаг. Солонгост 35 мянга, 40 мянган хүн байгаа. Энэ Жас бюрогийн хүмүүс буцаж ирж байна. Тэгэхээр энэ Adjustment Bureau-гийн хүмүүст зориулсан тусгай энэ ажил эрхлэлтийг нь дэмжих буюу одоо гадаадад ажиллаж байгаад ирсэн монголчуудад зориулсан ийм ажил эрхлэлтийг дэмжих ийм тустай тийм хөтөлбөр ч гэх юм уу ямар нэгэн бодлого гарах уу.

Эцэст нь түрээсийн байрны асуудал. Түрээсийн байр ба үл хөдлөх хөрөнгийн татвар хоёрын хооронд нь холбосон тийм механизм үүсгэх үү гэсэн ийм асуултууд байна. Бизнесийн инкубаторууд, бизнесийн инкубаторуудыг хэзээ хувьчлах вэ.

**З.Энхболд:** -Санжмятав сайд.

**Я.Санжмятав:** -Дэмбэрэл гишүүний их чухал саналууд байгаа учраас нэгтгээд бид нар таны асуултуудыг бүгдийг нь тэмдэглэж авсан. Албан тоотоор хийгдэх, хэрэгжүүлэх асуудлууд, гарсан саналуудаа бол хариу болгоод явуулчихъя гэж бодож байна. Яг асуулт тодорхой асуусан асуулт, хөгжлийн бэрхшээлтэй 108 мянган хүнтэй холбогдолтой энэ асуудлаар бол Нийгмийн хамгааллын яаман дээр голчилж ажиллаж байна.

Манай Хөдөлмөрийн яамны Төрийн нарийн бичгийн дарга, холбогдох улсууд орсон ийм хамтарсан ажлын хэсэг ажиллаж байгаа. Тодорхой шийдвэрт бас хэрхэн ажиллах чиглэлээрээ эцсийн шийдлээ бол бид нар гаргаж чадаагүй. Энэ чиглэл дээр тодорхой үр дүн гарнаа гэж ингэж ойлгож болно.

Гадаадад ажиллаж байгаа ирж байгаа хүмүүс дээрээ анхаарах чиглэлээр бас юу хийж байна вэ гэж байна. Зүгээр ер нь бол аль болохоор бид Хөдөлмөрийн яам, Монгол Улс бүхэлдээ шинэчлэлийн Засгийн газрын бодлого бол гадагш нь хүн гаргаж ажиллуулах, гаднаас хүн авах асуудлаа л хязгаарлая гэдэг бодлого дээр ажиллаж байна. Гадна ажиллаж байгаа хүмүүсээ 2 чиглэлээр бид бас Монгол руугаа татаж авчрах санал тавьж байгаа. Ялангуяа оюуны гэдэг юм уу томоохон газруудад ажиллаж байгаа чадамжтай, Монгол Улсдаа бас үйлдвэрлэл, үйлчилгээ эрхэлчих ийм бололцоотой хүмүүстэйгээ бид нар интернетээр холбогдож, саналуудыг нь авч байна.

Хэрэв тодорхой төсөлтэй, Монголд байсан нөхцөлд бол жижиг, дунд үйлдвэрлэлийн зээл болон бусад зүйлээр бид нар дэмжлэг үзүүлэх, тодорхой ажилд төрийн болон бусад газрууд дээр одоо шалгаруулалтанд оръё гэсэн нөхцөлд нь бол дэмжлэг үзүүлэх бас бололцоо байнаа гэж ингэж ойлгож байгаа.

Солонгост нэлээн олон улсууд бас ажиллачихсан. Харьцангуй 4 жил, 5 жил ажиллаад тухайн ажил дээрээ мэргэшсэн байгаа. Вакум цонхон дээр гэдэг юм уу, оёдлын үйлдвэрлэл дээр байдаг юм уу, ингээд ажилласан хүмүүс маань тоног төхөөрөмжөө хуримтлуулсан мөнгөөрөө өөрсдөө худалдаж аваад, тухайн ажиллаж байсан компаниасаа бас дэмжлэг аваад ингээд оруулж ирээд эд хөрөнгийн бүртгэлд бүртгүүлээд компаниа байгуулсан нөхцөлд нь бид эргэлтийн хөрөнгийн болон тодорхой хэмжээний зээлийг өгөх ийм бололцоог бүрдүүлэхээр хөдөлмөрийн үйлчилгээний төв гэж байдаг Солонгос улсад.

Энэ одоо энд ажиллаж байгаа хүмүүсээрээ дамжуулан бид нар тэнд ажиллаж байгаа хүмүүстэйгээ санал солилцож байна. Хоёрдугаар сард энэ ажлыг бас бид нар тухайн Солонгос улсад очиж газар дээр нь зохион байгуулж, тодорхой улсуудтай гэрээ хэлцэл хийх. Энэ чиглэлийн сурталчилгааны ажил хийхээр төлөвлөж байна.

Энэ чиглэлээрээ бид нар 3 талт хэлэлцээрт хийгдсэн хэлэлцээрийн дагуу ҮЭ, тэгээд Эздийн холбоод, үйлдвэр, худалдааны танхимын улсуудтайгаа бас хамтарч хийвэл их үр өгөөтэй болноо гэж ингэж ойлгож байгаа. Тэд бол нэлээн сахилгажсан, юм хийе гэсэн бүтээсэн эрмэлзлэлтэй, нэлээд тийм гадны бас үнэмлэх авчихсан одоо орж ирдэг учраас энийг нь ч гэсэн сертификатыг нь бид нар Монгол дээрээ хөрвүүлэн бүрэн ашиглах бололцоог бүрдүүлэх чиглэлийн олон зүйлүүдийг тал талаас нь бас бодсон байгаа.

Бусад зүйлүүдийн хувьд бол бид нар санал гэж ойлгож байна. Тодорхой асуултуудыг бол бичгээр танд албан ёсоор хариу өгье.

**З.Энхболд:** -Болорчулуун гишүүн.

**Х.Болорчулуун:** -Дараа нь санал байхгүй болохоор бас санал асуулт хоёрыг зэрэгцүүлээд хэлчихье нэг мөсөн базаад. Ер нь урд өмнөх үе үеийн Засгийн газрууд бол үндэсний үйлдвэрлэлээ дэмжье, жижиг, дунд үйлдвэрлэлийг дэмжинэ гэсэн зорилт хөтөлбөр тавьж, уриа лоозон гаргаж ирсэн, бишгүйдээ ирсэн. Тэглээ гээд жижиг, дунд үйлдвэрлэл Монголд хөгжөөгүй. Хөгжих ч үндэс өнөөдөр байхгүй. Яагаад хөгжөөгүй вэ гэвэл өнөөдөр Монгол Улсын хэрэглээний зах зээлийн 90 хувийг гадны бараа бүтээгдэхүүн эзэлж байна. Энэ бол нүдэн дээр Монгол Улсад жижиг, дунд үйлдвэрлэл, үндэсний үйлдвэрлэл хөгжөөгүй байна гэдгийг харуулж байгаа юм.

Өнгөрсөн 5 жилийн хугацаанд 2006-2011 онуудад 400 гаруй тэрбум жижиг, дунд үйлдвэрлэлийн зээл гэж олгосон. Гэтэл энэ бол эргээд Хятадын үйлдвэрлэгчийг дэмжээд, юань болоод хилээр урсаад гарсан. Би нүдэн дээрээ яг зээл аваад юм хийх гээд зүтгээд үнэнчээр ажилласан хүн өрөнд ороод баригдаж байхыг харж байлаа нэг нөхрөө. Харин зээл аваад хил худалдаа дамжаад, наймаа хийсэн хүмүүс зээлээ хугацаанд нь төлөөд, сайхан бас хэдэн төгрөгний ашигтай болж байхыг харж байлаа.

Үнэхээр Монгол Улсад яагаад жижиг, дунд үйлдвэр хөгжихгүй байна гэхээр манай улс чинь импортын гаалийн 5-хан хувийн татвартай. Тэгэхэд Хятад гэхэд хөдөө аж ахуй, хүнсний зүйл дээр импортын 65 хувь хүртэлх татвартай байдаг. Аж үйлдвэр дээрээ 47 хувь хүртэл татвартай байдаг. Орос гэхэд импортын 30-40 хувийн татвартай байна. Манайх 5-хан хувийн татвартай болохоор Монголдоо хийж бүтээсэн юм болгон ижил төстэй юм болгон гадны зах зээлд цохигдоод одоо борлогдох боломж хомс юмаа.

Тэгэхээр энэ бол зөвхөн нэг талаасаа жижиг, дунд үйлдвэрийг дэмжинэ гээд мөнгө өгөөд, татварын хөнгөлөлт чөлөөлөлт эдлүүлээд, тоног төхөөрөмжийн зээл өгөөд, импортын гаалийн татварыг багасгаач гэсэн. Энэ бол нэг их жижиг, дунд үйлдвэр хөгжихгүй ээ. Засгийн газрын зорилт хөтөлбөр болсон 150 мянган ажлын байр нэмэгдэхгүй ээ. Тэгэхээр энэ дээр бол одоо импортын татварыг зоригтой нэмэгдүүлж байж. Ялангуяа Засгийн газар эхний 2 жилд л хийхгүй бол сүүлийн 2 жил сонгууль ойртчихно хийхгүй. Эхний 2 жилд импортын татварыг бас дэлхийн худалдааны байгууллагад манайх чинь элсэхдээ 20 хувь хүртэл импортын татвар тавьж болохоор одоо үүрэг амлалт аваад орсон. Тэрэндээ хүрэх хэрэгтэй байна.

Ингэж байж Монгол Улсад хийж байсан, хийж чаддаг юм болгоноо хамгаалж импортын татвар тавих ёстой. Харин хийж чадахгүй техник тоног төхөөрөмжин дээр бол 0 байх ёстой. Ингэж байж бас жижиг дунд ... (минут дуусав)

**З.Энхболд:** -Санжмятав гишүүн.

**Я.Санжмятав:** -Тийм ихэвчлэн саналууд байгаа учраас бид нар ажил үйл ажиллагаандаа бас хэрэгжүүлж ажиллая.

**З.Энхболд:** -Болоо юу. Ялгавартай импортын татварын талаар ярилаа шүү дээ. Энхбаяр гишүүн.

**Ж.Энхбаяр:** -Саяны асуудлыг давтаад асуучихъя. Жижиг, дунд үйлдвэрийг хөгжүүлэх чиглэлээр гааль тарифын ямар нэгэн бодлого, зохицуулалт хийж байна уу. Хоёрт, жижиг, дунд үйлдвэрлэлийг дэмжих чиглэлээр нэлээн олон сангууд байгаа. Сангийн яаман дээр бие даасан хөрөнгө бий. Хүнс, хөдөө аж ахуйн яаман дээр олон төрлийн нэртэй сангууд бий. Танай яаман дээр бас орсон. Хөдөлмөрийн яам, Нийгмийн хамгааллын яам гээд хэд хэдэн салбарт энэ хөрөнгө нэлээн байгаа. Энэ дээр сангуудыг нэгдсэн зохион байгуулалтанд оруулсан уу. Энэ дээр Ерөнхий сайд хариулна уу.

Дараагийн асуудал. Жижиг, дунд үйлдвэр дийлэнх нь жижиг, аж ахуйн нэгжүүд гэж. Татварыг 90 хувийг нь буцаан олгоно гэж байгаа. Энэ маань өөрөө маш их нүсэр их ажиллагааг төрийн нуруунд дахиад бий болгох. Тэгэхийн оронд нэг мөсөн 1.5 тэрбум төгрөгний борлуулалт хүртэлх аж ахуйн нэгжүүдийг тодорхой хугацааны дотор энэ Засгийн газрын бүрэн эрхийн хугацаанд гэж заадаг юм уу, 4 жилийн хугацаанд татвараас чөлөөлөх заалт шууд оруулчих юм бол 50, 60 мянган аж ахуйн нэгжтэй ажилладаг тэр татварын бүхэл бүтэн том бүтэц байгууллагын ажил эрс хумигдаж, ачаалал нь багасна. Энэ дээр нэлээн зохицуулалт хийх бололцоотой.

Хоёрдугаарт, түмнээ яаж бэлдэж байна. Хүнээ бэлдэж байгаа, ямар салбараар бид нар бэлдэж байгаа билээ. Гэтэл бид нарын явуулж байгаа төрийн бодлого буюу салбар дэмжиж байгаа бодлого хоёрын хооронд нийлж байна уу. Бид арьс ширний салбарыг дэмжих гэж байна. Арьс ширний салбарын боловсон хүчнийг бэлтгэж байна уу. Ноос ноолуурын салбарыг дэмжсэн тэр салбарыг бэлдэж байна уу. Өнөөдрийн энэ боловсон хүчин бэлтгэж байгаа зохицуулалт, бэлдэж байгаа мэргэжлийн хүрээ маань өөрөө эндээсээ хэр зөрүүтэй байна. Нэлээн зөрүүтэй харагдаж байнаа гэж. Энэний ялгаа юу байнаа гэж.

Дээрээс нь хөдөө аж ахуйн асуудал ярилаа малчдын асуудал. Ченжтэй тэмцэх гэж ярьж байна. Тэрний гол үндэс нь юу вэ бид нэлээн өнгөрсөн 4 жил ингээд орон нутгаас сонгогдоод ажилласны хувьд малчдыг хоршоод, зохион байгуулалтанд гарахад хамгийн том саад болж байгаа юм бол нэмүү өртгийн албан татвар. Ченжид өгснөөс хоршоондоо тушаачихъя гэдэг сэтгэл малчдад байдаг. Гэтэл хоршоонд тушааснаас малчид орлогын албан татвар болон нэмүү өртгийн албан татварт төлөх үүрэг хүлээдэг. Ингэснээр малчдын тэр хамтран зохион байгуулалтанд орох, хоршоолол болох хүсэл эрмэлзэл унтраачихсан.

Тэгэхээр хөдөө хоршооллыг дэмжинэ, хоршоолол буюу үйлдвэрлэгчдийг дэмжихийн тулд үр дүнтэй болохын тулд тэр хоршооллын эзэн зохион байгуулж байгаа тэр хоршооллуудыг нэмүү өртгийн албан татвараас чөлөөлөх асуудлыг яаралтай шийдэх юм бол энэ Засгийн газрын хэрэгжүүлж байгаа энэ салбарын бодлогууд нэлээн дэмжигдээд явчих болов уу гэж.

**З.Энхболд:** -Санжмятав гишүүн.

**Я.Санжмятав:** -Жижиг, дунд үйлдвэрлэлийг гааль, татварын бодлогоор хэрхэн дэмжиж байна вэ гэж байна. Татвартай холбогдолтой асуудлыг бол хэлсэн. Гаалийн хувьд бол өмнө нь 30 гаруй нэр төрлийн, 30 гаруй чиглэлийн, 700 гаруй жижиг, дунд үйлдвэрлэлийн тоног төхөөрөмж, сэлбэг дээр бол татварын хөнгөлөлт үзүүлж байсан. Энэ асуудлаар Хөдөлмөрийн яам Засгийн газраасаа саналаа боловсруулж, Их Хурал дээр та бүхэн маань бас дэмжиж өгсөн. Нэг жилийн хугацаатай буюу 2013 оныг дуустал жижиг, дунд үйлдвэрлэлийн тоног төхөөрөмжүүдийг бол татвараас чөлөөлөхөөр болсон. Энэ бол одоо бас аж ахуйн нэгжүүдэд жижиг, дунд үйлдвэрлэл эрхлэх гэж байгаа хүмүүст бол бас томоохон дэмжлэг туслалцаа болноо гэж ингэж ойлгож байгаа.

Бид холбогдох яамдууд, жижиг, дунд үйлдвэрлэл эрхэлж байгаа газрууд, аймаг, орон нутгуудаас авсан саналаа Гаалийн ерөнхий газартай кодолж тогтоод, маргаашийн Засгийн газрын хуралдаанаар энэ одоо чөлөөлөх асуудлыг сунгана. Одоогийн байдлаар бол энэ нь 12 сарын 31-ний дотор хугацаа нь дуусчих учраас энийг бол энэ 1 сарын 1-нээс өмнө амжиж гаргаж ингээд татварын хөнгөлөлтийг бол татвараас чөлөөлөх асуудлыг шийдвэрлэх болноо.

Хүн бэлтгэх асуудал үнэхээр энэ чухал байгаа юмаа. Ялангуяа ингээд хөдөлмөрийн бирж дээр бол ажилд авъя гэсэн тоо бол нэг 80 мянга байж байхад ойролцоогоор зүгээр савладаг л даа. Аж ахуйн нэгжүүдээс ирсэн захиалга нь. Ажил хайж, албан ёсоор бүртгэж байгаа хүмүүс нь бол 40 мянга орчим. Үндсэндээ энэ 50 хувийн зөрүүтэй байгаа нөхцөлд бол ажил хайгаад очиж байхад нөгөө авах гэсэн хүнийхээ шаардлаганд тэнцэхгүй байгаа гэдэг асуудал бол бид одоо Хөдөлмөрийн яамнаас мэргэжлийн боловсрол манайд ирсэнтэй холбогдуулаад шаардлагатай аж ахуйн нэгжүүдээр тодорхой зүйлүүд дээрээ тэнцсэн одоо энэ ажиллаж байна уу богино хугацаанд сургалтаар ингээд дэмжиж, сургалтанд хамруулж, аж ахуйн нэгжүүдтэй, ажил олгогч нартай хамтран ажиллах ийм шаардлага их тулгарч байна.

Саяхан Ерөнхий сайд оролцоод энэ мэргэжлийн боловсролын шинэчлэлийн асуудлаар бид томоохон уулзалтыг хувийн хэвшлийнхэнтэй, ажил олгогч нартай, мэргэжлийн боловсролын байгууллагын багш нар, ажилчид энэ чиглэлээр ажиллах хүмүүстэй хамтран одоо томоохон уулзалт хийсэн. Энэ дээр бол ялангуяа ноос, ноолуурын чиглэлээр ажиллах хүмүүс бол тийм үйлдвэрүүд дээр бол бас бага байдаг юм байна. Ялангуяа уул уурхай, одоо юу гэдэг юм цалин нэлээн өндөр байгаа газрууд дээр ажиллах гэсэн ийм бодлогууд байгаа юм.

Тэгээд бидний хувьд бол байнгын ажлын байртай болох энэ чиглэлээрээ квот өгчихдөг. Тухайлбал хязгаарууд, одоо танай мэргэжил боловсролын одоо үндэсний төв бол энэ жил бол 200 хүүхэд, эсвэл 500 хүүхэд авнаа гэж тоогоор шахдаг биш ажил олгогч нартай гэрээ байгуулаад, гаргасан бүтээгдэхүүн нь харин зах зээл дээр борлогдоод ажилтай болж байх энэ бололцоог бүрдүүлэх чиглэлээр бид онцгой анхаарч ажиллана. Энэ чиглэлээрээ мэргэжлийн боловсролын байгууллагын шинэчлэлийн эхний асуудал нь энэ болж хэрэгжинээ.

Тэгэхгүй бол зүгээр хүүхдүүд сургадаг, одоо нэг 48 мянган хүүхэд сурлаа гэхэд, суралцаж байна. Жилдээ гэхэд 15 мянган хүүхэд төгсөж байна. Төгссөн хүүхдийн нэг 60-65 хувь нь ажлын байртай болоод, бусад нь бол ажилд очихгүй байгаа юм. Тийм учраас энэ тогтолцоог өөрчлөх шаардлага байна. Ингэхийн тулд нэг талаасаа ажлын байранд захиалга өгөхгүй учраас эрэлт хэрэгцээ нийлүүлэлтээ бас зохицуулалтаа хийж чадаагүй учраас энэ үр дүн нэмэгдэхгүй байна гэж ингэж ойлгож байгаа юм.

Нөгөө талаараа нөгөө мэргэжлийн сургалт үйлдвэрлэлийн төвүүд бас 9 дүгээр ангиа төгсөөд хүүхдүүд орж ирдэг бол бас насанд хүрээгүй хүүхдүүд мэргэжлийн одоо үнэмлэх аваад гарчихдаг. Нэг жил, хоёр жил гэртээ суучихаараа буцаад тэр чиглэлээрээ ажиллах, ажлын байр олгогдох бололцоо бол байхгүй байгаа учраас бид энэ тогтолцоог алхам алхмаар бас өөрчилж, 11 дүгээр ангиа төгссөн хүүхэд нь яг одоо мэргэжилтэй ажилчин болъё гэсэн хүмүүсийг нэг жилийн хугацаатай, богино хугацаатай сургаад, ажлын байртай болгох бололцоог бүрдүүлэх чиглэлээр анхаарч ажиллана.

**З.Энхболд:** -Ерөнхий сайд хариулах уу.

**Н.Алтанхуяг:** -Сангийн асуудал ярьдаг юмаа. Одоохондоо бол засаг дээр нэгтгэж барьсан юм байхгүй байгаа. Энэ чинь нөгөө нэг хуулиараа нэг баахан олон сангууд байгаа учраас бид нар бөөгнүүлэх, нэгтгэх чиглэл рүү бас ажиллаж байгаа.

Хоёрдугаарт, Энхбаяр гишүүний асуусан нөгөө борлуулалтын орлого нь 1.5 тэрбум хүртэлх аж ахуйн нэгжүүдийг татварынх нь 90.0 хувийг буцааж өгье гэдэг ийм юм хууль оруулж ирэх юм. Тэгэхээр энэ яагаад 100.0 хувь чөлөөлчихөж болдоггүй юм бэ гэхээр бид нар энийг нэлээн ярьсан юмаа. Татварын харилцаанд субъект нь нөгөө аж ахуйн нэгжүүдэд нь байж байх ёстой.

Хоёрдугаарт, хичнээн хэмжээний юм төлөөд би хэдийгээ буцааж авч байгаа вэ гэдгээ мэдэж байх ёстой. Зүгээр чөлөөлөөд хаячихаар ерөөсөө л ингээд... Бид нар малчид дээр бас нэг тийм юм хийчихсэн шүү дээ. Бүх юмыг нь ингээд чөлөөлөөд хаячихсан. Уг нь бол тодорхой ногдуулалт хийчихээд тэрнийхээ нэлээн хувийг нь буцаагаад өгдөг ийм механизм бол олон газар байдаг. Яг татвар төлөгчид маань дараа нь нөгөө татварынхаа байгууллагатайгаа харьцаж байх байгууллагаараа бол их зөв зүйтэй юмаа гэж үзээд энийг 90.0 хувийг нь буцааж өгнөө гэж ингэж ороод байгаа.

**З.Энхболд:** -Лүндээжанцан гишүүн.

**Д.Лүндээжанцан:** -Энэ өдрийн амгаланг айлтгая. Би энэ Засгийн газрын зүгээс хоёр, гуравхан асуулт асууя. Нэлээд нь давхцаж байгаа учраас асуултаа. Инкубатор гэдэг зүйлийг бол Ерөнхий сайд мэдээллийнхээ төгсгөлд бас энийг нэг учрыг нь олмоор байна гэдэг санаа хэллээ. Гэхдээ одоо дэмжиж, бүр нэг олигтойхон хөл дээр нь босох тухай ярив уу, ер нь шаардлагагүй юм байна гэж үзэв үү. Инкубатор гэдэг бол тэр монголчуудын инкубатор гээд яриад байдаг бол өндөг дараад тахиа болгодогтой л адилхан үг байх л даа.

Яг ийм байшин савыг нь барьж өгөөд, олон өрөө тасалгаанууд гаргаад, тэндээ ажлын байр бий болгоод, тэгээд болж өгвөл мэргэжил, курсэд оруулаад, мэргэжил эзэмшүүлээд, багаж техник төхөөрөмжтэй болгоод, тэрийг нь олгоод лизингээр. Ингээд урсгал зардлыг нь яагаад бүр хүнийг хөтлөөд, ажил амьдралын замд оруулах л ийм л бас нэг завсрын их чухал зүйл юм шиг байгаа юм. Хөл дээрээ зогсчихсон аж ахуйн нэгжүүд бол тэр рүү яваад байхгүй, манайх одоо ажил хөдөлмөр хийх гээд байгаа тэр хэсгийг дэмжих бас нэг чухал зүйл юм болов уу. Та бүгдийн өмнө энэ хоёр Засгийн газар дамжаад явж байгаа, бас хөдөө орон нутагт үзэхэд бол хөөрхөн аятайхан эхлэлүүд тавигдчихсан байгаа нь ингээд харагдах юмаа гэж.

Тэрний түрээсийн мөнгөний 20 мянган төгрөгний наашаа цаашаа бол одоо тэрийг ярихаа больё. Хоёр дахь нь бол энэ хуучин бол ингэдэг л байсан. Одоо бид нарын ойлголт бас хоцрогдсон, хуучирчихсан юм шиг байна. Нэг сая төгрөгийг нэг ажлын байр гэж нэг тиймээ ерөнхийдөө нэг багцаалаад, тэгээд 200 тэрбум төгрөгний сан, янз бүрийн юм нийлээд 200 тэрбум төгрөгийг тавихдаа 200-гаад мянган ажлын байр бий болноо гэж аминдаа их том төлөвлөсөн байхгүй юу. Гэтэл яг амьдрал дээрээ хүрэхээрээ нэг 40, 50 мянган ажлын байр болж чаддаг юм уу, үгүй юм уу.

Тэгэхээр энэ дээр нарийн судалгаа тооцоо ямар байдаг юм бол оо Санжмятав сайд аа. Өөрөөр хэлбэл 5 сая төгрөгний ингээд зээл олгочихоод, 5 хүн ажлын байртай болно гэдэг ингээд байдаггүй. Тэгэхээр нөгөөдөх нь одоо барьцааны хуулиасаа шалтгаалаад бас юм хум авч чаддаггүй. Тэгээд хуучин гайгүй хэсэг нь нөгөө зээлийн чинь 50 сая, 100 сая, 40 саяар нь аваад, нөгөө хэдэн хуучин ажилтнууд нь ажиллаад цаашаа явна уу гэхээс биш шинээр ажлын байр бий болгохдоо тааруу байгаад байгаа юм шиг байгаа юм. Энэ зохицуулалтыг ер нь юу гэж бодож байна вэ гэж.

Гурав дахь асуудал байгаа юм. Энэ хөдөө аж ахуйн биржээр дамжуулаад, захиргаадах замаар хоршоод байгуулах асуудал байгаа юм. Тэгэхээр энийг нарийн зохицуулаад өгвөл хэрэгтэй юм шиг байгаа юм. Тэгээд одоо ер нь энийг нэг нарийн судалж байгаад, энэ Хөдөө аж ахуйн яам, Хүнс, хөдөө аж ахуйн үйлдвэрийн яам эд нар судалж байгаад эсвэл Хөдөө аж ахуйн биржийн хуулинд өөрчлөлт оруулаад, хүчингүй болгодог юм уу, өөрчлөлт оруулъя. Эсвэл цаашаагаа явъя гэдэг ийм бодлого гаргамаар юм шиг байгаа юм. Энэ бол миний санал шүү ер нь бол. Энэ дээр нэг ... (минут дуусав)

**З.Энхболд:** -Асуултанд нь хариулаад, саналыг нь сонсоод л өнгөрнө шүү дээ.

**Н.Алтанхуяг:** -Тэгье. Лүндээжанцан гишүүнтэй яг адилхан саналтай л даа. Инкубатор гэхээр манайхан нэг байшингийн нэг ийм өрөө түрээслүүлээд, түрээсийнх нь төлбөрийг хөнгөлснийг нь инкубатор гэж ойлгочихоод байгаа юм. Тэгээд тэгснээр тахиа тэндээс гарахгүй л дээ тэр. Тийм учраас таны хэлж байгаа шиг хөдөлдөг, сургадаг, хийгээд гарч байгаа юманд нь, гарч байгаа бүтээгдэхүүнийг нь борлуулахад нь хүртэл сургалт зохион байгуулдаг дэмжлэг үзүүлдэг их цогц юмыг л инкубатор гэж ойлгомоор юм байна лээ. Бид нар тэр агуулгаар нь цаашаагаа ажиллая гэж ингэж хэлж байгаа юм.

Би ер нь 21 аймгаар 2 удаа очиж энэ жижиг, дунд үйлдвэрийн асуудлаар хуучин би явж байхдаа харсан. Бүх инкубатороор нь орж үзсэн. Ерөөсөө л ингээд нэг өрөө түрээслээд л, түрээсийн төлбөрийг нь хөнгөлж байгаа гэдэг л ганцхан ийм юмтай байгаад байгаа юмаа. Тэгэхээр энийг жаахан баяжуулъя, өргөн болъё гэж хэлж байгаа юмаа.

Хөдөө аж ахуйн биржийг бид нар ярилаа Лүндээжанцан гишүүн. Тэгээд хөдөө аж ахуйн биржийг явуулъя гэж шийдлээ. Одоо байгаа хуулийнхаа хүрээнд явуулъя. Ер нь одоо бас манай хөдөө орон нутгаас сонгогдсон гишүүд бол их ойрхон байдаг учраас сайн мэдэж байгаа байх. Малчдыгаа жаахан бөөгнөрүүлье. Бөөгнөрүүлье гэдэг нь нөгөө хоршоолол руу нь, хоршоо руу нь захиргааддаггүй юмаа гэхэд тодорхой урамшууллын механизмуудаар шахъя. Чи хоршчих юм бол тэр хөнгөлөлтийг авна. Одоо арьс ширэнд өгөх хөнгөлөлтийг ч гэдэг юм уу, урамшууллыг, эсвэл нөгөө ноосны урамшууллыг. Ингэж өгвөл бас их зөв юм байнаа. Энийг бид нар үзсэн. 1100 ширхэг, 1500 баг байдаг юм байна лээ. Тэр сумын төвийг нь хасчихаар яг цаанаа одоо байгаа багууд бол 1100 юм байна лээ.

1100 ширхэг хоршоо байгуулагдах боломжтой юм байна лээ. Тэгэхээр засаг дээр бид нар саяхан энийг ярьсан. Баттулга сайдтайгаа ерөөсөө ирүүлж байгаад, энэ хөрөнгийн биржтэй хамаатай, холбоотой хийх юм уу, эсвэл тусдаа хийх юм уу, тусдаа, одоо суман дээр нэг 3 хүн байгаа шүү дээ. Бид нар нөгөө орон тоогий нь хийж өгсөн. Тэр 3 хүний нэг нь жишээ нь тэнд нь зохион байгуулалтыг нь хариуцаад, цаана нь малчид нь хоршоод, боломжтой бол баг багаараа нийлээд тэгээд сумынхаа төв дээр тэр одоо саравч агуулах янз бүрийн юмыг нь хийгээд, анхан шатных нь ялгалт ангилалтыг нь хийгээд ингээд цаашаа явуулъя.

Энэ биржийгээ бол яг бодитой утгаар нь хийе гээд тэрэнд одоо эхний ээлжинд 1.5 тэрбум төгрөг гарнаа гээд ингээд ажил бол явж байгаа. Тийм учраас энэ бол одоо энэ засгийн үед бодитой ажил болноо. Хэдүүлээ хамтраад энийгээ хийгээд, малчид маань хэн нэгэн ченжид юмаа өгдөг биш, энэ тогтолцоо руу орвол надад ашигтай юм байна, хоршвол бид нарт бүгдэд нь хэрэгтэй юм байна. Тэгээд бүтээгдэхүүнээ борлуулах нөхцөлүүдийг нь их гоё, янз бүр болгож өгч байгаа юм. Бүтээгдэхүүнээ борлууллаа, хэд хоногийн дараа мөнгө нь орлоо ч гэдэг юм уу ийм зөв зохион байгуулалтанд оруулж өгөх нь зүйтэй юм байнаа энэ хуулийг хэрэгжүүлье гээд бид нар хэрэгжилтэн дээрээ нэлээн дэлгэрэнгүй яриад явж байна.

**З.Энхболд:** -Батцэрэг гишүүн алга байна. Санжмятав гишүүн хариулъя.

**Я.Санжмятав:** -Тийм, Лүндээжанцан гишүүнтэй яг санал нэг байгаа юмаа. Үнэхээр энэ 1 сая төгрөгөөр ажлын байр бий болгох бололцоо бол байхгүй байна. Зүгээр бид тооцож үзсэн. Энэ бол одоо газар нутгийн байршил, хийж байгаа бизнес, өөрийнх нь байгаа хөрөнгө, эх үүсвэр янз бүрийн юмнаас одоо шалтгаалаад нэг 4-5 сая төгрөгөөр бол нэг ажлын байр бий болгох бололцоо байнаа гэж ингэж тооцож үзэхэд нэг суман дээр бол хамгийн цөөхөн амтай суман дээр бол 2011 онд 50 сая төгрөгийг нь Сум хөгжүүлэх сангийн мөнгө өгсөн. Сая 12 сарын 15-нд нөгөө сонгууль болсны дараагаар явах хүнээр, үлдэх хүнээр ачаа бүү татуул гэж шинэ томилогдсон Засаг дарга нараар нь одоо эрхийг нь өгөхөөр 50 саяыг өгсөн.

2013 онд дахиад 50 сая орно гэсэн үг. Ингээд хөдөлмөр эрхлэлтийн сангаас олгогдох бас дэмжих чиглэлээр нэг 20-25 сая төгрөг, малжуулах чиглэлээр бас нэг ийм хэмжээний хөрөнгийг гаргах бололцоог бид нар шахаж байгаа юм. Ерөнхий сайд одоо Хөдөлмөрийн сайдад өгсөн үүрэг даалгавар бол хөдөлмөр эрхлэлтийг дэмжих сангийн мөнгийг жижиг жужиг юманд дур мэдэн зардаг асуудал биш бодитойгоор тухайн сум яг ямар чиглэлээрээ бизнесээ явуулах юм, яаж ажлын байр бий болгох вэ, энэ чиглэлээр нь сумантай та нар нэг гардаж ажиллаач ээ гэсэн ийм үүрэг чиглэл өгсөн.

Тийм учраас заавал нэг саяд биш бидний одоогийн тооцож байгаагаар дундажлахад нэг 5 сая төгрөгөөр нэг ажлын байр гэхэд бол 10-15 сая төгрөгний одоо зээл авсан хүн бол 2-3 ажлын байрыг бол байнгын тийм байр бий болгох бололцоо бол бас өнөөгийн нөхцөлд байнаа л гэж ингэж тооцсон байгаа.

**З.Энхболд:** -Содбаатар гишүүн асууя.

**Я.Содбаатар:** -Энэ Ерөнхий сайдын мэдээллийг сонслоо. Тэгээд жижиг, дунд үйлдвэрийн салбар бол гол салбар. Тэгэхдээ энэ нөгөө мэдээлэл дээр одоо, Санжмятав даргын яриад байгаа дээр яг энэ Засгийн газар жижиг, дунд үйлдвэрийн чиглэлээр яг ямар бодлого баримтлах гээд байгаагий нь би сайн олж харахгүй байна л даа. Яг мэдээлэл бид нарт өгсөн мэдээллийг харахаар бол өмнө нь явж байсан, одоо өмнөх Засгийн газрын, өмнөх Их Хурлын үед хийгдсэн ажлын тайлан байдалтай ийм юм хүрээд ирчихсэн байна.

Зүгээр яриад байгаагий нь сонсохоор бол хоршоолол, өрхийн аж ахуй буюу гадаадад байдаг янз бүрийн энэ чиглэлээ барьж хөгжүүлэх гээд байгаа юм болов уу гэж. Нэг ёсны бид нар энэ үйлдвэрлэлээ дагасан, жижиг, дунд үйлдвэрлэлийг хөгжүүлдэг хэд хэдэн загвар байдаг л даа. Нөгөө каластр загвар буюу үйлдвэрлэлээ дагасан тэр юм нь бол харьцангуй орхигдоод, хоршоолол ажлын байр, өрхийн аж ахуй гэдэг рүүгээ нэлээн түлхүү анхаарч байгаа юм байнаа гэж ойлгож байгаа зөв үү.

Энэ худалдааны бодлогодоо ч гэсэн энэ жижиг, дунд үйлдвэрийн худалдааны бодлогод ямар бодлого баримтлаад байнаа. Импортыг орлох чиглэл рүү явах гээд байна уу, экспортод чиглэсэн бодлого явах гээд байна уу гээд ийм зүйлүүд дээр яг тодорхой бий бол одоо бас сая өнөөдрийн Ерөнхий сайдыг жижиг, дунд үйлдвэрийн талаар баримталж байгаа бодлогоо ярьж байхдаа их тодорхой энэ салбарынх нь үг хэллэгтэй, салбарынх нь бодлого юутай тааруулсан юм хийх юм болов уу гэсэн тэр их бага орж ирээд байна.

Зүгээр би хэд хэдэн зүйлийг тодруулж асуух гэсэн юмаа. Энэ жижиг, дунд үйлдвэрийн хуулийг бид нар 2006 онд Үйлдвэр, худалдааны яам байхдаа гаргаад, тэгээд 2007 онд энэ хөтөлбөр юу нь батлагдаад ингээд явсан. Тэр үеэс 2007 оны төсвөөс эхлүүлээд улсын төсвөөс эхлүүлээд, улсын төсвөөс бас зээл, бага хүүтэй зээл олгох ажиллагаа эхлээд ингээд явсан. Өнөөдөр бас энэ тайланд гараад байгаа энэ хэмжээний ажлуудад бодитой үр дүн гараад эхэлчихлээ л дээ.

Зээлийн баталгааны сангийн тухай хууль гэж өнгөрсөн оны 2 сард гарсан. Энэ оны 2 сард гарсан. Энүүгээр зээлийн 60 хувиас доошгүй төр батлан даалт хийнэ гэсэн. Яг энийгээ яаж хийх гээд байнаа. Хэдийнээс эхлэх вэ. Энэ одоо батлан даалтын асуудал бол жижиг, дунд үйлдвэр эрхлэгчдийн хамгийн гол тавьдаг асуудал шүү дээ. Тэгэхээр энэ дээр нэгдүгээрт, яг ямар арга замаар, яаж хийх гэж бодож байнаа. Энэ аж ахуйн нэгжүүдээр яаж дамжуулах гэж байна. Банк бус санхүүгээр үү, банкны системтэй яаж харьцаж байгаа гээд. Тэр сүүлийн Засгийн газар чинь Монголбанктай хамтраад янз бүрийн томынх нь зээл авдаг болчихсон юм байна лээ шүү дээ. Бид нар мэдэхгүй байгаа. Тэрэнтэй холбож байна уу, яаж явж байгаа юм.

Хоёрт нь жижиг, дунд бизнес эрхлэгчидтэй яриад ирэхээр сүүлийн үед энэ НӨТ-ийн босгыг өндөрсгөх асуудлыг их олон тавьсан. Бидний хэдэн гишүүд 200 сая төгрөгөөр НӨТ-ийн босгыг 10 саяыг 200 сая болгоё гэсэн энэ санал бас Засгийн газарт өгөөд, Засгийн газар хариу өгөөгүй ээ. Их Хурлын даргад өргөн барьчихсан байгаа. Хариу өгөөгүй, хугацаа нь хэтэрчихсэн учраас. Тэгэхээр энэ өнөөдөр бол нэг ТҮЦ ажиллуулаад ч гэсэн сарын орлого сая төгрөгөөс даваад явчихад жилийн орлого нэг 10 саяас даваад явчихаж байгаа юм. Тэгээд энүүгээрээ бол бид нар НӨТ төлөгч болоод, тэгээд НӨТ-ийн маргааныг бид нар нэг талдаа гаргаж шийдвэрлэхгүй бол өнөөдөр чинь НӨТ-ийн маргаантай холбоотой Цагдаагийн ерөнхий газар дээр маш олон аж ахуйн нэгж шалгагдаад л бөөн юм болж байна шүү дээ.

Тэгэхээр энэ НӨТ-ийнхөө босгыг өндөрсгөх асуудал бол жижиг, дунд бизнес эрхлэгчдэд дахиад нөгөө татварын дарамтын нэг хүнд хэлбэр болчихоод байгаа. Тэгээд энэ дээр бас анхаарч, Засгийн газраас яг ямархуу бодлого барьж байнаа. Нэг ёсны зээлийн бодлогын хувьд ямар бодлого барьж байна. Татварын бодлогын хувьд ямар бодлого барьж байна, худалдааны бодлогын хувьд яг ямар бодлого барьж байнаа... (минут дуусав)

**З.Энхболд:** -Санжмятав гишүүн.

**Я.Санжмятав:** -Энэ шинэ Засгийн газар гараад Хөдөлмөрийн яам байгуулагдаад 4 сар ажиллаж байна л даа. Тийм учраас бас бидний ажлын үр дүн төдийлөн бас харагдахгүй байж магадгүй. Өнөөдөр гэхэд л бид нар хөдөлмөрийн хэлтсээ зохион байгуулах асуудлаа хуулиа гаргалаа шүү дээ. Тэгээд 2013 оны 1 сараас манай хөдөлмөрийн хэлтэс ажиллаж эхлэх юм. Энэ болтол бол ерөнхийдөө бодлогоо, тэгээд үйл ажиллагааны чиглэлийнхээ зүйлүүдийг нэлээн бас Хөдөлмөрийн яам хийгээд авсан. Өмнөх үйл ажиллагаан дээр оносон зүйлээ бид үргэлжлүүлээд явна. Бас алдаж байсан зүйлүүдийнхээ аль болохоор алдааг багасгах чиглэлээр бас бодлого юмнуудаа гаргачихсан байж байгаа.

Тухайлбал, зүгээр бид жижиг, дунд үйлдвэрийн сангийн нэг их мөнгө байна гэж одоо ингээд л хараад байгаа юм. Ихэнх нь зээлэндээ гарчихсан, нэг 350 орчим тэрбум төгрөг бол хугацаа нь төлөгдөж эхэлнэ. Ирэх жил гэхэд нэг 50 орчим тэрбум төгрөг нь орж ирнэ шүү дээ. Тэгээд л дараа дараадаа нэмэгдэж явж байгаад ингэж орж ирэх учраас нэг их тийм мөнгө бол Хөдөлмөрийн яаман дээр бас харагдаад байх нь бол их бага. Харин бид нар энэ Хөгжлийн банкнаас бас зээл авч, 50 тэрбумын бас зээл авъя гэсэн ийм чиглэлтэй байгаа боловч оны эцэс болчихсон учраас бас энэ зээлийн шалгаруулалтаа хийчихсэн, банкин дээр очоод энэ асуудал нь зогсчихсон байна.

Зүгээр зээл эзнээ олох юм бол бас үр дүнтэй байж болох ийм хандлага бол байгаа. Тухайлбал, Улаанбаатар хотын иргэдийн нүүрсний үнийг бууруулах энэ асуудал дээр бол манай жижиг, дунд үйлдвэрийн сангаас нэг 1.5 тэрбум төгрөг гаргаж өгсөн, 6 сарын хугацаатайгаар зээл авсан. Одоо төлөлт нь сарын дараагаар буцаад өгнөө гэж тухайн улсууд нь хэлж байна лээ. Энэ нь бол нэг талаараа иргэдийг хямдхан нүүрсээр бүтэн өвөлдөө бол хангаж байгаа нь бол тэр айлдаа бас дэм болж байгаа асуудал. Нөгөө талдаа энэ дээр бол ажилгүй байсан мянга гаруй хүн бол нэг 5 сарын хугацаатай бол байнгын бас ажилтай, түр ажлын байраар хангагдаж байгаа асуудал бол бас үр өгөөжөө өгч байна л даа. Зээл болгон бас ийм байдаг бол их зүгээр байна.

Тийм учраас бид аль болохоор зээлийг олгохдоо бол зөвхөн нэг тийм хэдэн томилогдсон комисс шалгаруулаад байдаг биш аль болохоор орон нутагтай нь, сумтай нь, хороотой нь, дүүрэгтэй нь ярьж байж тэгээд хийж хэрэгжүүлж байгаа ажил нь бас нийгэмд их хүртээмжтэй байх чиглэлээр нь, ажлын байр нь тогтвортой байх чиглэлээр нэлээн анхаарч ажиллавал үр өгөөжөө өгөх байх аа гэж ингэж бодож байна.

Зээлийн батлан даалтын сангийн хувьд бол одоо ч бас мөнгө нь бүрэн ороогүй байна л даа. Бид нар нэг төсвийн тодотголоор 5 тэрбум төгрөгний санхүүжилт авахаар шийдвэрлэгдсэн. Одоо бол үнэнийг хэлэхэд бас эдийн засгийн хувьд бол бид одоо өмнөх Засгийн газраа шүүмжлээд байх юм алга. Харьцангуй нөгөө амалсан амлалтаа өгөхийн тулд бол багагүй хэмжээний зээлүүд авчихсан учраас үндсэндээ нэг тийм он дуустал нэг нохойн ам эвлүүлж л гарч байна шүү дээ.

Тэгээд энэ дээр нэг 3 тэрбум төгрөг нь бол өчигдөрийн байдлаар манай данс руу орсон гэсэн байгаа, яг орчихсон юм алга. 2 тэрбумыг нь бол оны эцсээр хийчихнэ. Ингээд ирсэн зээлийг нь бол харин эндээс нэг тийм яам өөр дээрээ бариад, нэг тийм зээлийн батлан даалт гаргадаг хүн шиг би суумааргүй байна. Хамгийн гол нь иргэдийнхээ нүдэн дээр тэр суман дээр нь, аймаг дээр нь гурван талт хэлэлцээрт орсон энэ хэлцлийн дагуу иргэдийнхээ хяналтан дор тухайн сонгогдсон одоо Засаг дарга, төрийн байгууллагын ажилтнуудтайгаа хамтарч ил тод байдлаар, үр өгөөжтэй тэгээд нэг тийм үйлдвэрлэл хөгжүүлэх чиглэлээр биш том болчихсон аж ахуйн нэгжүүд дээр биш, шинээр юм хийе, бүтээе гэсэн энэ улсууддаа эзнээ олоод өгчих юм бол их үр дүнтэй байх.

Ялангуяа зүгээр хөдөө орон нутагт ажиллаж байхад бол зээл аваад юм хийе гэсэн хүнд бол нэг өөрийнх нь байгаа хашаа амбаар, гэрээс өөр юм байдаггүй. Тэгвэл харин тэр зээлийн батлан даалтын сангаараа бид нар тоног төхөөрөмжийг нь аваад өгчих юм бол эргэлтийн хөрөнгөн дээр нь жаахан дэмжлэг үзүүлчих юм бол өгөөжөө их өгөх байх аа гэж ингэж бодож байна. Том хэмжээгээр явахаас өмнө бол бид нар эрсдлээс хамгаалах, үр дүнтэй байлгах, хүмүүстээ ойлгох чиглэлээр зээлийн батлан даалтын сангаар олгогдох нөгөө 60 хувийгаа бол ийм байдлаар хийх нь зөв болов уу л гэсэн ийм бодолтойгоор бид төлөвлөж байгаа. 2013 оны эхний 3 сард ажлын эхлэл тавигдчихнаа гэж ойлгож болноо та.

**З.Энхболд:** -Гишүүд. Нэмэх үү.

**Н.Алтанхуяг:** -Тэгье.

**З.Энхболд:** -Ерөнхий сайд нэмье.

**Н.Алтанхуяг:** -Жаахан тодорхой хариулаагүй байх аа би. Энэ малчид тал руугаа ингээд хоршоо байдалтай, хоршиж ажиллах тэр чиглэл рүү нь нэлээн бодлогоо чиглүүлчихвэл яасан юм бэ гэж. Дээр нь аж ахуйн нэгжид ингээд хямдхан зээлүүд өгдөг тогтолцоог өнгөрсөн Их Хурал, Засаг дээр бол их сайн хийсэн. Тухайн тухайн аж ахуйн нэгжүүд бол их сайн дэмжигдээд байгаа юм.

Одоо бид нарт нэг дутаад байгаа юм нь одоо юу гэдэг юм бэ дээ ложистик маягийн юм дутаж байгаа юм. Тээвэрлэлтийг нь яаж хийдэг юм, хадгалалтыг нь яаж хийдэг юм. Борлуулалтыг нь яаж хийдэг юм. Миний нөгөө нэг тухайн нэг аж ахуйн нэгж биш бүх аж ахуйн нэгжид наалдацтайгаар энэ жижиг, дунд үйлдвэрийн бодлого дээр дэвшил гаргая гэж энийг хэлж байгаа юм. Хэн бугай нь ч байсан. Одоо жишээ нь Улаанбаатар хотод бол жилдээ 100 мянган тонн төмс хэрэглэж, Улаанбаатар хотод байгаа хамгийн том зоорь 2 тонн, 2 мянган тонн хүрэхгүй байна.

Тэгэхээр 20 мянган тонны зоорь баривал яасан юм бэ гэсэн жишээ нь ийм санаа явж байгаа юм. Том зоорь барьчихаар яадаг юм бэ гэхээр хадгалалтын зардал их багатай. Орчин үеийн. Тэгэхээр бид нар энэ нөгөө нэг түмэн олон аж ахуйн нэгж чинь төмсөө тарьчихаад л, намар нөгөө хадгалах боломжгүйгээсээ болоод бид нар маш их мөнгө алдаж байна, үнэ цэн алдаж байна. Тэгэхээр ийм юманд нь одоо дэмжлэг үзүүлбэл яасан юм бэ. Одоо засгийн бодлого бол одоо нэг аж ахуйн нэгжийг дэмжихээсээ илүүтэй тэр босчихсон байгаа аж ахуйн нэгжүүдийн хийгээд байгаа юмыг нь үнэ цэнийг нь алдагдуулахгүйгээр л эзэнд нь хүргэчих чиглэл рүү ажиллавал яасан юм бэ гээд ийм чиглэл рүү би одоо арай илүү дараачийн шатны бодлого юм шиг байгаа юм. Өнгөрсөн Их Хурал, засаг дээр явсан бодлого бол зөв явсан, их аятайхан явсан.

Одоо энэний дараачийн шатны бодлогонд ийм юмаа хийвэл дээр юм байнаа гэж ингэж хийж байгаа. НӨТ-ийн босгыг өндөрсгөх дээр бол бид нар бодлогоо гаргаж чадаагүй байгаа. Таны санал байгаа. Засаг дээр бид нар нэг яриад больчихсон юм. Би Сангийн сайд байхад энэ 10 саяын босгыг бүр алга болгох уу, нэмэх үү гэдэг асуудлаар Олон улсын валютын сангийнхнийг авчирч сонссон юм. Тэгээд одоо бол хараахан шийдэж чадаагүй байгаа юм. Сөрөг юм явчих гээд байгаа юм Содбаатар гишүүн.

Нэг нь бол НӨТ-тэй талх зардаг, нэг нь НӨТ-гүй талхтай болчихдог байхгүй юу ер нь санаа нь. Одоо нөгөө том үйлдвэр чинь болохоор НӨТ-тэй, нөгөө жижиг нь болохоор НӨТ-гүй. Тэгээд тэд нараас би одоо мэдэхгүй юм чинь асуугаад ер нь энийг ингээд устгачихвал яасан юм бэ гэхээр устгачихаар зүгээр та нар тэр бүх жижиг, аж ахуйн нэгжтэй ноцолдоно гэдэг чинь татварын зардал чинь их өндөр гардаг юмаа сонголтоо л хий гэсэн юм. Тэгээд 10 саяыг тэр чигт нь хаясан юм.

Одоо тэгээд 200 сая гээд ингэхээр бас арай боломжийн болох болж байгаа аж ахуйн нэгжүүд чинь өөрөө юу болчихоод байна шүү дээ. Нөгөө хоёр өөр үнэтэй талх хийгээд байгаа байхгүй юу. Тэрнийг бид нөгөө тал руу урамшуулчих гээд байгаа. Нэг ийм ацан шалаан дээр оччихоод бид нар яг эцсийн шийдэл бол гаргаж чадаагүй байна. Манай Их Хурлын гишүүдэд өөр санаа оноо байгаад ингэвэл би шийдлийг гаргахад бас туслаач ээ гэж хэлэх гэж байгаа юм.

Түүнээс хэн нэгний санаачилсан төслийг дэмжихгүй, тэгэхгүй ингэх гэдэг агуулга ерөөсөө байхгүй. Механизм чинь өөрөө яаж зөв явах вэ гэдэг дээр бид хараахан шийдлээ олж чадаагүй байнаа л гэж.

**З.Энхболд:** -Асуулт асууж, хариулт авч дууслаа. Үүгээр Ерөнхий сайдын мэдээллийг сонслоо.

Одоо хэд хэдэн хуулийн эцсийн найруулга сонсъё.

Монгол Улсын Ерөнхийлөгчийн сонгуулийн тухай эцсийн найруулга дээр саналтай гишүүд байна уу. Ийм зузаан юм тарааж өгсөн шүү дээ. Мэдэж байгаа юу. Алга уу. Эцсийн найруулга сонссоноор тооцлоо.

Монгол Улсын Ерөнхийлөгчийн сонгуулийг дагаж гарч байгаа Ерөнхийлөгчийн сонгуулийн хууль хүчингүй болсонд тооцох тухай, Хууль хүчингүй болсонд тооцох тухай эцсийн найруулга дээр саналтай гишүүд байна уу. Алга байна. Сонссоноор тооцлоо.

Монгол Улсын Их Хурлын чуулганы хуралдааны Дэгийн тухай хуульд өөрчлөлт оруулах тухай хуулийн эцсийн найруулга дээр саналтай гишүүд байна уу. Алга байна.

Төрийн аудитын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу. Алга байна. Сонссонд тооцлоо. Одоо хүрнэ. Би нөгөө Ерөнхийлөгчийн сонгуулийг дагаж ирсэн жижиг хуулиудыг ярьж байна.

Хуулийн төсөл буцаах тухай Улсын Их Хурлын тогтоолын эцсийн найруулга дээр саналтай гишүүд байна уу. Алга байна. Сонссоноор тооцлоо.

Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын эцсийн найруулга дээр саналтай гишүүд байна уу. Алга байна. Сонссоноор тооцлоо.

Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу. Алга байна.

Монгол Улсын Их Хурлын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Саяын 2 хууль хоёулаа Ерөнхийлөгчийн өргөн барьсан. Өнөөдөр батлагдсан хуулиуд байгаа. Алга уу. Сонссоноор тооцлоо.

Ингээд энэ хуулиуд ёсчлогдлоо гэсэн үг. Би сая би одоо ингээд гарын үсэг зурна. Энхтүвшин гишүүн юм хэлэх үү.

**Ө.Энхтүвшин:** -Их Хурлын дарга гишүүд ээ,

Улсын Их Хурал Улсын Их Хурлын дэгтэй холбоотой хуулиуд батлагдсаны дараагаар МАН-ын бүлгийн гишүүд хуралдаж МАН намын бүлгийг албан ёсоор байгуулсан тухай шийдвэрийг гаргасан.

Хуулийн дагуу энэ шийдвэрээ Улсын Их Хурлын даргад өргөн мэдүүлэх ёстой. Энэ шийдвэрийг эхлээд уншиж сонсгоё.

Монгол Улсын Их Хурлын дарга З.Энхболд танаа.

Бүлгийн бүрэлдэхүүний тухай.

Монгол Улсын Их Хурлын тухай хуулийн 28 дугаар зүйлийг үндэслэн Улсын Их Хурал дахь МАН-ын бүлгийг дор дурдсан бүрэлдэхүүнтэй байгуулж, бүлгийн даргаар Улсын Их Хурлын гишүүн Н.Энхболдыг сонгосон болохыг өргөн мэдүүлж байна. Үүнд:

1. Сундуйн Батболд
2. Сүхбаатарын Батболд
3. Жамъянсүрэнгийн Батсуурь
4. Бадмаанямбуугийн Бат-Эрдэнэ
5. Сандагийн Бямбацогт
6. Цэдэвийн Дашдорж
7. Дамдины Дэмбэрэл
8. Данзангийн Лүндээжанцан
9. Нямтайширын Номтойбаяр
10. Цэндийн Нямдорж
11. Ёндонгийн Отгонбаяр
12. Дуламсүрэнгийн Оюунхорол
13. Даваажанцангийн Сарангэрэл
14. Янгугийн Содбаатар
15. Отгонбилэгийн Содбилэг
16. Алмаликийн Тлейхан
17. Дамдины Хаянхярваа
18. Чимэдийн Хүрэлбаатар
19. Баттогтохын Чойжилсүрэн
20. Лувсанцэрэнгийн Энх-Амгалан
21. Жадамбын Энхбаяр
22. Миеэгомбын Энхболд
23. Нямаагийн Энхболд
24. Өлзийсайханы Энхтүвшин
25. Жаргалтулгын Эрдэнэбат

Ардын Намын дарга гээд Ардын Намын тамгыг тавьсан байгаа.

**З.Энхболд:** -Шинэ хуулиар чинь яаж байгаа билээ. Одоо ингээд болоо юу. Уншиж өгөх шаардлагагүй юм байна тиймээ. Хамаагүй байлгүй дээ одоо. Ингээд л болоо.

Байнгын хороо ирэх 7 хоногт. Байнгын хороо болгон өөрсдөө хурлаа хийнэ. Ийм албан бичиг ирлээ. Улсын Их Хурлын гишүүн, МАН-ын дарга Энхтүвшин гишүүний сая микрофонд уншсан 25 гишүүний бүрэлдэхүүнтэй, бүлгийн дарга нь Улсын Их Хурлын гишүүн Нямаагийн Энхболдыг сонгосон бичиг ирлээ. Ингээд МАН-ын бүлэг байгуулагдаж байна. Баяр хүргье.

Тэгээд өнөөдрийн хурал хаагдлаа.

***Хуралдаан 16 цаг 53 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш